SunOnline: Hoarafushi Airport maraamaathukoh ninmaalaifi\nހޯރަފުށީ އެއާޕޯޓު މަރާމާތުކޮށް ނިންމާލައިފި\nޝަފްނާ ހުސައިން 12 Jun 2021, 16:51\nމިދިޔަ މަހު ރާއްޖެއަށް ކުރި ވިއްސާރާގައި ހޯރަފުށީ އެއާޕޯޓަށް ލިބުނު ގެއްލުންތައް މަރާމާތުކޮށް، އެއާޕޯޓު އަލުން ހުޅުވަން ތައްޔާރުވެއްޖެ އެވެ.\nގަދަ ވަޔާއި ވިއްސާރައިގައި އެއާޕޯޓަށް އުދަ އަރައި، ޓާމިނަލް އިމާރާތަށް ބޮޑެތި ގެއްލުންތަކެއް ލިބުނެވެ. އެރަށަށް ވަރަށް ބޮޑަށް އުދަ އެރި އިރު، އުދައިގެ އަސަރު އެއާޕޯޓު ހައިވޭއަށާއި ރަންވޭއަށް ވެސް ވަރަށް ބޮޑަށް ކުރި އެވެ.\nއުދަ އެރުމުގެ ސަބަބުން އެއާޕޯޓުގެ ހައިވޭ އަދި ރަންވޭއަށް ވެއްޔާއި ގާ އަރައި، ލިބުނު ގެއްލުން އެސެސްކޮށް، މަރާމާތުގެ މަސައްކަތްތައް ނިމެންދެން އެއާޕޯޓު އޮތީ ބަންދުކޮށްފަ އެވެ.\nއެއާޕޯޓު މަރާމާތުކުރުމުގެ މަސައްކަތްކޮށްފައި ވަނީ އެމްޓީސީސީއިންނެވެ. އެކުންފުނިން ބުނީ، މި މަހުގެ އަށް ވަނަ ދުވަހު މަރާމާތުގެ މަސައްކަތްތައް މުޅިން ނިމިފައިވާ ކަމަށެވެ.\nވިއްސާރާގައި ހޯރަފުށީ އެއާޕޯޓަށް ގެއްލުންވީއިރު އެ އެއާޕޯޓު މިދިޔަ އަހަރުގެ ނޮވެމްބަރު މަހު ހުޅުވާފައިވަނީ އިންޝުއާވެސް ނުކޮށެވެ.\nހޯރަފުށި އެއާޕޯޓު ތަރައްގީ ކުރުމަށް ޖުމްލަ 211 މިލިއަން ރުފިޔާ ހަރަދު ކުރި އެވެ. އެ އެއާޕޯޓު ތަރައްގީ ކޮށްފައި ވަނީ1.2 ކިލޯމީޓަރުގެ ރަންވޭއަކާއި 86،35 ސްކޮޔާ މީޓަރުގެ އޭޕްރަން އަކާއި ޓެކްސީ ވޭއެއްގެ އިތުރުން ސާވިސް މަގުތަކާއި، 9،473 ސްކޮޔާ މީޓަރުގެ ޕާކިން އޭރިއާއަކާއި 1،718 ސްކޮޔާ މީޓަރުގެ ފަޔާ އެކްސެސް މަގަކާ އެކު އެވެ.\nކުރީ ސަރުކާރުން ހއ. މާފިނޮޅުގައި ތަރައްގީ ކުރަން ނިންމި އެއާޕޯޓު ހޯރަފުށީގައި އެޅުމަށް ނިންމީ މި ސަރުކާރުންނެވެ. އެއާޕޯޓު އެޅުމަށް ހޯރަފުށީ ފަޅުން 345،000 އަކަ މީޓަރުގެ ސަރަހައްދެއް ވަނީ ހިއްކައިފަ އެވެ. އެއާޕޯޓު ތަރައްގީކުރުމުގައި ތިމާވެށީގެ ގޮތުން ބޮޑެތި ގޯސްތަކެއް ވަނީ ހަދައިފަ އެވެ.\nހޯރަފުށީ އެއާޕޯޓާއެކު ރަށުގެ އާމްދަނީ އިތުރުވެއްޖެ: ރިޒްވީ\nބިލެތްފަހީ އެއާޕޯޓު އަޅަން ކުންފުނިތަކަކުން ޝައުގުވެރިވޭ


ބ. ކެންދޫ ޞިއްޙީމަރުކަޒުގައި ކުރަންހުރި މަރާމާތުތައް ކުރުމާބެހޭ\nމިހޮސްޕިޓަލުގެ ނަންބަރު 2014/24/BAHފ (02/09/2014) ގައި ކުރެވުނު އިޢުލާނާ ގުޅިގެން މަޢުލޫމާތު ސާފުކުރުމަށް ހޮސްޕިޓަލަށް ދުރުވެފައިވަނީ އެންމެ ފަރާތަކުންކަމަށްވާތީއާއި އަދި އަންދާސީހިސާބު ހުށަހަޅާފައިނުވާތީ އިޢުލާނު ބާޠިލުކޮށް، އަލުން އިޢުލާނުކުރަމެވެ.\nވީމާ، މިމަސައްކަތް އަމިއްލަތަކެތީގައި ކޮށްދިނުމަށް އެދިލައްވާ ފަރާތްތަކުން 23 ސެޕްޓެންބަރު 2014 ވާ އަންގާރަ ދުވަހުގެ 11:00 އަށް ބ. އަތޮޅު ހޮސްޕިޓަލަށް، މިނިސްޓްރީ އޮފް ހެލްތަށް، ނުވަތަ ބ. ކެންދޫ ޞިއްޙީމަރުކަޒަށް ވަޑައިގެން ނުވަތަ ބަދަލުގައި މީހަކު ފޮނުވާނަމަ ސިޓީއަކާއެކު ފޮނުވައި މަޢުލޫމާތު ސާފުކުރެއްވުމަށްފަހު، 30 ސެޕްޓެންބަރު 2014 ވާ އަންގާރަ ދުވަހުގެ 11:00 އަށް އަންދާސީހިސާބު ހުށަހެޅުއްވުން އެދެމެވެ.\nސުންގަޑި: 23 ސެޕްޓެންބަރު 2014 1100


އަލީ ވަހީދުގެ އިސްތިއުފާގެ ސިޓީ ރައީސް އޮފީހަށް އަދި ނުލިބޭ\nޓޫރިޒަމް މިނިސްޓަރުކަމުން އަލީ ވަހީދު އިސްތިއުފާ ދެއްވަން އެންގުމުން ވެސް އަދި އިސްތިއުފާ ދެއްވާފައިނުވާކަން އެގިއްޖެއެވެ.\nމަސައްކަތުގެ މާޙައުލުގައި ހިނގައިގެން ނުވާނެ ފަދަ އަޚްލާގީ މައްސަލަތަކެއް ޓުއަރިޒަމް މިނިސްޓްރީގައި ހިނގާފައިވާކަމުގެ ޝަކުވާ އެ މިނިސްޓްރީގެ މުވައްޒަފުންތަކެއް ހުށަހެޅުމުން އެކަމާއި ގުޅިގެން އަލީ ވަހީދު އިސްތިއުފާ ދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ އަންގަވާފައެވެ.\nނަމަވެސް އަދި މިހާތަނަށް އަލީ ވަހީދުގެ އިސްތިއުފާގެ ސިޓީ ރައީސް އޮފީހަށް ލިބިފައިނުވާކަން ރައީސް އޮފީހުގެ އިސް އޮފިޝަލަކު ވަނީ ކަށަވަރު ކޮށްދެއްވާފައެވެ. އޭނާ ވިދާޅުވީ، މިއަދުގެ ނިޔަލަށް އިސްތިއުފާގެ ސިޓީ ލިބެން ޖެހޭނެ ކަމަށާއި، ސިޓީ ނުލިބިއްޖެނަމަ އަލީ ވަހީދު ޓޫރިޒަމް މިނިސްޓަރު ކަމުގެ މަގާމުން ވަކިކުރައްވާނެ ކަމަށެވެ.\nއަލީ ވަހީދު އަށް ތުހުމަތުތައް ކުރި މުވައްޒަފުން ބުނާ ގޮތުން، އެ މުވައްޒަފުންނަށް ޖިންސީ ގޯނާކުރާތާ ގިނަ ދުވަސްތަކެއް ވަނީ ވެފައެވެ. އެކަންތައްތައް ތަހައްމަލު ނުކުރެެވިގެން އެވާހަކަ ރައީސް ސޯލިހުއާ ހިއްސާ ކުރެއްވުމުން އެމަނިކުފާނު ކީރިތި ކުރެއްވި ކަމަށް ޓޫރިޒަމް މިނިސްޓްރީގެ އޮފިޝަލަކު ވަނީ ވިދާޅުވެފައެވެ.


Biden Covid relief bill thasdheegu kuravvaifi\nބައިޑަން 1.9 ޓްރިލިއަން ޑޮލަރުގެ ކޮވިޑް ރިލީފް ބިލް ތަސްދީގު ކުރައްވައިފި\nއެމެރިކާގެ ރައީސް ޖޯ ބައިޑަން: ކޮވިޑް ރިލީފް ބިލް މިހާރު ވަނީ ސޮއި ކުރައްވައި ތަސްދީ ގުކުރައްވާފައި\nއެމެރިކާގެ ރައީސް ޖޯ ބައިޑަން 1.9 ޓްރިލިއަން ޑޮަލަރުގެ ކޮވިޑް ރިލީފް ބިލް ސޮއި ކުރައްވައި ތަސްދީގު ކުރައްވައިފި އެވެ. މިއީ ކޮވިޑާ ހެދި ހިތްވަރު ގެއްލިފައިވާ އެމެރިކާގެ އިގްދިސޯތު ތާޒާ ކުރުމަށް އުންމީދެއް ކަމަށް ބުނެވޭ ބިލެކެވެ. ވައިޓް ހައުސްގައި އޮތް ސޮއި ކުރުމުގެ ރަސްމިއްޔާތު އެމެރިކާ ނެޓްވޯކްތަކުން ވަނީ ވަގުތުން ގެނެސްދީފަ އެވެ.\nބައިޑަން ވިދާޅުވީ މިއީ އެމެރިކާގެ މައިބަދަ އަލުން ކޮޅަށްޖެހުމަށް ކުރެވޭ ތާރީހީ މަސައްކަތެއް ކަމަށެވެ. އަދި ހިތްވަރު އާކޮށް އަލުން ފަށައިގަތުމަށް އެންމެހައި ފަރުދުންނަށް ލިބޭ ފުރުސަތެއް ކަމަށެވެ.\nއެމެރިކާގެ ސެނެޓުން މިބިލް ފާސް ކޮށްފައި ވަނީ ވަރަށް ހަނި ގޮތަކަށެވެ. ގާނޫނު ހަދާ މަޖިލީހުގައި ޕާޓީ ފިކުރަށް ބައިއަޅައި ކުރި ދިގު ބަހުސަށް ފަހު ބިލް ފާސްކޮށްފައި ވަނީ 50-49 އިން، ރިޕަބްލިކަންގެ އެއްވެސް އެހީއަކާ ނުލަ އެވެ.\nކޮވިޑް ރިލީފް ބިލަކީ ކޮވިޑާ ގުޅިގެން އެމެރިކާ ރައްޔިތުންނަށް ދިމާވެފައިވާ މާލީ ދަތިތަކަށް އެހީތެރިކަން ފޯރު ކޮށްދިނުމަށް ކަނޑައެޅި ފައިސާގެ ޕެކޭޖެކެވެ. މި ބިލުގައި ވަކިވަކި ފަރުދުންނަށް 1،400 ޑޮލަރު ދިނުމަށް ވަނީ ކަނޑައަޅާފަ އެެވެ. އަދި ސްޓޭޓްތައް، މުނިސިޕަލްޓީތައް، ސްކޫލްތަކާއި ކުދިވިޔަފާރި އަދި ވެކްސިން ފޯރު ކޮށްދިނުމަށް ބިލިއަނުން ހޭދަ ކުރަން ވަނީ ކަނޑައަޅާފަ އެވެ.\nބިލް ތަސްދީގު ކުރެއްވުމާއެކު ޖޯ ބައިޑަންގެ ސަރުކާރަށް ތާއީދުކުރާ މީހުން އަންނަނީ އުފާފާޅުކޮށް ސަރުކާރަށް ލިބުނު ވަރަށް ބޮޑު ކާމިޔާބެއް ކަމަށް ބުނަމުންނެވެ. ސަރުކާރު ހިންގުމުގައި އިސްކޮށް ތިއްބެވި އޮފިޝަލުން ބޭނުންވި ގޮތަށް މާޗް 14 އިގެ ކުރިން ބިލް ފާސް ކުރެވުމަކީ ކުރެވުނު ބުރަ އަދި ކާމިޔާބު މަސައްކަތަކަށް ވަނީވެފަ އެވެ.\nއެމެރިކާ ކޮވިޑް-19 ކޮވިޑާ ގުޅޭ ހިޔާނާތްތައް + ޖޯ ބައިޑަން


ކޯވިޑް: އިޓަލީގެ ފިޔަވަޅުތައް ވަރުގަދަ ކޮށްފި – DhiDaily\nކޯވިޑް: އިޓަލީގެ ފިޔަވަޅުތައް ވަރުގަދަ ކޮށްފި\nކޯވިޑް 19 ގެ ކޭސްތައް އިތުރުވާން ފެށުމާއި އެކު އިޓަލީގެ ހުރިހާ ސަރަހައްދެއްގައު މާސްކު އެޅުން އެގައުމުގެ ސަރުކާރުން މަޖުބޫރު ކޮށްފިއެވެ.\nއެ ނިންމުން އިއުލާން ކުރަމުން އިޓަލީގެ ބޮޑުވަޒީރު ގުއިސެއްޕޭ ކޯންޓޭ ވިދާޅުވީ، ކޯވިޑް 19 ގެ ކޭސްތައް ފެނުން މީގެ ދުވަސްކޮޅެއް ކުރިން މަދުވުމަށްފަހު އަލުން ކޭސްތައް އިތުރުވާން ފެށުމުން އެގައުމުގެ ހުރިހާ ހިސާބެއްގައި މާސްކު އެޅުން މަޖުބޫރު ވާނެ ކަމަށާއި، މީހުން އެއްވެ އުޅޭ ތަންތަނުގައި އިޖްތިމާއި ގައިދުރު ކަމުގެ ފިޔަވަޅުތަކަށް އިސްކަން ނުދޭ ފަރާތްތަކާއި ދެކޮޅަށް ފިޔަވަޅުތައް ވެސް އަޅާނެ ކަމަށެވެ.\nމީގެ އިތުރުން އެމަނިކުފާނު ވިދާޅުވީ، މާސްކު އެޅުން މަޖުބޫރު ކުރީ ކޭސްތަކުގެ އަދަދު މަދު ކުރަން ކަމަށާއި، ރައްޔިތުން މިކަމަށް ސަމާލުކަން ނުދޭނަމަ ގައުމު ފުރަބަންދަކަށް ދެވަނަ ފަހަރަށް ގެންދަން ބޭނުން ނުވާތީ ކަމަށެވެ. އަލުން ފުރަބަންދަކަށް ގައުމު ގޮސްފިނަމަ މާލީ ގޮތުން މުޅި ގައުމު އިނދަޖެހުމުގެ ބިރު އެބައޮތް ކަމަށްވެސް އެމަނުކުފާނު ވަނީ ވިދާޅުވެފައެވެ. މިކަމުން އަރައި ގަތުމަށް ހުރިހާ ރައްޔިތުންގެ އެއްބާރުލުން ނުހަނު ބޭނުން ވާނެ ކަމަށްވެސް އެމަނުކުފާނު ވަނީ ވިދާޅުވެފައެވެ.\nފާއިތުވި 24 ގަޑިއިރުގެ ތެރޭގައި އެކަނިވެސް އެގައުމުން ވަނީ، 4458 މީހުން ބައްޔަށް ފައްސިވެފައެވެ. އިޓަލީގައި ކޯވިޑް 19 ޖެހުނު މީހުންގެ އަދަދު މިހާރު ވަނީ، 338,398 އަށް އަރާފައެވެ. އޭގެ ތެރެއިން 36,083 މީހަކު ވަނީ މަރުވެފައެވެ.


vnews - Hulhumale gai cinema eh hingan Schwack cinema aai havaalu koffi\nހުޅުމާލޭގައި ސިނަމާއެއް ހިންގަން ޝްވެކާ ސިނަމާއާ ހަވާލުކޮށްފި\nޝުވެކް ސިނަމާއާއި އެޗްޑީސީއާ ދެމެދު ސޮއިކުރަން ބޭއްވި ރަސްމިއްޔާތުގެ ތެރެއިން\nހުޅުމާލޭގައި ސިނަމާއެއް ހިންގަން ޝްވެކާ ސިނަމާއާ ހަވާލުކޮށްފި އެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ މައި އޮފީހުގައި މިއަދު ބޭއްވި ރަސްމިއްޔާތެއްގައި އެޗްޑީސީގެ ފަރާތުން އެއްބަސްވުމުގައި ސޮއިކުރެއްވީ އެކުންފުނީގެ މެނޭޖިން ޑިރެކްޓަރު މުހައްމަދު ސައިމަން އެވެ. ޝުވެކުގެ ފަރާތުން އެއްްބަސްވުމުގައި ސޮއިކުރެއްވީ އެތަނުގެ މެނޭޖިން ޑިރެކްޓަރު އަހްމަދު އަފްރާޝީމެވެ.\nމި އެއްބަސްވުމުގެ ދަށުން ގާއިމުކުރާ ސިނަމާ ހަދަން ނިންމާފައިވަނީ ހުޅުމާލޭގެ ބާބެކިއު ސަރަހައްދު ހުންނަ ހިސާބުގައި ހަދަމުންދާ ކޮމިއުނިޓީ ސެންޓަރުގަ އެވެ.\nއެޗްޑީސީން ބުނީ ހުޅުމާލޭގައި ފުރަތަމަ ފަހަރަށް ހަދާ ސިނަމާ އަކީ 180 މީހުންގެ ޖާގައިިގެ ސިނަމާއެއް ކަމަށާއި މާލޭގައި ހިންގާ ޝްވެކް ސިނަމާ އަށް ވުރެ ހުޅުމާލޭގައި ހަދާ ސިނަމާގެ ސްކްރީން ދެގުނަ ބޮޑުވާނެ ކަމަށެވެ.\nހުޅުމާލޭގައި ސިނަމާއެއް ހިންގާނެ ފަރާތެއް ހޯދަން އެޗްޑީސީން މިދިޔަ ޖުލައި މަހު ހުޅުވާލި ބީލަން ޝުވެކް ސިނަމާއިން ކާމިޔާބުކޮށްފައިވާތީ ހުޅުމާލޭގައި 10 އަހަރު ދުވަސް ވަންދެން ސިނަމާ ހިންގުމުގެ ހުއްދަ ޝުވެކް ސިނަމާއަށް ލިބިގެންދާނެ އެވެ. މީގެ އިތުރުން ހުޅުމާލެ ސިނަމާއަށް ފުރަތަމަ ހަތަރު މަހު ކުލި ދައްކަން ނުޖެހޭނެ ކަމަށްވެސް އެޗްޑީސީން ބުނެ އެވެ.\nމާލޭގައި ޝުވެކް ސިނަމާގެ ނަމުގައި ސިނަމާ ހިންގަން ފެށީ 2012 ވަނަ އަހަރު އެވެ. ޝުވެކް ސިނަމާއަކީ އެންމެ ފަހުގެ ހިންދީ ފިލްމާއި އިނގިރޭސި ފިލްމުތަކާއި އަދި ބައެއް ދިވެހި ފިލްމުތައް ވެސް އަޅުވާ އަދި ގިނަ ބައެއްގެ ތަރުހީބް ލިބިފައިވާ ސިނަމާ އެކެވެ.


Series: Hithaama nukuraasheve - Niumaithakaai medhu visna fikurukoh shukuruverivaasheve.\nހިތާމަނުކުރާށެވެ (5): ނިޢުމަތްތަކާ މެދު ވިސްނާ ފިކުރުކޮށް ޝުކުރު ވެރިވާށެވެ.\nލިޔުއްވީ: ޒާހިޔާ ނަޢީމް|2020-06-13T22:35:04+05:00June 13th, 2020|އަޚްލާޤު, ޢަޤީދާ, ދީން|\nމި ލިޔުމަކީ ހިތާމަނުކުރާށެވެ! ސިލްސިލާގައި ހިމެނޭ 35 ލިޔުމުގެތެރެއިން5ވަނަ ލިޔުމެވެ.\nނިޢުމަތްތަކާ މެދު ވިސްނާ ފިކުރުކޮށް ޝުކުރުވެރިވާށެވެ.\nތިބާ އަށް ﷲ ދެއްވާފައިވާ ނިޢުމަތްތަކުގެ މަތިން ހަނދުމަ ކުރާށެވެ. އަދި އެ ނިޢުމަތްތައް ތިބާގެ ވަށައިލެވިފައިވާ ގޮތާއިމެދު ވިސްނާ ފިކުރު ކުރާށެވެ. ވަށައިގެންވާ ހުރިހާ ފަރާތަކުންނެވެ.\n﴿ وَإِن تَعُدُّوا نِعْمَتَ اللَّـهِ لَا تُحْصُوهَا ۗ ﴾(سورة ابراهيم 34)\nމާނައީ: اللَّه ގެ ނިޢުމަތްތައް ތިޔަބައިމީހުން ގުނާނަމަ، ތިޔަބައިމީހުންނަކަށް އެ ނިޢުމަތްތައް ޢަދަދެއް ނުކުރެވޭހުށްޓެވެ.\nދުޅަހެޔޮ ސިއްޙަތަކާއި، ހެދި ބޮޑުވުމާއި ދުޅަހެޔޮ ސިއްޙަތެއްގައި ހުރުމަށް ބޭނުންވާ ކާނާ އާއި އެހެނިހެން ނިޢުމަތްތައް، އަންނައުނާއި، ސާފު ވަޔާއި ފެން، މިހުރިހާ ނިޢުމަތްތަކަކީވެސް ތިބާއަށް އޭގެ އަގުވަޒަންކުރެވިފައިނުވާ އެތައް ނިޢުމަތްތަކެކެވެ. ދިރިއުޅުމަށްޓަކައި ތިބާ އަށް ބޭނުންވާ ހުރިހާ ނިޢުމަތެއް ލިބިގެންވާއިރުވެސް ތިބާ ތިވަނީ އެ ނިޢުމަތްތަކާމެދު ޣާފިލުވެފައެވެ.\n﴿ وَأَسْبَغَ عَلَيْكُمْ نِعَمَهُ ظَاهِرَةً وَبَاطِنَةً ۗ ﴾ (سورة لقمان 20 )\nމާނައީ: އަދި އެކަލާނގެ ނިޢުމަތްތައް ފާޅުވެގެންވާ ގޮތުގައްޔާއި، ފޮރުވިގެންވާ ގޮތުގައި ތިޔަބައިމީހުންގެ މައްޗަށް ފުރިހަމަކޮށްދެއްވިއެވެ.\nތިބާ އޭގެ ބޭނުން ހިފުމަށްޓަކައި، ދެ ލޮލާއި، ދުލަކާއި، ތުންފަތާއި، ދެ އަތާއި، ދެ ފައި ދެއްވާފައިވެއެވެ.\n﴿ فَبِأَيِّ آلَاءِ رَبِّكُمَا تُكَذِّبَانِ ﴾ ( سورة الرحمن 13 )\nމާނައީ: އޭ (ޖިންނީންނާއި، އިންސީންނޭވެ!) ފަހެ، ތިޔަ ދެބައިމީހުން ދޮގުކޮށް އިންކާރުކުރަނީ، ތިޔަ ދެބައިމީހުންގެ ވެރިރަސްކަލާނގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟\nފައެއް ނެތި ހިނގައިބިގާވެ އުޅޭނެ ގޮތެއް ތިބާ ހިތަށް ގެނެސްބަލާށެވެ. ތިބާ ރޭގަނޑު އަރާމު ނިދި ނިދާއިރު، އެމީހުންގެ ދަތިޙާލާ މެދު ވިސްނާ ހާލު ނިދިން މަހުރޫމު ވެފައިވާ އެތައް ބަޔަކު އުޅޭކަމީ އެކަމަކާމެދު ތިބާ އާދައިގެ ގޮތަކަށް ދެކެންވީ ކަމެއްހެއްޔެވެ؟ މީރުކާނާ އާއި ތާޒާ ފިނިފެން ބޮއެގެން ތިބާގެ ބަނޑު ފުރައިލެވޭއިރު، އެމީހުންގެ ސިއްޙަތު ތަންނުދޭތީ، ރަނގަޅު ކާނާ އަދި ފެންފޮދެއްވެސް ނުދިރޭ މީހުން އުޅޭކަން ތިބާ ހަނދާން ނައްތާލަނީ ހެއްޔެވެ؟ އިވުމާއި ފެނުމުގެ ހިއްސުތައް ތިބާ އަށް ލިބިގެންވާ ކަން ވިސްނާ ފިކުރުކޮށްލާށެވެ. ފުރިހަމަ ސިއްޙަތެއްގެ ރީތި ހަންގަނޑެއް ތިބާ އަށް ލިބިގެންވެއެވެ. އަދި އެ ހަންގަނޑު ހަލާކުކުރަނިވި އެންމެހައި ބަލިތަކުން ރައްކާތެރިކުރައްވާފައިވާ ކަމާމެދު ވިސްނާ ޝުކުރުވެރިވާށެވެ. ސިކުނޑިން ވިސްނާ ފިކުރު ކުރުމުގެ ނިޢުމަތް ލިބިގެންވާކަން ހިތަށް ގެންނާށެވެ. އަދި ސިކުނޑީ ގެ ބަލިތަކާއި އެހެން ޢައިބުތަކުގެ ސަބަބުން އެ ނިޢުމަތުން މަޙުރޫމުވެފައިވާ މީހުން ހަނދާނުގައި ބަހައްޓާށެވެ.\nތިބާއަށް ދެއްވާފައިވާ އިވުމާއި ފެނުމުގެ ޙިއްސު އުޙުދު ފަރުބަދައިގެ ބަރުދަނުގެ ރަނަށް ވިއްކާލާނަން ހެއްޔެވެ؟ ނުވަތަ ވާހަކަ ދެއްކުމުގެ ނިޢުމަތް ބޮޑެތި ގަނޑުވަރު ތަކަށް ވިއްކާލާނަން ހެއްޔެވެ؟ އަދަދު ނުކުރެވޭހާ ގިނަ ނިޢުމަތްތައް ތިބާއަށް ލިބިގެންވެއެވެ. ނަމަވެސް ތިބާ ވަނީ ޣާފިލުވެފައެވެ. ރަނގަޅު ކާނާ އާއި ތާޒާ ފެނާއި އަރާމު ނިދި ނުލިބޭނަމަ އަދި ދުޅަހެޔޮ ސިއްޙަތެއް ގައި ނުހުރެވޭނަމަ ތިބާ ނާއުއްމީދުވެ ހިތާމަ ކުރެއެވެ. ތިބާ އަތުގައި ނެތް އެއްޗަކާ މެދު ވިސްނާ ، ލިބިގެންވާ ނިޢުމަތްތަކަށް ޝުކުރުވެރިވުން ދޫކޮށްލައެވެ. މުދާތައް އުނިކުރައްވައިފިނަމަ، ބޮޑުކަމަށްވެއެވެ. އުނދަގޫވެއެވެ.އުފާވެރިކަމާއި އަދި އެހެނިހެން ގިނަގުނަވެގެންވާ ނިޢުމަތްތައް ހޯދާނެ މަގު ތިބާ އަށް ލިބިފައިވާ އިރުވެސް މެއެވެ.\nވިސްނާ ފިކުރުކޮށް ޝުކުރުވެރިވާށެވެ.\n﴿ وَفِي أَنفُسِكُمْ ۚ أَفَلَا تُبْصِرُونَ ﴾ (سورة الذاريات 21)\nމާނައީ: އަދި ތިޔަބައިމީހުންގެ އަމިއްލަ ނަފްސުތަކުގައި ވެސްމެއެވެ. ފަހެ، ތިޔަބައިމީހުން ވިސްނައި ނުބަލަނީ ހެއްޔެވެ؟\nއާއިލާ އާއި، އެކުވެރިންނާއި އަދި ތިބާގެ ވަށައިގެންވާ އެންމެހައި ކަންކަމާމެދު ވިސްނާ ފިކުރުކުރާށެވެ.\n﴿ يَعْرِفُونَ نِعْمَتَ اللَّـهِ ثُمَّ يُنكِرُونَهَا وَأَكْثَرُهُمُ الْكَافِرُونَ ﴾ (سورة النحل 83 )\nމާނައީ: އެއުރެން اللَّه ގެ ނިޢުމަތްތައް ދަނެތެވެ. ދެން އެއުރެން އެއަށް އިންކާރުކުރެތެވެ. އަދި އެއުރެންކުރެ ގިނަމީހުންނީ، ކާފިރުންނެވެ.


SCEAM ge namugai dhekunuge4atolhah khaassa jamiyyaa eh registry koffi\nމިރޭ ހިނގި އަލިފާނުގެ ޙާދިސާގައި އެކަކު މަރުވެއްޖެ\n“ސްކީމް” ގެ ނަމުގައި ދެކުނުގެ4އަތޮޅަށް ޚާއްޞަ ޖަމިއްޔާއެއް ރަޖިސްޓްރީކޮށްފި\nސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް “ސްކީމް” ގެ ނަމުގައި ދެކުނުގެ4އަތޮޅަށް ޚާއްޞަ ޖަމިއްޔާއެއް މިނިސްޓްރީ އޮފް ސްޕޯޓްސް އެންޑް ކޮމިޔުނިޓީ އެމްޕަވަރމަންޓްގައި ރަޖިސްޓްރީކޮށްފިއެވެ.\nއައްޑޫސިޓީ، ފުވައްމުލަކު ސިޓީ އަދި ގއ އާއި ގދ ހިމެނޭ ގޮތަށް ކުރިއަށް ގެންދާ މި ޖަމިއްޔާގެ ފައުންޑަރުން ނަކީ ސ.ހިތަދޫ އާސްޓްރަލްގެ ޝިމްލާ އަޙްމަދު، ސ. ހިތަދޫ ނޮވެމްބަރުގެ އާމިނަތު އަލީ، ސ. ހިތަދޫ އަލްމާސް ފާތިމަތު ނަސްރަތު އަދި ސ.މަރަދޫ މަހި ނޫރު ދިހުޝާނާއެވެ.\nމުޅިން ތަފާތު މޮޑެލް އަކަށް ކުރިއަށް ގެންދާ މި ޖަމިއްޔާގައި ދެކުނުގެ ކޮންމެ އަތޮޅަކުން ވަކި ހިންގާ ކޮމެޓީއެއް އެކުލަވާލާ އެ އަތޮޅެއްގައި ކުރިއަށް ގެންދާ ހުރިހާ ހަރަކާތެއް އެ ޓީމު އިސްކޮށް އޮވެގެން ކުރާގޮތަށް ވަނީ ހަމަޖައްސާފައެވެ.\nއަންހެނުން ބިނާ ކުރުމާއި ތަފާތު އެކި ދާއިރާތަކުން އަންހެނުންނަށް ރާއްޖެއާއި ރާއްޖެއިން ބޭރުން ފުރުސަތުތައް ފަހިކޮށްދީ އަންހެން ލީޑަރުން އުފެއްދުމުގެ މަގްޞަދުގައި މަސައްކަތް ކުރާ މި ޖަމިއްޔާގައި އިސްކޮށް ހަރަކާތްތެރިވާނީ މުޅިން ވެސް އަންހެން ކަނބަލުންނެވެ. ނަމަވެސް ޖަމިއްޔާގެ ތަފާތު އެކިއެކި މަގާމުތަކުގައްޔާއި އާންމު މެމްބަރުންގެ ގޮތުގައި ހަރަކާތްތެރިވުމުގެ ފުރުސަތު ފިރިހެން ބޭފުޅުން ނަށް ވެސް ލިބިދެވެއެވެ.\nސްކީމް ރަސްމީކޮށް ރަޖިސްޓްރީ ވުމާއެކު މިހާރު ކުރިއަށް ދަނީ4އަތޮޅުގައި އުފައްދާ ހިންގާ ކޮމެޓީތައް އުފައްދައި ޖަމިއްޔާއަށް މެމްބަރުން ހޯދުމުގެ މަސައްކަތް ކަމުގައި އެ ޖަމިއްޔާއިން ބުނެއެވެ. އެގޮތުން އައްޑޫގެ ހިންގާ ކޮމެޓީ މިހާރު އުފައްދާފައިވާ ކަމަށާއި ޖޫން މަހުގެ ތެރޭގައި ފުވައްމުލައް، ގދ އަދި ގއ އަށް ޒިޔާރަތް ކޮށް އެ ތިން ސަރަހައްދުގައި ހިންގާ ކޮމެޓީ އުފެއްދުމުގެ މަސައްކަތް ކުރަމުން އަންނަ ކަމަށްވެސް އެ ޖަމިއްޔާއިން ވަނީ ބުނެފައެވެ.\nސްކީމް ރަސްމީކޮށް ލޯންޗްކޮށް ޖަމިއްޔާގެ މަސައްކަތް ރަސްމީގޮތެއްގައި ފަށާނީ މިއަހަރުގެ އޮގަސްޓް މަހުގެ ތެރޭގައި ކަމަށް ވެސް ޖަމިއްޔާއިން ބުނެއެވެ.


ދ.މާއެނބޫދޫގައި ގާއިމުކުރަން ހަމަޖެހިފައިވާ ނަރުދަމާ ނިޒާމުގެ ހޮޅިވަޅުލުމުގެ މަސައްކަތްކޮށްދޭނެ ފަރާތެއް ހޯދުން (ޕީ.އެސް 1 އަދި 2)\nދ. މާއެނބޫދޫގައި ގާއިމުކުރަން ހަމަޖެހިފައިވާ ނަރުދަމާ ނިޒާމުގެ ހޮޅިވަޅުލުމުގެ މަސައްކަތްކޮށްދޭނެ ފަރާތެއް ހޯދުން (ޕީ.އެސް 1 އަދި 2)\nމި ކުންފުނިން ދޭ މަޢުލޫމާތާ އެއްގޮތްވާ ގޮތުގެ މަތިން ދ. މާއެނބޫދޫގައި ގާއިމުކުރަން ހަމަޖެހިފައިވާ ނަރުދަމާ ނިޒާމުގެ (ޕީ.އެސް 1 އަދި2އޭރިއާގެ) ހޮޅިވަޅުލުމުގެ މަސައްކަތްކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދައުވަތު މިކަމަށް ޝައުގުވެރިވެލައްވާ އެންމެހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވެވޭނީ ބީލަމުގައި ބައިވެރިވުމަށް ފައިސާ ދައްކަވާ ފަރާތްތަކަށް އެކަންޏެވެ. ބީލަން ފޮތް ވިއްކުމަށް ހަމަޖެހިފައިވާ އަގަކީ 500.00ރ އެވެ. ބީލަން ފޮތްތަކަށް ފައިސާ ބަލައިގަތުން އޮންނާނީ 13 އޮގަސްޓު 2015 އިން 19 އޮގަސްޓު 2015 އަށް، ބަންދުނޫން ކޮންމެ ދުވަހެއްގެ ހެނދުނު 09:00 އިން ހަވީރު 03:00 އަށް އެމް.ޑަބްލިޔު.އެސް.ސީ (ނިކަގަސް ހިނގުން) އިންނެވެ. ބީލަންފޮތް ދޫކުރުން އޮންނާނީ 20 އޮގަސްޓު 2015 ގެ ރަސްމީގަޑީގައި ފެން ބިލްޑިންގ5ވަނަ ފަންގިފިލާ އިންނެވެ.\nޕްރީބިޑް މީޓިންގް ބޭއްވުމަށް ހަމަޖެހިފައިވަނީ 24 އޮގަސްޓު 2015 ވާދުވަހު 11:30 ގައެވެ. އަދި ބިޑް ހުށައަޅަން ހަމަޖެހިފައިވާ ތާރީޚަކީ 30 އޮގަސްޓު 2015 ވާ ދުވަހު 14:30 އެވެ. ބިޑް ސެކިއުރިޓީގެ ގޮތުގައި ބިޑް ހުށަހަޅާއިރު -/10000 ރުފިޔާގެ ބިޑް ސެކިއުރިޓީ ހުށަހަޅުއްވަންވާނެއެވެ. ބިޑް ސެކިއުރިޓީގެ ގޮތުގައި ބަލައިގަނެވޭނީ ބޭންކް ގެރެންޓީ ޗެކް ނުވަތަ ބޭންކް ގެރެންޓީ ލެޓަރއެވެ. ބިޑް އެވޯރޑްކުރެވޭ ފަރާތުން ޕާރފޯމަންސް ގެރެންޓީގެ ގޮތުގައި ބިޑްކުރި އަދަދުގެ ބިޑް އެވޯރޑް ކުރެވޭތާ 14 ދުވަހުގެ ތެރޭގައި ހުށަހަޅަންވާނެއެވެ.\nނަންބަރު: MWSC-61/ADV/2015/ 094\nޕަބްލިޝްކުރި ތާރީޚު: 16 އޮގަސްޓް 2015\nސުންގަޑި: 24 އޮގަސްޓް 2015 1130


SunOnline: Jinaaee massala thah thahugeegu kurumugai3haalatheh gai amalu kuraane irushaad thah PG dheefi\nޖިނާއީ މައްސަލަތައް ތަހުގީގު ކުރުމުގައި ތިން ހާލަތެއްގައި އަމަލުކުރާނެ އިރުޝާދުތައް ޕީޖީ ދީފި\nޖިނާއީ މައްސަލަތައް ތަހުގީގު ކުރުމުގެ ބާރު ލިބިފައިވާ މުއައްސަސާތަކުން ތިން ހާލަތެއްގައި އަމަލުކުރާނެ އިރުޝާދުތަކެއް ޕްރޮސިކިއުޓާ ޖެނެރަލް ހުސައިން ޝަމީމް ދެއްވައިފިއެވެ.\nޕަބްލިކް ޕްރޮސިކިއުޓާ އަހްމަދު ޝަފީއު ވިދާޅުވީ ތަހުގީގުކުރަމުންދާ މައްސަލައަކީ އެ އިދާރާއަކަށް ތަހުގީގުކުރުމުގެ އިހްތިސޯސް ނުލިބޭ މައްސަލައެއްކަން އެނގިއްޖެނަމަ، އެ މައްސަލައެއް ތަހުގީގުކުރުމުގެ އިހްތިސޯސް ލިބޭ އިދާރާއަކަށް ވީ އެންމެ އަވަހަކަށް ހުށަހެޅުމަށް ޕީޖީ އިރުޝާދު ދެއްވާފައިވާ ކަމަށެވެ.\nތަހުގީގުކުރަމުންދާ މައްސަލައަކީ އެ އިދާރާއަކަށް ތަހުގީގުކުރުމުގެ އިހްތިސޯސް ނުލިބޭ މައްސަލައެއްކަން އެނގިއްޖެނަމަ، އެ މައްސަލައެއް ތަހުގީގުކުރުމުގެ އިހްތިސޯސް ލިބޭ އިދާރާއަކަށް ވީ އެންމެ އަވަހަކަށް ހުށަހެޅުމަށް ޕީޖީ އެދިވަޑައިގެންފައިވާކަމަށް އޭނާ ވިދާޅުވިއެވެ.\nއަދި ތަހުގީގުކުރަމުންދާ މައްސަލައެއްގައި، އެހެން އިދާރާއަކަށް ތަހްގީގުކުރުމުގެ އިހްތިސޯސް ލިބޭ ކުށެއް އެކުލެވިގެންވާކަން އެނގިއްޖެނަމަ، ތަހުގީގު ނިމެންދެން މަޑުނުކޮށް، އެ ކުށުގެ ބައި އިހްތިސޯސް ލިބޭ އިދާރާއަކަށް ވީ އެންމެ އަވަހަކަށް ހުށަހެޅުމަށް ވެސް ޕީޖީ ވަނީ އިރުޝާދުދެއްވައިފައެވެ.\nމީގެ އިތުރުން ޖިނާއީ އިޖުރާއަތުގެ ގާނޫނުގެ 76 ވަނަ މާއްދާގެ ދަށުން، ތަހުގީގު އިދާރާތަކުން ޖޮއިންޓް އިންވެސްޓިގޭޝަންއެއް ކުރިއަށްގެންދަން ނިންމާނަމަ އެކަން ޕްރޮސިކިއުޓާ ޖެނެރަލްގެ އޮފީހުގެ ސަމާލުކަމަށް ގެނައުމަށް ވެސް އެދިވަޑައިގެންފައިވެއެވެ.\nޖިނާއީ މައްސަލަތައް ތަހުގީގުކުރާ ދައުލަތުގެ އެންމެހައި މުއައްސަސާތަކުން އަމަލުކުރުމަށް ޕްރޮސިކިއުޓާ ޖެނެރަލް މި އިރުޝާދު ނެރުއްވާފައިވަނީ ގާނޫނުއަސާސީގެ 223 ވަނަ މާއްދާގެ (ރ) އާއި ޕްރޮސިކިއުޓާ ޖެނެރަލްގެ ގާނޫނުގެ 15 ވަނަ މާއްދާގެ (ރ) އިން ޕްރޮސިކިއުޓާ ޖެނެރަލްއަށް ލިބިދޭ ބާރުގެ ދަށުންނެވެ.


ދެބެއިންނަށް ރައީސްގެ އިނާމް: އާއިލާ އުފަލުން!\nހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން (ޗަބީ) އާއި ޓީޗަރުން ތަމްރީން ކުރުމުގެ ތަޖުރިބާކާރު ލީލާ އަހުމަދަށް އެއީ ވަރަށް މުހިންމު ރެއެކެވެ. އެއީ ޗަބީ އާއި ލީލާގެ އެ އުއްމީދު ހާސިލްވެގެން ދިޔަ ރެއެކެވެ. އެ ދެބޭފުޅުންގެ ދެ ދަރިކަލުން ވެސް އެއް ހަފުލާއެއްގައި ރައީސްގެ އެވޯޑް ހާސިލްކުރެއްވީ އެވެ.\nކްލައިމެޓް ޗޭންޖް ކިޔަވަން އިޓަލީގައި މަޖުބޫރުކޮށްފި\nއަންނަ އަހަރުން ފެށިގެން އިޓަލީގެ ތައުލީމީ ނިޒާމުގެ ކަރިކިއުލަމުގެ ތެރެއިން ސަރުކާރުގެ ހުރިހާ ސްކޫލެއްގައި ކްލައިމެޓް ޗޭންޖް ކިޔަވައިދޭން ނިންމައިފި އެވެ.\nNovember 09, 2019 26\nމާލޭގައި އަލަށް ފަށާ ސްކޫލަށް ޕްރިންސިޕަލަކު ހޯދަނީ\nކުރީގެ އެމްއީއެސް ހިންގި އިމާރާތުގައި އަންނަ އަހަރު އަލަށް ކިޔަވައިދޭން ފަށާ އިއްޒުއްދީން ސްކޫލަށް ޕްރިންސިޕަލެއް ހޯދަން އިއުލާނުކޮށްފި އެވެ.\nގްރޭޑް 1 އަށް 2،000 އަށް ވުރެ ގިނަ ދަރިވަރުން\nމާލޭގެ ސްކޫލްތަކުގެ ގްރޭޑް 1 އިން އަންނަ އަހަރަށް 2،000 އަށް ވުރެ ގިނަ ދަރިވަރުންނަށް ޖާގަ ދީފައިވާ ކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nNovember 07, 2019 9\nޣިޔާސުއްދީންގެ ޕްރިންސިޕަލަށް ފޭދޫގެ ކުރީގެ ޕްރިންސިޕަލް\nޣިޔާސުއްދީން އިންޓަނޭޝަނަލް ސްކޫލުގެ އާ ޕްރިންސިޕަލް ކަމަށް، ސ. ފޭދޫ ސްކޫލުގެ ކުރީގެ ޕްރިންސިޕަލް އަލީ މުސްތަފާ ހަމަޖައްސަން ނިންމައިފި އެވެ.\nNovember 06, 2019 35\nނަޝީދު އޭ ސްޓާ ދެއްވުމުން އެޑިއުކޭޝަނުން ހަފުލާއެއް\nNovember 06, 2019 17\nNovember 05, 2019 13\nއާ ސްކޫލަށް ކިޔަނީ އިއްޒުއްދީން، ޖާގައަށް ހުޅުވާލައިފި\nއެމްއީއެސް އިމާރާތުގައި ހަދާ އާ ސްކޫލަށް އިއްޒުއްދީންގެ ނަން ދޭން ނިންމައި އެ ސްކޫލުން ޖާގަ ހޯދުމުގެ ފުރުސަތު މިރޭ ހުޅުވާލައިފި އެވެ.\nހުޅުމާލެ ދެވަނަ ފިޔަވަހީގެ ސްކޫލް އަޅަން 54 މިލިިއަން\nހުޅުމާލޭގެ ދެ ވަނަ ފިޔަވަހީގައި ސްކޫލެއް އަޅަން އަންނަ އަހަރުގެ ބަޖެޓުގައި ހިމަނައިފި އެވެ.\nއެމްއީއެސްގައި ހަދާ ސްކޫލުގައި އަންނައަހަރު ކިޔަވައިދޭނެ\nކުރީގެ އެމްއީއެސް އިމާރާތުގައި ހަދާ އާ ސްކޫލުގައި އަންނަ އަހަރު ކިޔަވައިދޭނެ ކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nNovember 04, 2019 24\nކުރީގެ އެމްއީއެސް ސަރަހައްދު ތައުލީމީ ހަބަކަށް\nކުރީގެ އެމްއީއެސް ހުރި ސަރަހައްދު ތައުލީމީ ހަބަކަށް ބަދަލުކޮށްލަން އެޑިއުކޭޝަން މިނިސްޓްރީން ނިންމައިފި އެވެ.\nޕްރީސްކޫލް ހިންގާނެ ބަޔަކު ހޯދަން އަލުން އިއުލާނުކޮށްފި\nހުޅުމާލޭގައި އަމިއްލަ ފަރާތަކުން ހެދި ޕްރީ ސްކޫލް ހިންގާނެ ބަޔަކު ހޯދަން އެޑިއުކޭޝަން މިނިސްޓްރީން އަނެއްކާ ވެސް އިއުލާނުކޮށްފި އެވެ.\nބްރައިޓްވޭގެ އެންމެ މޮޅު ދަރިވަރަކަށް ޝާނީ\nބްރައިޓްވޭ އިންޓަނޭޝަނަލް ސްކޫލުން މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރަކަށް ޝާނީ ޝަމީމް ހޮވިއްޖެ އެވެ.\nދަރިވަރަކު ބަނޑުހައިހޫނުކަންމަތީ ސްކޫލަށްދާ ވާހަކަ ޓީޗަރަކު ސޯޝަލް މީޑިއާގައި ހިއްސާކުރުމުން އެކަމާ ހަމްދަރުދީވެ، އެމެރިކާގެ މަޝްހޫރު އަންހެން ލަވަކިޔުންތެރިިޔާ/ބަތަލާ ޖެނިފާ...\nފިންލެންޑް ސްކޫލް: ޓެސްޓަކާނުލައި ކިޔަވައިދޭ ތަނަކަށް\nބޮޑު އިމްތިހާނަކާ ނުލައި ރާއްޖޭގައި އަސާސީ ތައުލީމް ނުވަތަ ބޭސިކް އެޑިއުކޭޝަން ނިންމޭ ފުރަތަމަ ތަނަކަށް ފިންލެންޑް ސްކޫލް ހަދައިފި އެވެ.\nހުޅުމާލެ ޕްރީ ސްކޫލު ބިޑަށްލާން ކުރި އިއުލާން ބާތިލް\nހުޅުމާލޭ ގައި އަމިއްލަ ފަރާތަކުން ހެދި ޕްރީ ސްކޫލް ހިންގާނެ ފަރާތެއް ހޯދަން ކުރި އިއުލާން އެންޓި ކޮރަޕްޝަން ކޮމިޝަން (އޭސީސީ) ގެ އެންގުމަށް އެޑިއުކޭޝަން މިނިސްޓްރީން ބާތިލްކޮށްފި...\nމީމިސް މެދުވެރިކޮށް ރިޕޯޓު ފޮތް ދޭން ފަށަނީ\nމިއަހަރުގެ ދެވަނަ ޓާމުން ފެށިގެން "މޯލްޑިވްސް އެޑިއުކޭޝަން މެނޭޖްމަންޓް އިންފޮމޭޝަން ސިސްޓަމް (މީމިސް) މެދުވެރިކޮށް ރިޕޯޓުފޮތް ދޭން އެޑިއުކޭޝަން މިނިސްޓްރީން ނިންމައިފި އެވެ.\nއިމްތިހާނު ހަދަން ބޮލުގައި ފޮށިގަނޑެއް އަޅުވައިފި\nރިޕޯޓާ އެކު އަންނަ އަހަރުގެ ފޮތްތައް ވެސް ދެނީ\nމި އަހަރުގެ ފަހު ޓާމްގެ ރިޕޯޓް ފޮތް ދޭ ދުވަހު އަންނަ އަހަރުގެ ފޮތް ބައި ވެސް ލިބޭނެ ކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nއަމީނިއްޔާގެ އަހަރީ ދުވަހުގެ ބޮޑު ޕެރޭޑު ހޮނިހިރުދުވަހު\nއަމީނިއްޔާ ސްކޫލްގެ އަލިމަސް ޔޫބީލާ ގުޅިގެން ބާއްވާ ބޮޑު ޕެރޭޑް އަންނަ ހޮނިހިރު ދުވަހު ހުޅުމާލޭގައި ބާއްވަން ހަމަޖައްސައިފި އެވެ.\n"ފޭކް ނިއުސް" ޑިކްޝަނަރީގައި ހިމަނައިފި\nކުއްޔަށް އުޅޭ މީހުންގެ ޖަމިއްޔާއެއް އުފައްދައިފި\nމާލޭގައި ކުއްޔަށް ތަންތަން ހިފައިގެން ދިރިއުޅޭ މީހުންގެ ޖަމިއްޔާއެއް އުފައްދައިފި އެވެ.


Mifaharu Chica ge Dheelathi Ehy Madaveyyah: Madaveli Rayyithunnah 2000 Mask Hadhiya koffi މިފަހަރު ޗިކާގެ ދީލަތި އެހީ މަޑަވެއްޔަށް: މަޑަވެލީ ރައްޔިތުންނަށް 2000 މާސްކު ހަދިޔާކޮށްފި – Huvadhoo News Mifaharu Chica ge Dheelathi Ehy Madaveyyah: Madaveli Rayyithunnah 2000 Mask Hadhiya koffi Huvadhoo News\nމިފަހަރު ޗިކާގެ ދީލަތި އެހީ މަޑަވެއްޔަށް: މަޑަވެލީ ރައްޔިތުންނަށް 2000 މާސްކު ހަދިޔާކޮށްފި\nއަތޮޅުތެރޭގައި ހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ގެ ސަބަބުން މޮނީޓަރިންގެ ހާލަތުގައި އޮތް ގދ.މަޑަވެލީ ރައްޔިތުންނަށް އިބްރާހިމް ނާފިޒް (ޗިކާ) 2000 މާސްކު ހަދިޔާކޮށްފިއެވެ.\nހުވަދޫ ނިއުސްއަށް މައުލޫމާތު ދެމުން ޗިކާ ވިދާޅުވެފައިވަނީ މާސްކުތައް މިހާރު ވަނީ ބޯޓަށް އަރުވާފައި ކަމަށާއި ބޯޓުން އެއެއްޗެހި މަޑަވެލީ ކައުންސިލާއި ހަވާލުކުރާނެ ކަމަށެވެ. މީގެ އިތުރުން އަދިވެސް ވެވެން އޮތް ދީލަތި އެހީތައް ރައްޔިތުންނަށް ފޯރުކޮށްދޭނެ ކަމަށް ޗިކާ ވަނީ ވިދާޅުވެފައެވެ.\nހަމައެއާއެކު ޗިކާގެ އުފަން ރަށް ކަމަށްވާ ގދ.ނަޑެއްލާގައި މިދިޔަ ޖުލައިމަހު ކޮވިޑް ކޭސްތަކެއް ފެންމަތިވުމާއި ގުޅިގެން އެރަށަށްވެސް ޗިކާވަނީ އެހީތެރިކަން ފޯރުކޮށްދިނުމުގެ މަސައްކަތް ވަގުތުން ފަށާފައެވެ. އެގޮތުން ޗިކާ ވަނީ ނަޑެއްލާގެ ވަކިވަކި ފަރުދުންނަށް ގުޅައި ރަށުގެ ހާލަތު އޮޅުންފިލުވާފައެވެ. ރަށުގެ ރައްޔިތުންނަށް މިދަތި ދަނޑިވަޅުގައި އެހީވުމުގެ ގޮތުން ހުރިހާ ގެޔަކަށް ކާޑުގެ ބާވަތު (ހަނޑޫ، ފުށް، ހަކުރު)ގެ އިތުރުން ކޮންމެ ގެޔަކަށް މޭވާ ތަކެއް ހަދިޔާކޮށްފައިވާ ކަމަށްވެސް ޗިކާ ވިދާޅުވިއެވެ.\nމީގެ އިތުރުން މަޑަވެލި، ހޯޑެއްދޫ އަދި ނަޑެއްލާގައި ކިޔަވާ ކުދިންނަށް ހިތްވަރުދިނުމުގެ ގޮތުން ޗިކާ ބުނެފައިވަނީ މިހިނގާ ދިރާސީ އަހަރުގައި މިތިންރަށުގެ ސްކޫލްތަކުން އެންމެ މަތީ ނަތިއްޖާ ހާޞިލްކޮށް އެއްވަނަ ހޯދާ ދަރިވަރަކަށް ހަދިޔާއެއްގެ ގޮތުގައި ލެޕްޓޮޕެއް ދޭނެކަމަށެވެ.\nމިޕެންޑަމިކްގައި ރައްޔިތުންގެ ހާލު އެންމެ ގާތުން ބައްލަވާ، ރައްޔިތުންނަށް އެހީތެރިކަން ފޯރުކޮށްދިނުމުގައި ޗިކާ ވަނީ ނަމޫނާ ދައްކަވާފައެވެ. ބޭނުމަކީ ވަކި ރަށަކަށް ވަކި މީހަކަށް ބެލުުމެއްނެތި ހާލުގައި ޖެހިފައިތިބި ރައްޔިތުންނަށް އެހީތެރިކަން ފޯރުކޮށްދިނުމެވެ.\nސެޕްޓެމްބަރ މަހުގައި އޮންނަ މަޑަވެލި ދާއިރާ އެމްޑީޕީ ރައީސްކަމަށް ކުރިމަތިލާ ވާހަކަ ޖަހާލިނަމަ ސަޅިވީސް\nކޮމެންޓެއް ކުރިއަސް ކަލޭމެން ކޮމެންޓް ޖަހައި ނުދޭނެ


Kahvalhuge niyumathaai azaab ކަށްވަޅުގެ ނިޢުމަތާއި ޢަޒާބު – Ilm Kahvalhuge niyumathaai azaab\nއަލްބަރާއު ބުނު ޢާޒިބް ރަޟިޔަﷲ ޢަންހު ވިދާޅުވިއެވެ. “ނަބިއްޔު ޞައްލަﷲ ޢަލައިހި ވަސައްލަމްގެ އަރިހުގައި އަންޞާރުންކުރެ ބޭކަލެއްގެ ޖަނާޒާއަށް ތިމަންމެން ނުކުތީމެވެ. ދެން ތިމަންމެން އެތަނަށް ދިޔައިރު ވަޅުކޮނެއެއް ނުނިމެއެވެ. “ދެން ރަސޫލުﷲ ޞައްލަﷲ ޢަލައިހި ވަސައްލަމް ޤިބްލައަށް ކުރިމަތި ލައްވަވައިގެން އިށީންދެ ވަޑައިގެންފިއެވެ. އެހިނދު ތިމަންމެންވެސް އެކަލޭގެފާނު ވަށައިގެން އިށީންދެއްޖައީމުއެވެ. ތިމަންމެން ބޯތައް މަތީގައި ދޫނި(ތަކެއް) ތިބިފަދައިން މަޑުމައިތިރި ކަމާއިއެކުއެވެ. އެވަގުތު އެކަލޭގެފާނު އަތްޕުޅުގައި ދަނޑިގަނޑެއް އޮތެވެ. (ފިކުރުކުރައްވާ ޙާލު) އެއިން ބިންމަތީ ޖައްސަވާލަ ޖައްސަވާލައްވައި އިންނެވިއެވެ. ދެން އެކަލޭގެފާނު އުޑަށް ބައްލަވައި، ބިމަށްބައްލަވާ ހައްދަވަން ފައްޓަވައިފިއެވެ. އަދި ތިން ފަހަރު އެކަލޭގެފާނުގެ ނަޒަރުފުޅު ހިއްލަވައި، ތިރިކުރައްވައި ހައްދަވައިފިއެވެ. ދެން އެކަލޭގެފާނު ޙަދީޘް ކުރެއްވިއެވެ. ހަމަކަށަވަރުން މުއުމިން އަޅާ ދުނިޔޭގެ ކަންތައްތަކުން ކެނޑި އާޚިރަތުގެ ކަންތައްތަކާއި ކުރިމަތިލާހިނދު އޭނާގެ ކައިރިއަށް، މޫނުހުދު(އަލި) މަލާއިކަތުންތަކެއް އުޑުން، ފައިބާވަޑައިގަންނަވާނެއެވެ. އެބޭކަލުންނާއިއެކު ސުވަރުގޭގެ ކަފުންތަކުންކުރެ ކަފުނެއް ވާނެއެވެ. އަދި ސުވަރުގޭގެ ޙަނޫޠުން ޙަނޫޠުވެސްވާނެއެވެ. އޭނާގެ ލޮލުކޮޅަށް ފެންނަހިސާބުގައި އިށީންދެ ތިއްބަވާނެއެވެ. ދެން މަލަކުލް މަވްތު ޢަލައިހިއްސަލާމް ވަޑައިގެން އޭނާގެ ބޯލާކޮޅުގައި އިށީނދެ އިންނަވާފައި ވިދާޅުވާނެތެވެ. އޭ ހެޔޮ ފުރާނަޔާއެވެ! ﷲގެ ޙަޟްރަތުން ފާފަފުއްސެވުމަށާއި، އެއިލާހުގެ ރުހިވޮޑިގަތުން ލިބުމަށް ނުކުންނާށެވެ! (ދެން) ޙަދީޘްކުރެއްވިއެވެ. އެހިނދު ފެންކަންވާރުގެ ތުނބުން ދިޔާތިއްކެއް އޮހިގެން އަންނަފަދައިން އެފުރާނަ ނުކުމެގެންއަތުވެދާނެއެވެ. ފަހެ، އެކަލޭގެފާނު އެފުރާނަ ނަންގަވައިފިހިނދު އެކަލޭގެފާނުގެ އަތްޕުޅުގައި އެސްފިޔަޖަހާހާ ހިނދުކޮޅަކުވެސް، އެބޭކަލުން އެފުރާނައެއް ނުބާއްވަވާނެއެވެ. ދެން މަލާއިކަތުން އެފުރާނަ ނަންގަވައ އެކަފުނުގެ ތެރެއަށާއި ޙަނޫތުގެ ތެރެއަށް ލައްވަވާނެއެވެ.” ތިމަން ﷲ ފޮނުއްވި ބޭކަލުން އޭނާ މަރުގަންނަވާނެއެވެ. އަދި އެކަމުގައި އެބޭކަލުން ފަރުވާކުޑައެއް ނުކުރައްވާނެއެވެ. “ދެން އެފުރާނައިން، ބިމުން ފެނިފައިވާ އެންމެމީރުވަސްދުވާ ގޮމަކަސްތޫރީގެ ވަސް ނުކުމެދާނެއެވެ. (ދެން) ޙަދީޘްކުރެއްވިއެވެ. އަދި އެބޭކަލުން އެފުރާނަޔައިގެން މައްޗަށްއަރާ ވަޑައިގެންފާނެއެވެ. ދެން މިމީރުވަސްދުވާ (ހެޔޮ) ފުރާނަޔަކީ ކާކުގެ ފުރާނައެއްހޭ؟ ވިދާޅުނުވާ، މަތިވެރި މަލާއިކަތުންގެ (އެއްވެސް) ޖަމާޢަތެއްގެ އަރިހަކުން އެފުރާނައެއް ނުގެންދެވޭހުއްޓެވެ. އެހިނދު (ޖަވާބުގައި) އެބޭކަލުން ވިދާޅުވާނެއެވެ. އެވެނި މީހެއްގެ ދަރި މިވެނިމީހެކެވެ. ދުނިޔޭގައި އެމީހަކަށް ކިޔައިއުޅުނު ނަންތަކުގެތެރެއިން އެންމެ ރިވެތިނަމުންނެވެ. ދެން އެބޭކަލުންނަށް އެފުރާނަޔާއިގެން ދުނިޔެވީއުޑާއި ހަމައަށް (އެބަހީ : ފުރަތަމަ އުޑާހަމައަށް) ވާޞިލްވެވި ނިމެންދެން އެގޮތުގައި ވާނެއެވެ. އެއަށްފަހު، އޭނާއަށްޓަކައި އުޑުގެދޮރުކޮޅު ހުޅުވެވުމަށް އެދިވަޑައިގަތުމުން އެބޭކަލުންނަށް ދޮރުކޮޅު ހުޅުވިދާނެއެވެ. ދެންކޮންމެއުޑެއްގެވެސް އެއުޑެއްގެ ކުއްތަންވެގެންވާ މަލާއިކަތުން އެއާއި ޖެހިގެންއޮންނަ އުޑާއިހަމައަށް އެފުރާނަ ގެންދަވައިފާނެތެވެ. މިފަދައިން އެފުރާނަ ހަތްވަނައުޑާއި ހަމަޔަށް ގެންގޮސް ނިމިދާނެއެވެ. ދެން ﷲ ޢައްޒަވަޖައްލަ ވަޙިކުރައްވާނެތެވެ. ތިޔަބޭކަލުން ތިމަން ﷲގެ އަޅާގެފަތް (އެބަހީ : އޭނާގެ ނަން) “ޢިއްލިއްޔޫން” ގައި ލިޔުއްވާށެވެ!\n“އަދި ޢިއްލިއްޔޫން އަކީ ކޮންއެއްޗެއްކަން ކަލޭގެފާނަށް އަންގައިދިނީ ކޮންފަރާތެއް ހެއްޔެވެ؟ (އެއީ) ފާހަގަކުރެވިގެންވާ ފޮތެކެވެ. (ﷲއަށް) ކުއްތަންވެގެންވާ އަޅުތަކުން އެފޮތް ދެކެވަޑައިގެންނަވާނެތެވެ.” އެހިނދު އޭނާގެފޮތް ޢިއްލިއްޔޫންގައި ލިޔުއްވޭހުއްޓެވެ. އަދި ވަޙީ ކުރެއްވޭނެތެވެ. ތިޔަބޭކަލުން އޭނާ އެނބުރި ބިމަށްގެންދަވާށެވެ! ފަހެ، ހަމަކަށަވަރުން ތިމަން ﷲ އެމީހުން އެބިމުން އުފައްދަވައި، އަދި އެތަނަށް އެނބުރި އިޢާދު ކުރައްވައި، އަދިހަމަ އެތަނުން ދެވަނަ ފަހަރަށް އެމީހުން ނެރުއްވާނެކަމަށް ތިމަން ﷲ އެމީހުންނަށް ވަޢުދުވެވޮޑިގެންނެވީމެވެ. (ދެން) ޙަދީޘްކުރެއްވިއެވެ. އެއަށްފަހު އޭނާބިމަށް އެނބުރި ރުޖޫޢަކުރެއްވޭހުއްޓެވެ. އަދި އޭނާގެ ހަށިގަނޑަށް އޭނާގެފުރާނަ ރުޖޫޢަކުރެއްވޭހުއްޓެވެ. އަދި އޭނާގެ ހަށިގަނޑަށް އޭނާގެ ފުރާނަ ރުޖޫޢަކުރެއްވޭނެތެވެ. (ދެން) ޙަދީޘްކުރެވިއެވެ. އެހިނދު އޭނާގެ އެކުވެރީން އޭނާއަށް ފުރަގަސްދީ ދާހިނދު އެމީހުންގެ ފައިވާންތަކުގެ އަޑު އެމައްޔިތާއަށް އިވޭނެތެވެ. ދެން އޭނާގެ ކައިރިޔަށް ގަދަ ހަޅޭކުގެ ވެރި ދެމަލާއިކަތުން ވަޑައިގަންނަވާނެއެވެ. އަދި އޭގެ ދެބޭކަލުން އޭނާއަށް ބާރަށް ގޮވާލައްވަވާނެއެވެ. އަދި އޭނާ ބައިންދަވާނެއެވެ. ދެން އޭނާއަށް (ސުވާލުކޮށް) ވިދާޅުވާނެއެވެ. ކަލޭގެ ރައްބަކީ ކާކުހެއްޔެވެ؟ އެހިނދު (ޖަވާބުގައި) އޭނާ ދަންނަވާނެއެވެ. އަހުރެންގެ ރައްބަކީ ﷲއެވެ. ދެން ވިދާޅުވާނެއެވެ. ކަލޭގެ ދީނަކީ ކޮބައިހެއްޔެވެ؟ އެހިނދު އޭނާ ދަންނަވާނެއެވެ. އަހުރެންގެ ދީނަކީ އިސްލާމްދީނެވެ. ދެން އޭގެ ދެބޭކަލުން އޭނާއަށް ވިދާޅުވާނެއެވެ. ކަލޭމެންގެ ތެރެއަށް ފޮނުވުނު މިބޭކަލަކީ ކޮބައިހެއްޔެވެ؟ ދެން އޭނާ ދަންނަވާނެއެވެ. އެއީ ﷲގެ ރަސޫލު ޞައްލަﷲ ޢަލައިހި ވަސައްލަމްއެވެ. އެއަށްފަހު އެބޭކަލުން ވިދާޅުވާނެއެވެ. އަދި ކަލޭގެ ޢަމަލަކީ ކޮބައިހެއްޔެވެ؟ ދެން އޭނާ ދަންނަވާނެއެވެ. އަހުރެން ﷲގެ ފޮތް ކިޔެވީމެވެ. އަދި އެއަށްއީމާންވެ، ތެދުކުރީމެވެ. ދެން (އަނެއްކާވެސް ބާރަށް) އެބޭކަލުން ވިދާޅުވާނެތެވެ. ކަލޭގެ ރައްބަކީ ކާކުހެއްޔެވެ؟ އަދި ކަލޭގެދީނަކީ ކޮބައިހެއްޔެވެ؟ އަދި ކަލޭގެ ނަބިއްޔަކީ ކާކުހެއްޔެވެ؟ ފަހެ އެއީ މުއުމިނެއްގެ މައްޗަށް ހުށަހެޅޭ އެންމެ ފަހު އިމްތިޙާނެވެ. އަދި އެއީ ﷲ ޢައްޒަ ވަޖައްލަ ވަޙީކުރެއްވި ބަސްފުޅު ހިނގާ ވަގުތުވެސް މެއެވެ.\n“ދުނިޔެވީ ޙަޔާތުގައްޔާއި (އާޚިރަތުގައި) ﷲ ތަޢާލާ އީމާންވިމީހުންނަށް ތެދުބަހުން ޘާބިތުކަން ދެއްވާނެއެވެ.” އެހިނދު އޭނާދަންނަވާނެއެވެ. އަހުރެންގެ ރައްބަކީ ﷲއެވެ. އަދި އަހުރެންގެ ދީނަކީ އިސްލާމްދީނެވެ. އަދި އަހުރެންގެ ނަބިއްޔަކީ މުޙައްމަދު ޞައްލަﷲ ޢަލައިހި ވަސައްލަމްއެވެ. ދެން އުޑުން ގޮވާލައްވާ ފަރާތެއް ގޮވާލައްވާނެއެވެ. ހަމަކަށަވަރުން ތިމަން ﷲގެ އަޅާ ތެދު ހަދައިފިއެވެ. ފަހެ، ތިޔަބޭކަލުން އޭނާއަށް ސުވަރުގެއިން (ތަންމަތި) ފަތުރުއްވަވާށެވެ! އަދި ސުވަރުގެއިން (ގެނެވެ) ފޭރާން އޭނާ ލައްވާށެވެ! އަދި އޭނާއަށް ސުވަރުގެއަށް ދޮރެއް ހުޅުއްވާލައްވާށެވެ! (ދެން) ޙަދީޘްކުރެއްވިއެވެ. އެހިނދު އެތަނުގެ މީރުވަހާއި، ހުވަނދުގެވަސް އޭނާއާއި ހަމައަށް އަންނާނެތެވެ. އަދި އޭނާގެ ލޮލުކޮޅަށް ފެންނަ ހިސާބަށް އޭނާގެ ކައްވަޅު ތަނަވަސް ކުރެވޭނެތެވެ. (ދެން) ޙަދީޘްކުރެއްވިއެވެ. އެހިނދު މޫނުރިވެތި، ފޭރާންރީތި، ވަސްމީރު، މީހަކު އޭނާގެ ކައިރިޔަށް އައިސބުނާނެއެވެ. ކަލޭ އުފާވާ ކަންތަކުން ކަލެއަށް އުފާވެރިކަމުގެ ޚަބަރު ހުއްޓެވެ! ﷲގެ ޙަޟްރަތުންވާ ރުއްސެވުމުގެ ތެރެޔަށާއި އެތަނެއްގައި ދެމިހުންނަނިވި ނިޢްމަތްތައްވާ ސުވަރުގެތަކުގެ ވާހަކައިން އުފާވެރިކަމުގެ ޚަބަރު ހުއްޓެވެ! މިއީ ކަލެއަށް ވަޢުދުވެވުނު ކަމުގައިވީ ދުވަހެވެ. ދެން އެމައްޔިތާ އެމީހަކަށް ބުނާނެއެވެ. އަދި ތިބާއަށޯ! ފަހެ ﷲ ތަޢާލާ ތިބާއަށްވެސް އުފާވެރިކަމުގެ ޚަބަރު ދެއްވާނެތެވެ. ތިޔައީ ކާކުހެއްޔެވެ؟ ފަހެ ތިބާގެ ތިޔަ މޫނަކީ ހެޔޮކަމާއިގެން އަންނަ މޫނެކެވެ. ދެން އެމީހަކަށް ބުނާނެއެވެ. އަހަންނަކީ ކަލޭގެ ޞާލިޙް ޢަމަލެވެ. ފަހެ ﷲ ގަންދީ ބުނަމެވެ. ﷲއަށް ކިޔަމަންތެރިވުމުގައި އަވަސްވެ، އަދި އެއިލާހަށް އުރެދުމުގައި ލަސްވެ އުޅޭތީ ނޫން ގޮތެއްގައި ވަނިކޮށް، މަށަށް ކަލޭ އެނގިފައެއް ނުވެއެވެ. ވުމާއެކު ﷲ ތަޢާލާ ކަލެއަށް ހެޔޮޖަޒާ ލައްވާށިއެވެ. ދެން އޭނާއަށްޓަކައި ސުވަރުގެއިން ދޮރުކޮޅެއް ހުޅުއްވޭނެތެވެ. އަދި ނަރަކައިންވެސް ދޮރެއް ހުޅުއްވޭނެތެވެ. އަދި އޭނާއަށް ބުނެވޭނެއެވެ. ކަލޭ ﷲއަށް އުރެދޭ ކަމުގައިވީނަމަ ކަލޭގެ މަންޒިލަކަށްވީހީ މިތަނެވެ. (އެބަހީ : ނަރަކައެވެ.) ނަމަވެސް އެތަނުގެ ބަދަލުގައި ﷲ ތަޢާލާ ކަލެއަށް ވަނީ މިތަން (އެބަހީ : ސުވަރުގެ) ދެއްވާފައެވެ. ދެން ސުވަރުގޭގައިވާ ތަކެތި އޭނާ ދެކޭ ހިނދު އޭނާ ދަންނަވާނެއެވެ. އަޅުގެ ރައްބެވެ! ޤިޔާމަތް އަވަސް ކުރައްވައި ފާނދޭވެ! މިއަޅާގެ އަހުލުވެރިންނާއި، މުދަލުގެ ކައިރިއަށް އެނބުރި ދިޔުމަށްޓަކައެވެ. ދެން ބުނެވޭހުއްޓެވެ. ހިމޭންވާށެވެ!\n“އެމީހުންނަށްޓަކައި އުޑުގެ ދޮރުކޮޅުތަކެއް ނުހުޅުވޭނެތެވެ. އަދި ތިނޯހެއްގެ ފަގައިން ޖަމަލު ވަދެއްޖެއުމަށް ދާންދެން އެމީހުން ސުވަރުގެވެސް ނުވަންނަހުއްޓެވެ.” ދެން ﷲ ޢައްޒަ ވަޖައްލަ ވަޙީކުރައްވާނެއެވެ. އެންމެ އަޑީބިމުގައިވާ ސިއްޖީނުގައި އޭނާގެ ފަތް ލިޔުއްވާށެވެ! ދެން ވަޙީކުރެއްވޭނެއެވެ. ތިމަން ﷲގެ އަޅާ އެނބުރި ބިމަށްގެންދަވާށެވެ! ފަހެ ހަމަކަށަވަރުން ތިމަން ﷲ އެމީހުން އެތަނުން އުފައްދަވައި، އަދި އެމީހުން އެތަނަށް އެނބުރި ގެންދަވައި، އަދި އަނެއްފަހަރު އެމީހުން އެތަނުން ނެރުއްވާނެ ކަމަށް ތިމަން ﷲ އެމީހުންނަށް ވަޢުދުވެ ވޮޑިގެންނެވީމެވެ. އެހިނދު އުޑުން އޭނާގެ ފުރާނަ އެއްލާލެވުމަކުން އެއްލާލެވޭނެތެވެ. އޭނާގެ ހަށިގަނޑަށް އެފުރާނަ ވެއްޓިއްޖެއުމަށް ދާންދެނެވެ. ދެން އެކަލޭގެފާނު (މިފަދައިން) ކިޔަވައިވިދާޅުވިއެވެ.\nﷲއަށް ޝަރީކު ކުރާމީހާއީ އުޑުން ވެއްޓިއްޖެފަދަ މީހެކެވެ. އެޙާލުގައިވަނިކޮށް ދޫނި އޭނާޖަހައިގެންފާނެތެވެ. ނޫންނަމަ ދުރުތާކަށް، ވައި، އޭނާ އެއްލާލައިފާނެތެވެ. “އެހިނދު އޭނާގެ ހަށިގަޑަށް އެފުރާނަ ރުޖޫޢަކުރެއްވޭނެއެވެ. (ދެން) ޙަދީޘްކުރެއްވިއެވެ. ފަހެ ހަމަކަށަވަރުން އޭނާގެ އެކުވެރިން އޭނާއަށް ފުރަގަސްދީ އެނބުރި ދާހިނދު އެމީހުންގެ ފައިވާންތަކުގެ އަޑު އެމައްޔިތާއަށް އިވޭނެއެވެ. ދެން އޭނާގެ ކައިރިޔަށް ގަދަ ހަޅޭކުގެވެރި ދެ މަލާއިކަތުން ވަޑައިގަންނަވާނެއެވެ. އަދި އޭގެ ދެބޭކަލުން އޭނާއަށް ބާރަށް ގޮވާލައްވަވާނެއެވެ. އަދި އޭނާ ބައިންދަވާނެއެވެ. ދެން އޭނާއަށް (ސުވާލުކޮށް) ވިދާޅުވާނެއެވެ. ކަލޭގެ ރައްބަކީ ކާކުހެއްޔެވެ؟ އެހިނދު (ބުނާނެ އެއްޗެއް ނޭނގިގެން ޖަވާބުގައި) އޭނާ ދަންނަވާނެއެވެ. ހާހް، ހާހް މަށަކަށް ނުއެނގެއެވެ. ދެން ވިދާޅުވާނެއެވެ. ކަލޭގެ ދީނަކީ ކޮބައިހެއްޔެވެ؟ އެހިނދު އޭނާދަންނަވާނެއެވެ. ހާހް، ހާހް މަށަކަށް ނުއެނގެއެވެ. ދެން އޭގެ ދެބޭކަލުން އޭނާއަށް ވިދާޅުވާނެއެވެ. ކަލޭމެންގެ ތެރެއަށް ފޮނުއްވުނު މިބޭކަލަކާއިމެދު ބުނަނީ ކީކޭހެއްޔެވެ؟ ދެން އެބޭކަލެއްގެ ނަންފުޅަކަށް އޭނާއަށް މަގެއް ނުދެއްކޭނެތެވެ. ދެން ބުނެވޭހުއްޓެވެ. މުޙައްމަދުތަ! އެހިނދު އޭނާ ދަންނަވާނެއެވެ. ހާހް، ހާހް އަޅުގަނޑަކަށް ނުއެނގެއެވެ. މީހުން އެހެން ބުނާތީ އަޑުއަހަމެވެ. (ދެން) ޙަދީޘްކުރެއްވިއެވެ. އެހިނދު ބުނެވޭނެއެވެ. ކަލެޔަށް އެނގުނު ކަމަކަށްނުވެއެވެ. އަދި ކަލޭ (ޤުރްއާން) ކިޔެވިކަމަކަށްވެސް ނުވެއެވެ. އެވަގުތު އުޑުން ގޮވާލައްވާފަރާތެއް ގޮވާލައްވާނެއެވެ. ހަމަކަށަވަރުން އޭނާ ދޮގުހަދައިފިއެވެ. ފަހެ ތިޔަބޭކަލުން އޭނާއަށް ނަރަކައިން (ގެނެވޭ ތަންމަތިތަށް) ފަތުރުއްވަވާށެވެ! އަދި އޭނާއަށް ނަރަކައަށް ދޮރެއް ހުޅުއްވައިދެއްވާށެވެ! އެހިނދު އޭނާއާއިހަމައަށް އެތަނުގެ ހޫނުން ހޫނުއަންނަހުއްޓެވެ. އަދި އެތަނުގެ ހޫނުވައިވެސްމެއެވެ. އަދި އޭނާގެ ކައްވަޅު އޭނާގެ މައްޗަށް ދަތިވެ (ދެފުށްޖެހި ފިތިބާރު) ވާނެއެވެ. އޭނާގެ އަރިކަށީގެ ކަށިތައް (ރޫޅި) އެއްކަށިގަނޑު އަނެއް ކަށިގަނޑުގެ ތެރެއަށް ވަދެއްޖެއުމަށްދާންދެނެވެ. ދެން އޭނާގެ ކައިރިއަށް މޫނުހުތުރު ފޭރާންހަޑި ވަސްނުބައި މީހަކުއައިސް (އެހެން ރިވާޔަތެއްގައި : އޭނާއަށް ސިފަޖެހި) ބުނާނެއެވެ. ކަލެއަށް ނުބައިކަން ދެނިވިކަންތަކުން އުފާވެރިކަމުގެ ޚަބަރު ހުއްޓެވެ. މިއީ ކަލެއަށް ވަޢުދު ވެވުނުކަމުގައިވީ ދުވަހެވެ. އެހިނދު އޭނާ ބުނާނެއެވެ. އަދި ކަލެޔަށޯ! ﷲ ކަލެއަށްވެސް ނުބައިކަންތަކުގެ ވާހަކައިން އުފާވެރިކަމުގެ ޚަބަރު ދެއްވާނެތެވެ. ތިޔައީ ކާކުހެއްޔެވެ؟ ފަހެ ތިޔަމޫނަކީ ނުބައިކަން ގެނެސްދެނިވި މޫނެކެވެ. ދެން އެމީހަކު ބުނާނެއެވެ. އަހަންނަކީ ކަލޭގެ މުޑުދާރު ޢަމަލެވެ. ފަހެ ﷲ ގަންދީ ބުނަމެވެ. ﷲ ތަޢާލާއަށް ކިޔަމަންތެރިވުމުގައި ލަސްވެ، އަދި އެއިލާހަށް އުރެދުމުގައި އަވަސްވެ އުޅޭތީ ނޫން ގޮތެއްގައި ވަނިކޮށް، މަށަށް ކަލޭ އެނގިފައެއްނުވެއެވެ. ވުމާއެކު ﷲ ތަޢާލާ ކަލެޔަށް ނުބައި ޖަޒާ މިންވަރުކުރައްވާށިއެވެ. ދެން އޭނާއަށްޓަކައި ކަނު ބީރު މަންމަން ބޭކަލަކު ފާކުރެއްވޭހުއްޓެވެ. އެބޭކަލެއްގެ އަތްޕުޅުގައި މުގުރުބުރިއެއް ވާނެއެވެ. އެއިން ފަރުބަދައެއްގައި ޖެހިއްޖެނަމަ އެފަރުބަދައެއް ވެއްފަށްވެދާހުއްޓެވެ. ދެން އޭނާ ވެއްޔަށް ވެއްޖައުމަށް ދާންދެން (ވަރުގަދަ) ޖެއްސެވުމަކުން ޖައްސަވައިފާނެއެވެ. ދެން ﷲ ތަޢާލާ އޭނާ ކުރިޔެކޭވެސް އެއްފަދައިން އެނބުރި ރުޖޫޢަ ކުރައްވާހުއްޓެވެ. އެއަށްފަހު އަނެއްކާވެސް ޖައްސަވައިފާނެއެވެ. އެހިނދު އޭނާ ހަޅޭލަވައިގަންނާނެއެވެ. އިންސާނާއި ޖިންނީން ފިޔަވައި އެހެން ކޮންމެ އެއްޗަކަށް އެއަޑު އިވޭނެތެވެ. ދެން އޭނާއަށް ނަރަކައިގެ ދޮރެއް ހުޅުއްވޭހުއްޓެވެ. އަދި ނަރަކައިގެ ތަންމަތިތަކުން (ތަންމައްޗެއް) ފެތުރުއްވޭނެތެވެ. އެހިނދު އޭނާދަންނަވާނެއެވެ. އަޅުގެ ރައްބު! ޤިޔާމަތް ޤާއިމް ނުކުރައްވާނދޭވެ!\nމަސްދަރު: ފަޟީލަތުލް ޝައިޚް އިބްރާހިމް ފަރީދު حفظه الله ލިޔުއްވަފައިވާ ލިޔުއްވުމަކުން ނަގާފައި


Finifenmaa launch govi haadhisaa ge video thahugeegu kuran PG aa mashvaraa kuranan: Hameed | Mihaaru\n03 ޖެނުއަރީ 2019 - 21:54 40 comments\nދައުލަތުގެ މީޑިއާ، "ޕީއެސްއެމް" އަށް ދެއްވި އިންޓަވިއުއެއްގައި ހަމީދު ވިދާޅުވީ ރިިޔާސީ ލޯންޗުކޮޅުގައި އެއްޗެއް ގޮއްވާލި ހާދިސާއާ ގުޅޭ ދެ ވީޑިއޯއެއް މިހާރު ދައުރުވަމުންދާ ކަމަށެވެ. އެހެންވެ އެކަން ބެލުމަށް ޕީޖީ މަޝްވަރާދެއްވައިފި ނަމަ އެކަން ކުރާނެ ކަމަށާއި އެހެން ނޫނީ މައްސަލަ ބަލާނީ ޝަރީއަތުން އަމުރުކޮށްފި ހިނދެއްގައި ކަމަށް އޭނާ ވިދާޅުވި އެވެ.\nހައްޖުގެ އަޅުކަން އަދާކުރެއްވުމަށް ފަހު، ކުރީގެ ރައީސް އަބްދުﷲ ޔާމީނާއި އެމަނިކުފާނުގެ އަނބިކަނބަލުން ފާތުމަތު އިބްރާހިމް ދަތުރުކުރެއްވި ލޯންޗުކޮޅުގައި އެއްޗެއް ގޮއްވާލީ 2015 ވަނަ އަހަރުގެ ސެޕްޓެމްބަރު މަހުގެ ފަހުކޮޅެވެ. އެ ހާދިސާގައި ފާތުމަތު އިބްރާހިމަށް އަނިޔާތަކެއް ލިބިވަޑައިގެންނެވި އެވެ.\nއެ ލޯންޗްކޮޅުގައި އެއްޗެއް ގޮއްވާލި މައްސަލާގައި ޔާމީންގެ ނައިބު ރައީސަކަށް އޭރު ހުންނެވި އަހުމަދު އަދީބާއި އެ މަނިކުފާނުގެ ދެ ބޮޑީގާޑުން ކަމަށްވާ އަހުމަދު އާމިރާއި ހަސަން ރިކާޒްގެ މައްޗަށް ކުށް ސާބިތުވި އެވެ. އެ މައްސަލާގައި އަދީބުގެ މައްޗަށް އައީ 15 އަހަރު ދުވަހުގެ ޖަލު ހުކުމެކެވެ. ފިިނިފެންމާ ލޯންޗުކޮޅާ ގުޅޭ އާ ވީޑިއޯއެއް މި ފަހުން ސަންގު ޓީވީން ވަނީ ދައްކައިފަ އެވެ. އެ ވީޑިއޯގައި، މީގެ ކުރީގެ ވީޑިއޯގައި ފެންނަ އަލިފާނެއް ނުފެނެ އެވެ.\nޕީއެސްއެމަށް ހަމީދު ވިދާޅުވީ ލޯންޗުކޮޅުގެ ހާދިސާ ތަހުގީގުކުރުމަށް ކޯޓުން އަމުުރުކޮށްފި ނަމަ އެ މައްސަލަ ބެލުމަށް ފުލުހުން އޮތީ ތައްޔާރަށް ކަމަށެވެ.\nޔާމީން ދިފާއުކުރެއްވުމުގައި މިދިއަ ފަސް އަހަރު އެމަނިކުފާނުގެ ތަރުޖަމާނަކަށް ހުންނެވި އިބްރާހިމް މުއާޒު ވެސް ވަނީ ފިނިފެންމާގެ ހާދިސާއާ ގުޅޭގޮތުން އާ ވާހަކަތަކެއް މި ފަހުން ދައްކަވައިފަ އެވެ.\nމިދިޔަ ބުދަ ދުވަހު އޭނާ ބޭއްވެވި ކުއްލި ނޫސްވެރިންގެ ބައްދަލުވުމުގައި ވިދާޅުވީ ލޯންޗުކޮޅުގައި އެއްޗެއް ގޮވި ހާދިސާގައި އަލިފާނުގެ "ކަންޏެއް" ވެސް ފެނިވަޑައިގެންފައި ނުވާ ކަމަށެވެ. އަދި އެ ދުވަހުގެ ހާދިސާ ހިނގުމުގެ ކުރިން "އާދަޔާ ހިލާފު ބައެއް ކަންކަން" ހިނގާފައިވާ ކަމަށް މުއާޒު ވިދާޅުވި އެވެ.\nއިތުރު ލިޔުންތައް ފުލުހުން ޕްރޮސެކިއުޓާ ޖެނެރަލް ރައީސް އަބްދުﷲ ޔާމީން ރައީސްގެ ލޯންޗުގެ ގޮވުން ކުރީގެ ނައިބު ރައީސް އަދީބު އަހުމަދު އަދީބު ޓެރަރިޒަމް މުހައްމަދު ހަމީދު (އެމްސީ) ޕީޖީ އޮފީސް އައިޝަތު ބިޝާމް


Inthihaabakaa gulhuvaigen ehves kameh nukuraanan: Mahloof | Mihaaru\nމިނިސްޓަރު މަހްލޫފް "މިހާރު" އަށް މިއަދު އިންޓަވިއު ދެއްވަނީ: މިދިޔަ ސަރުކާރުގައި ސިޔާސީ މަންފާތަކަށް ޒުވާނުންގެ ބޭނުން ހިފާލާފައިވާ ކަމަށް އޭނާ ވިދާޅުވި.---ފޮޓޯ: ހުސައިން ވަހީދު/މިހާރު\nއިންތިހާބަކާ ގުޅުވައިގެން އެއްވެސް ކަމެއް ނުކުރާނަން: މަހްލޫފް\n05 ފެބުރުއަރީ 2019 - 14:25 18 comments\nކުރިއަށް އޮތް ރައްޔިތުންގެ މަޖިލީހުގެ އިންތިހާބު އަދި އެ ނޫން ވެސް އިންތިހާބަކާ ގުޅުވައިގެން ރައްޔިތުންނަށް އެއްވެސް ކަމެއް ނުކޮށްދެއްވާނެ ކަމަށް ޔޫތު، ސްޕޯޓްސް އެންޑް ކޮމިނިއުޓީ އެމްޕަވާމަންޓް މިނިސްޓަރު އަހުމަދު މަހްލޫފް މިއަދު ވިދާޅުވެއްޖެ އެވެ.\n"މިހާރު" އަށް ދެއްވި ހާއްސަ އިންޓަވިއުއެއްގައި މަހްލޫފް ވިދާޅުވީ، ރާއްޖޭގެ ސިޔާސީ ސަގާފަތް ބިނާވެފައި އޮންނަ ގޮތުން ސިޔާސީ ފައިދާތަކެއް ހޯދުމަށް ޒުވާނުން ބޭނުންކޮށްފައިވާ ކަމަށެވެ.\nއެގޮތުން އެކިއެކި އިންތިހާބުތަކާ ގުޅުވައިގެން ޒުވާނުންނަށް ކަމަށް ބުނެ ބޯޅަދަނޑު ފަދަ ތަންތަން ތަފާތު ރަށްތަކުގައި ސަރުކާރުން "ނަމަކަށް" އަޅައިދީފައިވާ ކަމަށް މަހްލޫފް ވިދާޅުވި އެވެ. ނަމަވެސް އެއީ އޭނާގެ މިނިސްޓަރުކަމުގެ ފަރާތުން ކަންތައް ކުރާނެ ގޮތެއް ނޫން ކަމަށް މަހްލޫފް ވިދާޅުވި އެވެ.\n"މިހާރު މި އޮތީ މަޖިލިސް އިންތިހާބު އައިސްފައި. މިހާރު އަޅުގަނޑަށް މީހުން ގުޅާ [ދަނޑު އަޅަން]. އަޅުގަނޑު ބުނަނީ އަޅުގަނޑަށް ނުކުރެވޭނެއޭ. ކިހިނެއް އެކަންތައް ކުރާނީ. އާއެނކޭ ބުނެވިދާނެ. އެކަމަކު އެކަން ޑެލިވާއެއް ނުކުރެވޭނެ. ބަޔަކު ހިތްހަމަ ވެސް ނުޖެހިދާނެ. އެކަމަކު މަޖިލިސް އިންތިހާބާ ގުޅިގެން ކުރަންޖެހޭ ކަމެއް ނޯންނާނެ،" މަހްލޫފް ވިދާޅުވި އެވެ.\nމަހްލޫފް ވިދާޅުވީ ސިޔާސީ ގޮތުން ޒުވާނުންގެ ވިސްނުން ބަދަލު ކުރުމުގެ ބޭނުމުގައި ކުރީގެ ސަރުކާރުން ކޮރަޕްޝަނަށް މަގުފަހިވާ ގޮތަށް ވެސް ބައިވަރު މަސައްކަތްކޮށްފައިވާ ކަމަށެވެ.\nމިނިސްޓަރު މަހްލޫފް "މިހާރު" އަށް މިއަދު އިންޓަވިއު ދެއްވަނީ.---ފޮޓޯ: ހުސައިން ވަހީދު/މިހާރު\n"ކުރީ ސަރުކާރުތަކުން ސިޔާސީ ގޮތުން އެބަހުރި [ދަނޑު އެޅުން ފަދަ ކަންކަން] ކޮށްފައި. އެބަހުރި ބައިވަރު ޓާފުތައް ގެނެސް އަތުރާލައިފަ،" އޭނާ ވިދާޅުވި އެވެ.\nމަހްލޫފް ވިދާޅުވީ އޭނާ ނިސްބަތްވާ ވެރިކަން ހިންގާ އެމްޑީޕީ އާއި ވެރިކަމުގެ ކޯލިޝަން ޕާޓީތައް އޭނާ އަށް ޕްރެޝަރު ކުރި ނަމަވެސް ސިޔާސީ މަގުސަދެއް ހާސިލު ކުރުމަށް ޒުވާނުންނަށް އެއްވެސް ކަމެއް ނުކޮށްދެއްވާނެ ކަމަށެވެ.\n"ދުވަސް ނިމޭއިރު އަޅުގަނޑު ހުންނާނީ އެކަމަށް ޖަވާބުދާރީވާން. ކިތަންމެ ބަޔަކު ހިތްހަމަނުޖެހުނަސް، ޕާޓީ ތެރެއިން ވިޔަސް، ކޯލިޝަންގެ ތެރެއިން ވިޔަސް، ނުކުރެވޭވަރުގެ ކަމަކާ ހަވާލެއް ނުވާނަން ޔަގީން،" މަހްލޫފް ވިދާޅުވި އެވެ.\nރައްޔިތުންގެ މަޖިލީހުގެ އިންތިހާބު ބޭއްވުމަށް ހަމަޖައްސާފައި ވަނީ އަންނަ އޭޕްރީލް މަހުގެ ތެރޭގަ އެވެ. އެ އިންތިހާބަށް އެމްޑީޕީން ވާދަކުރާނެ މީހުން ޕްރައިމަރީއަކުން ވަނީ މިހާރު ކަނޑައަޅައިފަ އެވެ. ނަމަވެސް ޖުމްހޫރީ ޕާޓީ އާއި ޕީޕީއެމާއި އަދާލަތު ޕާޓީ އަދި ކުރީގެ ރައީސް މައުމޫން އަބްދުލްގައްޔޫމުގެ އެމްއާރްއެމުން ވާދަ ކުރާ ހުރިހާ ކެންޑިޑޭޓުން ކަނޑައަޅައިފައެއް ނުވެ އެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކޮރަޕްޝަން ޔޫތު މިނިސްޓްރީ ޔޫތު މިނިސްޓަރު ރައްޔިތުންގެ މަޖިލީހުގެ އިންތިޚާބު 2019\nޒިންމާ ބުރަޔަސް މަހުލޫފަށް އޮތް ޔަގީންކަން ބޮޑު


ކްރިމިނަލް ކޯޓުގެ ނަންބަރު 132/Cr-C/2015 ޤަޟިއްޔާގައި 13 މާރޗް 2015 ވީ ހުކުރު ދުވަހުގެ ރޭ ކްރިމިނަލް ކޯޓުން ކުރެއްވި ޙުކުމްއަކީ ޝަރުޢީ އަދި ޤާނޫނީ އުޞޫލުތަކާ ޚިލާފް ޙުކުމެއްކަމަށް ދެކޭތީ، އެ ޙުކުމް ދިވެހިރާއްޖޭގެ ހައިކޯޓުގައި އިސްތިއުނާފްކުރުމަށް ރައީސް މުޙައްމަދު ނަޝީދު ވަނީ ނިންމަވާފައެވެ. އަދި އެމައްސަލައިގެ ރިޕޯޓު ހޯދުމަށް އެދޭ ފޯމު، ވިދިގެން އައި ރަސްމީ ދުވަހު ކްރިމިނަލް ކޯޓަށް ހުށަހެޅުމުން އެކޯޓުން އަންގަވާފައިވަނީ، ރިޕޯޓު ދޫކުރެވޭނީ7ދުވަހާއި، 14 ދުވަހާ ދެމެދުގެ މުއްދަތެއްގެ ތެރޭގައި ކަމަށެވެ.\nދިވެހިރާއްޖޭގެ ސުޕްރީމް ކޯޓުގެ ނަންބަރު 2010/4 ޢާންމު ސިޓީ (21 މާރޗް 2010) ގެ 1 (ހ) ގެ ދަށުން، ކޮންމެ ކޯޓަކުންވެސް އެ ކޯޓަކުން ނިންމާ މައްސަލައިގެ ފާހަގަކުރެވިފައިވާ ނުކުތާތަކާއި، އެ މައްސަލައިގައި ކޮށްފައިވާ ޙުކުމް ހިމެނޭ ޚުލާސާ ރިޕޯޓެއް މައްސަލައިގައި ހިމެނޭ ފަރާތްތަކަށް މައްސަލައިގެ ޙުކުމްކުރާ ދުވަހު ދޫކުރަންޖެހެއެވެ. އެހެންނަމަވެސް، މިމައްސަލައިގައި، މައްސަލަ ނިންމާ ދުވަހު ދޭންޖެހޭ ޚުލާސާ ރިޕޯޓު ލިބިފައިވަނީ މިއަދު، 19 މާރޗް 2015 ތާރީޚުގައެވެ.\nމައްސަލަ ނިމުނު ގޮތުގެ ޚުލާސާ ރިޕޯޓަކީ ޝަރީޢަތަށް ފާހަގަކުރެވޭ ނުކުތާތަކާއި، ޙުކުމްގެ މައްޗަށް އެކަނި ބިނާވާާ ރިޕޯޓެއްކަމަށްވާއިރު، ހެކިންގެ ބަޔާންތަކާއި، ދެ ޚަސްމުންގެ ބަޔާންތައް އެރިޕޯޓުގައި ނުހިމެނޭނޭތީ، ޝަރީޢަތަށް ފާހަގަކުރެވުނު ނުކުތާތަކާއި، ޙުކުމް ބިނާކޮށްފައިވަނީ، އެ ބަޔާންތަކުގެ މައްޗަށް ރަނގަޅަށް ރިޢާޔަތްކުރެވިގެންތޯ ބެލުމަކީ ފުރިހަމަ ރިޕޯޓު ނުލިބި ކުރެވޭނޭ ކަމެއް ނޫނެވެ.\nމައްސަލަ ނިމުނު ގޮތުގެ ރިޕޯޓު ދޫކުރުން ކްރިމިނަލް ކޯޓުން ލަސްކުރަމުން ގެންދާތީ، އެކަން ދިވެހިރާއްޖޭގެ ހައިކޯޓުގެ ސަމާލުކަމަށްވެސް ވާނީ ގެނެވިފައެވެ. އެހެންނަމަވެސް، ދިވެހިރާއްޖޭގެ ހައިކޯޓުން އެކަމުގައި އަދި ވަކި ޖަވާބެއް ދެއްވާފައެއް ނުވެއެވެ.\nދަށު ކޯޓުން ނިންމާ މައްސަލަތައް، އެމައްސަލައިގައި ޙުކުމް ކުރެވޭ ތާރީޚުން ފެށިގެން، 10 ދުވަހުގެ ތެރޭގައި އިސްތިއުނާފްކުރުމަށް ހުށަހަޅަންޖެހޭއިރު، މިހާތަނަށްވެސް މިމައްސަލައިގެ ރިޕޯޓު ނުލިބި އޮތުމަކީ، ރައީސް މުހައްމަދު ނަޝީދުގެ އިސްތިއުނާފްގެ ހައްޤަށް ހުރަސްއެޅިގެންދާ ކަމަކަށްވާތީ އެއީ ރައީސް ނަޝީދުގެ ވަކީލުން ނުހަނު ކަންބޮޑުވާ ކަމެކެވެ.\nMarch 19, 2015 / Trial News, ހަބަރު


Riyaasee ticket dheyne meeheh, dheyne gotheh idhikolhakah neyngeyne: PPM | Mihaaru\nޕީޕީއެމްގެ ރުމާލު2ޖަގަހައިގައި ބޭއްވި ޖަލްސާއެއްގައި ރައީސް ޔާމީނާއި ބައެއް އިސްވެރިން އަތްޖައްސަވަނީ.---ފޮޓޯ: ހުސެއިން ވަހީދު/މިހާރު\nރިޔާސީ ޓިކެޓް ދޭނެ މީހެއް، ދޭނެ ގޮތެއް އިދިކޮޅަކަށް ނޭނގޭނެ: ޕީޕީއެމް\n15 ޖެނުއަރީ 2018 - 21:46 40 comments\nމިއަދު ހަވީރު އިދިކޮޅު ސިޔާސީ ފަރާތްތަކުން ބޭއްވި ނޫސްވެރިންގެ ބައްދަލުވުމެއްގައި، ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވީ ޕްރައިމަރީ އަކާ ނުލައި ރައީސް އަބްދުﷲ ޔާމީނަށް ޕީޕީއެމްގެ ރިޔާސީ ޓިކެޓް ދޭން އެ ޕާޓީން ވިސްނި ނަމަވެސް، އެއީ ގަވައިދާ އެއްގޮތަށް ކުރެވޭނެ ކަމެއް ނޫން ކަމަށެވެ. އަދި އެއީ އެ ޕާޓީގެ އަސާސީ ގަވާއިދުގެ އިތުރުން ޑިމޮކްރަޓިކް އުސޫލުތަކާ ވެސް ޚިލާފުކަމެއް ކަމެއް ކަމަށް އޭނާ ވިދާޅުވި އެވެ.\nއެ ވާހަކަތަކަށް ރައްދު ދެއްވައި ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ މިރޭ ކުރެއްވި ޓްވީޓެއްގައި ވިދާޅުވީ އެ ޕާޓީގެ ރިޔާސީ ޓިކެޓް ދޭނެ މީހަކާ ދޭނެ ގޮތެއް އިދިކޮޅު ފަރާތްތަކަށް ނޭނގޭނެ ކަމަށާއި އެކަން އެނގޭނީ ޕީޕީއެމްގެ ކައުންސިލަށް ކަމަށެވެ. އަދި ގާނޫނީ ގޮތުން ޕީޕީއެމްގެ މިހާރުގެ އެންމެ އިސް ވެރިއަކީ ޕާޓީގެ މުޝްތަޝާރު، ރައީސް ޔާމީން ކަމަށާއި އެ ޕާޓީގެ ގާނޫނީ ކައުންސިލަކީ ވެސް މުޝްތަޝާރު ރިޔާސަތު ބަލަހައްޓަވާ ކައުންސިލެއް ކަމަށް ވިދާޅުވި އެވެ.\n"ޕީޕީއެމްގެ ކައުންސިލުން ބޭނުން ވެއްޖެ ނަމަ ޕްރައިމަރީއަކާ ނުލައި އަންނަ ރިޔާސީ އިންތިހާބުގައި ޕީޕީއެމްގެ ރިޔާސީ ޓިކެޓް ރައީސް ޔާމީނަށް ދިނުމުގެ ބާރު، މި ޕާޓީގެ އަސާސީ ގަވައިދުން ޕީޕީއެމްގެ ކައުންސިލަށް ލިބިގެންވޭ،" އަބްދުއްރަހީމް ވިދާޅުވި އެވެ.\nPrimary akaa nulai Raees Yameen ah ticket eh nudheveyne: idhikolhu faraayithah\nޕީޕީއެމްގެ ޕާލިމެންޓްރީ ގްރޫޕުގެ ލީޑަރު އަދި ވިލިމާފަންނު ދާއިރާގެ މެމްބަރު އަހުމަދު ނިހާން ވެސް މިރޭ ވަނީ އިދިކޮޅު ފަރާތްތަކަށް ރައްދު ދެއްވައިފަ އެވެ.\nޕީޕީއެމްގެ ރިޔާސީ ކެންޑިޑޭޓު ކަން ދޭނެ މީހެއް އެނގޭނީ އެ ޕާޓީ އަށް ކަމަށް ވިދާޅުވެ އޭނާ ކުރެއްވި ޓްވީޓްގައި ވިދާޅުވީ ޗެލެންޖުނުކޮށް، "ތިމާމެން އަމިއްލަ އަށް ނެރޭނެ ކެންޑިޑޭޓަށް، ޓިކެޓެއް އޮމާން ޓިނުގައި އެންގްރޭވްކޮށްފަ ދޭންވީނޫންހޭ" އެވެ.\nއަންނަ ރިޔާސީ އިންތިހާބުގައި ޕީޕީއެމުން ކުރިމަތިލައްވާނީ ރައީސް އަބްދުﷲ ޔާމީން ކަމަށް ވިދާޅުވެ، އެ ޕާޓީގެ ޕާލިމެންޓްރީ ގުރޫޕުގެ ޑެޕިއުޓީ ލީޑަރު އަދި ވިލުފުށީ ދާއިރާގެ މެމްބަރު ރިޔާޒް ރަޝީދު ވަނީ ރައީސް ޔާމީންގެ ފޮޓޯއެއް މިރޭ ޓްވީޓް ކުރައްވައިފަ އެވެ. އެއާއެކު ދެން އޭނާ ވިދާޅުވީ ޕީޕީއެމްގެ ރިޔާސީ ކެންޑިޑޭޓު ދޭނެ މީހެއް ކަނޑައަޅާނީ ޕާޓީގެ ކައުންސިލުން ކަމަށާއި ކައުންސިލްގެ މެޖޯރިޓީ އޮތީ ރައީސް ޔާމީނާ އެކުގައި ކަމަށެވެ.\n"މިހާރު"އާ ކުރިން ވާހަކަ ދައްކަވަމުން ޓޫރިޒަމް މިނިސްޓަރު އަދި ޕީޕީއެމްގެ ނައިބު ރައީސް މޫސާ ޒަމީރު ވިދާޅުވެފައިވާ ގޮތުގައި ޕްރައިމަރީއަކަށް ނުގޮސް ރައީސް ޔާމީނަށް ފުރުސަތު ދެއްވަން ޖެހޭ ކަމަށް އޭނާ ގަބޫލުކުރައްވަ އެވެ. އެގޮތަށް ނިންމުމަށް އެދިި ކައުންސިލަށް ހުށަހެޅުއްވުމުގެ ވިސްނުން ވެސް ގެންގުޅުއްވާ ކަމަށް ޒަމީރު ވިދާޅުވި އެވެ.\nPPM ge Riyasee Candidate kan Dheyne Meeheh ingeynee PPM Ah, MUO akah noon, Thimaa men Amilla ah Nereyne Candidate ah tkt eh omaan tinu ga engrave kohffa dheyn vee nun Challenge nukoh!\n— Ahmed Nihan (@ahmed_nihan) January 15, 2018\nމިއަދުގެ ނޫސްވެރިންގެ ބައްދަލުވުމުގައި އަމީތު ވިދާޅުވީ ގައުމެއްގެ ރައީސަކު ދެ ވަނަ ދައުރަކަށް ކުރިމަތިލާއިރު، އެއީ ޑިމޮކްރަޓިކް އުސޫލުތަކާއި ހަމަތަކުގެ ދަށުން ކުރަން ޖެހޭނެ ކަމެއް ކަމަށާއި ޕީޕީއެމުން އެ އުސޫލުތަކާ ޚިލާފަށް އަމަލު ކުރުމަކީ ހުދުމުހުތާރު އަދި ޑިމޮކްރަސީއާ ބީރައްޓެހި އަމަލެއް ކަމަށެވެ.\nޕީޕީއެމްގެ އަސާސީ ގަވައިދު ބުނާ ގޮތުން ނަމަ، ރިއާސީ އިންތިހާބުގައި ވާދަކުރާ ކެންޑިޑޭޓަކަށް ވާނީ އެކަމަށް ކުރިމަތިލާ މީހުންގެ މެދުގައި ބާއްވާ ޕްރައިމަރީގައި އެންމެ ގިނަ ވޯޓު ލިބޭ މީހެކެވެ. ޕީޕީއެމްގެ މެންބަރަކު ރައީސުލްޖުމްހޫރިއްޔާގެ މަގާމުގައި ފުރަތަމަ ދައުރު ފުރިހަމަކޮށް ނިމޭ އިރު ބާއްވާ އިންތިހާބުގައި، އަމަލުކުރާނެ ގޮތް ބަޔާންކުރާ މާއްދާގައި ބުނެފައި ވަނީ، ޕީޕީއެމްގެ ޓިކެޓްގައި ރައީސުލްޖުމްހޫރިއްޔާގެ މަގާމަށް އިންތިހާބުވެ، ފަސް އަހަރުގެ ދައުރެއް އަދާކުރައްވާ ބޭފުޅަކު، ދެ ވަނަ ދައުރަކަށް ޕާޓީގެ ޓިކެޓްގައި ވާދަކުރައްވަން އެދިވަޑައިގަންނަވާ ނަމަ، ޕްރައިމަރީއެއް ނުބާއްވައި އެ ބޭފުޅަކަށް ޓިކެޓް ދެވިދާނެ ކަމަށެވެ.\nPPM ge council in beynun vejje nama primary akaa nulaa,Anna Riyaasee inthikh’aabugai PPM ge Riyaasee ticket RY ah dhinumuge baaru PPM ge AQ in PPM ge council ah libigenvey.\n— Abdul Raheem Abdulla (@Banafsaa) January 15, 2018\nޕްރައިމަރީއެއް ބާއްވަން ޖެހޭނީ، ޕްރައިމަރީ ބާއްވަން ފެންނަ ކަމަށް ކޮންގްރެސްގެ ބައްދަލުވުމުން ފާސްކޮށްފި ނަމަ އެވެ.\nއަމީތު ވިދާޅުވި ގޮތުގައި ޕީޕީއެމްގެ ކައުންސިލްގައި ތިއްބެވި ގިނަ މެމްބަރުންތަކެއް ވަކިކޮށް، ސައްހަ ނޫން ކައުންސިލަކުން، އާއްމުކޮށް އިއުލާނު ކުރުމަކާ ނުލައި ވަކި މީހަކަށް ދޭ ޓިކެޓެއްގައި ގާނޫނީ ސައްހަ ކަމެއް ނޯންނާނެ އެވެ. އަދި އެއީ އިދިކޮޅު ފަރާތްތަކަށް ފަހުން ޗެލެންޖު ކުރެވިދާނެ ކަމެއް ކަމަށް ވިދާޅުވި އެވެ.\nޕީޕީއެމްގެ އެތެރޭގެ މައްސަލަތައް ވެސް ގޯސްވީ، ޕްރައިމަރީއަކާ ނުލައި ރައީސް އަބްދުﷲ ޔާމީނަށް މި އަހަރުގެ ރިޔާސީ ޓިކެޓް ދޭން އެ ޕާޓީގެ ކައުންސިލަށް ގަރާރެއް ހުށަހަޅަން އުޅުނު ހިސާބުންނެވެ. އޭރު އެކަމާ ދެކޮޅަށް އެންމެ ބޮޑަށް ވާހަކަ ދެއްކެވި ކުރީގެ ރައީސް މައުމޫން އަބްދުލްގައްޔޫމު ވެސް ޕާޓީން ވަކި ކުރެއްވީ އެ މައްސަލަގަނޑުގެ ތެރެއިންނެވެ.\nއިތުރު ލިޔުންތައް އިދިކޮޅު ފަރާތްތައް ކުރީގެ މެމްބަރު އަބްދުﷲ އަބްދުއްރަހީމް މެމްބަރު ރިޔާޒް ރަޝީދު ކުރީގެ މެމްބަރު އަހުމަދު ނިހާން ޕީޕީއެމް ރިޔާސީ ޕްރައިމަރީ މެމްބަރު މުހައްމަދު އަމީތު ޕީޕީއެމް


India Gai Covid-19 Jehunu 14 Mahuge Kujjaa Maruvehje - Vaguthu\nއަވައްޓެރި އިންޑިއާގެ ގުޖުރާތުގައި ކޮރޯނާވައިރަސް (ކޮވިޑް-19) އަށް ފައްސިވި (ޕޮޒިޓިވްވި) އުމުރުން އެންމެ 14 މަހުގެ ތުއްތު ކުއްޖާ، މި ބައްޔަށް ފަރުވާދެމުން ދަނިކޮށް މަރުވެއްޖެއެވެ.\nގުޖުރާތުގެ އަވަށެއް ކަމަށްވާ ޖަމްނަގަރްގެ ހޮސްޕިޓަލެއްގައި މިކުއްޖާއަށް ފަރުވާދެމުން ދަނިކޮށް މަރުވެފައި ވަނީ ރޭގެ ވަގުތެއްގައެވެ. ރިޕޯޓްތައް ބުނާގޮތުން އެކުއްޖާ މަރުވެފައި ވަނީ ވައިރަސް ޖެހިގެން ހާލު ދެރަވުމުން، އޭނާ ސަލާމަތްވާނެ ކަމުގެ މާބޮޑު އުންމީދެއް ނެތް ކަމަށް ޑޮކްޓަރުން ކުރިން ބުނެފައި ވަނިކޮށެވެ.\nމި ތުއްތު ކުއްޖާއަށް ކޮވިޑް-19 ޖެހިފައިވާކަން އެނގިފައިވަނީ އޭނާގެ ހާލު ދެރަވުމުވެ، ވައިރަސްގެ އަލާމާތްތައް ފެނުމުން ހެދި ޓެސްޓުތަކުން މިދިޔަ އާދީއްތަ ދުވަހު އެވެ. އެއަށްފަހު ސީރިއަސް ހާލުގައި އޭނާއަށް ވަގުތުން ފަރުވާދެމުން ދިޔަނަމަވެސް ހާލަތަށް މާބޮޑު ބަދަލެއް ނައިސް، އިތުރަށް ދިޔައީ ހާލު ގޯސްވަމުންނެވެ.\n"މި ތުއްތު ކުއްޖާއަށް ކޮވިޑް-19 ޖެހިފައިވާކަން އެނގުމާއެކު ވަނީ ވަގުތުން ފަރުވާދޭން ފަށާފައި. އޭނާއަށް ފަރުވާދެމުން ދިޔައީ ވެންޓިލޭޓަރުގެ އެހީގައި. ނަމަވެސް ހާލު އިތުރަށް ގޯސްވަމުން ދިޔުމުން، އެކުއްޖާ ސަލާމަތް ކުރެވޭނެކަމުގެ މާބޮޑު އުންމީދެއް ކުރިން ވެސް ނެތް،" އޮފިޝަލަކު ބުނެފައި ވެއެވެ.\nއޮފިޝަލުންނާއި ހަވާލާދީ ނޫސްތައް ބުނީ، އެކުއްޖާ މަރުވީ ކޮވިޑް-19 ގެ ސަބަބުން ކިޑްނީ އާއި ފުރަމޭ ފެއިލްވެ، އަނގައިންނާއި ނޭފަތުން ގިނަ އަދަދަކަށް ލޭ ބޭރުވަމުން ދިޔައިރުވެސް ދެވޭނެ މާބޮޑު ފަރުވާއެއް ނެތި އެ ހާލުގައި ގިނައިރުތަކެއް ވަންދެން އޮތުމަށްފަހު އެވެ. މިކުއްޖާ މަރުވުމުގެ ކުރިން އިއްޔެ ހެނދުނުވެސް އޭނާ ވަނީ ކޮވިޑް-19 އަށް ޓެސްޓު ކޮށްފައެވެ. އޭރު އެކުއްޖާގެ ހަށިގަނޑަށް ވައިރަސްގެ އަސަރު ވަނީ ވަރަށް ބޮޑަށް ކޮށްފައެވެ.\nމިކުއްޖާއަކީ ޖަމްނަގަރް އިން ކޮވިޑް-19 އަށް އެންމެ ފުރަތަމަ ފައްސިވި ކުއްޖާއެވެ. އޭނާ މި ވައިރަސް އަށް ފައްސިވުމާއި ގުޅިގެން އޭނާގެ މައިންބަފައިން ވެސް ވަނީ ވައިރަސް އަށް ޓެސްޓުކޮށްފައެވެ. ނަމަވެސް އެމީހުންގެ ވަނީ ކޮވިޑް-19 އަށް ނައްސި (ނެގެޓިވް) ވެފައެވެ. އެހެންކަމުން އެކުއްޖާގެ ހަށިގަނޑަށް ވައިރަސް އެރިގޮތެއް މިހާތަނަށް އޮތީ ނޭނގުމެއްގެ ތެރޭގައެވެ. މި ވައިރަސް އަށް އެކުއްޖާގެ މައިންބަފައިން ނައްސިވިނަމަވެސް އެދެމީހުން މިވަގުތު ތިބީ ކަރަންޓީނުކޮށްފައެވެ.\nއިންޑިއާގައި ވެސް ފާއިތުވެދިޔަ ދުވަސްތަކުގައި ކޮވިޑް-19 ގެ ނުރައްކާ ދަނީ އިތުރުވަމުންނެވެ. އެގޮތުން އެޤައުމުން މިހާތަނަށް 5311 މީހަކު މި ވައިރަސް އަށް ފައްސިވެފައި ވާއިރު، އޭގެތެރެއިން 533 މީހުން ފައްސިވީ މިދިޔަ 24 ގަޑިއިރު ތެރޭގައެވެ. މިދިޔަ 24 ގަޑިއިރު ތެރޭ 14 މީހަކު ހިމެނޭހެން ކޮވިޑް-19 އަށް ފަރުވާދެމުން ދިޔަ 150 މީހަކު މިހާތަނަށް އިންޑިއާއިން ވަނީ މަރުވެފައެވެ.


Siyaasathu badhalu nukoffinama raajjeyge 50 insaththa rah falhuvedhaane - vNews.mv\nސިޔާސަތު ބަދަލުނުކޮށްފިނަމަ ރާއްޖޭގެ 50 އިންސައްތަ ރަށް ފަޅުވެދާނެ\nހަދީޖާ އާނަސްތު 22 January 2021, 18:24\nއަތޮޅުތަކާ މެދު ސަރުކާރުން ގެންގުޅޭ ސިޔާސަތުތައް ބަދަލުނުކޮށްފިނަމަ ކުރިއަށް އޮތް 50 އަހަރުތެރޭ ރާއްޖޭގެ 50 އިންސައްތަ ރަށްތައް ފަޅުވެދާނެ ކަމަށް ރައްޔިތުންގެ މަޖިލިހުގެ ހިތަދޫ ދެކުނު ދާއިރާގެ ކުރީގެ މެމްބަރު، އަދި ކުރިއަށް އޮތް ލޯކަލް ކައުންސިލް އިންތިޚާބުގައި އެމްޑީޕީގެ ފަރާތުން އައްޑޫ ސިޓީ މޭޔަރު ކަމަށް ކުރިމަތިލައްވާ އަލީ ނިޒާރު ވިދާޅުވެއްޖެއެވެ.\nއަލީ ނިޒާރު ކުރެއްވި ޓްވީޓެއްގައި ވިދާޅުވީ ރާއްޖޭގެ އާބާދީގެ 75 އިންސައްތަ މާލޭ ސަރަހައްދަށް ޚަރަދުކޮށް އަތޮޅުތެރޭގެ އިޤްތިސާދަށް ޕްލޭންތަކެއް ނެތި ދިއުމަކީ ނުރައްކާތެރިކަމެއް ކަމަށެވެ.\nނިޒާރު ވިދާޅުވީ މިހާރު އަތޮޅުތަކުގައި ތަރައްގީގެ މަޝްރޫއުތައް ކަމަށް ބުނެ ސަރުކާރުތަކުން ހިންގަމުން އަންނަ ނަރުދަމާ އާއި، ތޮށިލުން ފަދަ މަޝްރޫއުތަކަކީ ދިރިތިބުމަށް ކުރަންޖެހޭ ކަމެއް ކަމަށާއި، އެއީ، ދެމިތިބުމަށް އޮތް ހައްލެެއް ނޫން ކަމަށެވެ. އެއްފަސްކުރުމާއި، އާމްދަނީގެ ހިއްސާ އަދި އިދާރީ މިނިވަންކަން އަތޮޅުތަކަށް ނުލިބޭނަމަ އަތޮޅަށް ވިހާ ކުއްޖާ ބޮޑުވުމުން އެތާ މަޑުކުރަންޖެހޭ ސަބަބެއް ނެތްކަމަށެވެ.\nޕެންޝަންއާ އެކު މާމަ އާއި ކާފަ ރަށުގައި މަޑުކުރި ނަމަވެސް ކިޔަވައި ނިމޭ ކުއްޖާ ރަށުގައި މަޑުކުރަން ޖެހޭ ސަބަބެއް ނެތްކަން އަތޮޅުން ވެސް ފެންނަން ނެތްކަން ފާހަގަކުރައްވާ ނިޒާރު ވިދާޅުވީ އެ މަންޒަރު ފެންނަނީ މާލެއިން ކަމަށެވެ. ޖަޒީރާ ދިރިއުޅުމަކީ، އުފަލުގައި ދިރިއުޅުން ކަމަށް ވާންޖެހޭ ކަަމަށާ އެއީ ހާލުގައި ދިރިއުޅުން ނޫން ކަމަށްވެސް އަލީ ނިޒާރު ވިދާޅުވިއެވެ.\nލާމަރުކަޒީ އުސޫލުން އިދާރީ ދާއިރާތައް ހިންގުމަށް ޤާނޫނަށް ބޮޑެތި ބަދަލު ގެނެސް ރަށްރަށުގެ ކައުންސިލްތަކަށް ރަށުގެ ބާރުވެރިކަން ދިނުމަށް ސަރުކާރުން ވަނީ ނިންމާފައެވެ.\nރާއްޖޭގައި ދިރިއުޅޭ 557،426 އާބާދީގެތެރެއިން 227،486 މީހުން ނުވަތަ 40.8 އިންސައްތަ މީހުން ދިރިއުޅެމުން އަންނަނީ މާލޭގައެވެ. އާބާދީގެ މިހާ ބޮޑުބައެއް މާލޭގައި ދިރިއުޅެންޖެހިފައި މިވަނީ އަތޮޅުތެރެއިން އެކަށީގެންވާ ތައުލީމާ ސިއްޙީ ފަރުވާތައް ނުލިބޭތީއެވެ. ދަތި ހާލުގައި މާލޭގައި ދިރިއުޅޭ އަތޮޅުތެރޭ ރައްޔިތުންގެ އަބަދުގެވެސް އުންމީދަކީ އެމީހުންގެ އަތޮޅުން ނުވަތަ ރަށުން އެކަށީގެންވާ ކިދުމަތްތަކެއް ލިބުމެވެ.\nއަލީ ނިޒާރު ރާއްޖެ


އަހުމަދު ހަމީދު އާދަމް 27 ޖެނުއަރީ 2020\nދައުލަތުގެ ހަރަދުގައި ހެލިކޮޕްޓަރުތަކެއް ހޯދައި ހިންގުމުގެ މާލީ މުއްސަނދި ކަމެއް ދައުލަތުގައި ނެތް ކަމަށް ޑިފެންސް މިނިސްޓަރު މާރިޔާ އަހުމަދު ދީދީ ވިދާޅުވުމަކީ ގައުމަށް ކުރެއްވި ވަރަށް ބޮޑު މަލާމާތެއް ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއިންޑިއާ އާއި ރާއްޖެއާ ދެމެދު ހެދި އެގްރިމަންޓެއްގެ ދަށުން، އިންޑިއާއިން ރާއްޖެއަށް ހެލިކޮޕްޓަރު ގެނައީ 2010 ވަނަ އަހަރު އެވެ. އެއް ހެލިކޮޕްޓަރު އޮންނަނީ، އައްޑޫގަ އެވެ. އަދި އަނެއް ހެލިކޮޕްޓަރު ބާއްވާފައި އޮންނަނީ ލ. ގަމުގަ އެވެ. އެ ހެލިކޮޕްޓަރުތައް ބަލަހައްޓައި ދުއްވަނީ އިންޑިއާގެ ސިފައިންނެވެ. އެ ސިފައިން ރާއްޖެއިން ބާލަންޖެހޭ ކަމަށާ ދިވެހިންނަށްވެސް ހެލްކޮޕްޓަރު ދުއްވޭނެ ކަމަށް ވިދާޅުވެ އެކަމަށް އެންމެ ބޮޑަށް ވަކާލާތު ކުރައްވަނީ އުމަރެވެ.\nއުމަރު އޭނާގެ ފޭސްބުކް ޕޭޖް ކުރައްވާފައިވާ ޕޯސްޓެއްގައި ވިދާޅުވީ މީގެ 45 އަހަރު ކުރިން ދިވެހި ސިފައިންގެ ތެރޭގައި "މަތިންދާ ބޯޓް ދުއްވާ ސެކްޝަން" ގެ ނަމުުގައި އެއާ ވިންގެއް އޮތް ކަމަށެވެ. އަދި ދިވެހި ސިފައިން މަތިންދާބޯޓާއި، ހެލްކޮޕްޓަރު ދުއްވާ އެ ތަކެތި ބެލެހެއްޓި ކަމަށެވެ.\n"ރައީސް ނާސިރުގެ ވެރިކަމުގައި، މަރުހޫމް ކޮލި އަލިމަނިކުގެ މޭސްތިރި ކަމުގައި ކުދި މަތިންދާބޯޓާއި، ހެލްކޮޕްޓަރު ދައުލަތަށް ބައްލަވައިގަނެފައިވޭ. މި ތަކެތި ބަލަހައްޓާ، ދުއްވުމަށްޓަކަައި ދިވެހި ސިފައިން ތަމްރީން ކުުރުމަށް ސްރީލަންކާގެ ރިޓަޔާޑް ޕައިލެޓުން ރާއްޖެ ގެނެސް ދިވެހި ސިފައިން ތަމްރީން ކުރި." އުމަރު ވިދާޅުވިއެވެ.\nއުމަރު ވިދާޅުވީ އޭގެ އަހަރުތަކެއް ފަހުން އެންއެސްއެސްގެ އެއާ ވިންގް ގެ ނަމަށް ބަދަލުކޮށް، ދިވެހި ޕައިލެޓުންނާ އިންޖިނިއަރުންގެ އެހީތެރިކަމުގައި ދިވެހި ސިފައިން ގެންދިޔައީ ހެލްކޮޕްޓަރާއި، އެއާ ކްރާފްޓް ދުއްވަމުން ކަމަށެވެ. އެގޮތުން އެކި ބްރޭޑްތަކުގެ ފަސް އެއާ ކްރާފްޓް އަދި ދެ ހެލްކޮޕްޓަރު ސިފައިން ދުއްވާފައިވާކަން އުމަރު ފާހަގަ ކުރެއްވިއެވެ. އުމަރު ވަނީ އެ ހެލްކޮޕްޓަރުތަކާއި، އެއާ ކްރާފްޓްތަކުގެ ބްރޭޑްތައްވެސް ހާމަ ކުރައްވާފައެވެ.\n"އަދި 1992 ވަނަ އަަހރު އެއާ މޯލްޑިވްސްގެ ދަށައް މި އުޅަނދުތަކާއި، ޕައިލެޓުން އަދި އިންޖިނިއަރުން ބަދަލު ކުރެއްވި." ސިފައިންގޭގައި ދިގު މުއްދަތެއް ވަންދެން ހިދުމަތް ކުރައްވާފައިވާ އުމަރު ވިދާޅުވިއެވެ.\nއުމަރު ވިދާޅުވީ ދުނިޔޭގެ އެންމެ ބޮޑު ސީޕޭން އޮޕަރޭޝަން ހިނގާ ގައުމަށް އަމިއްލަ ސިފައިންނަށް ހެލްކޮޕްޓަރު ނުދުއްވޭނެ ކަމަށް ވިދާޅުވުމަކީ މި ގައުމަށް ކުރެވޭ މަލާމާތެއް ކަމަށެވެ.\n"ލޭ ގައި ގައުމީ ވިންދު ނުޖަހާނަމަ އިސްތިއުފާ ދެއްވާ." މާރިޔާއަށް އިޝާރާތް ކުރައްވާ އުމަރު ވިދާޅުވިއެވެ.\nޓީވީ ޝޯއެއްގައި ވާހަކަ ދައްކަވަމުން މިނިސްޓަރު މާރިޔާ ވިދާޅުވީ އިންޑިއާ އިން ހަދިޔާ ކުރި ހެލިކޮޕްޓަރުތަކުގެ ސަބަބުން ދިވެހިންނަށް އެއްވެސް ގެއްލުމެއް ނުލިބޭ ކަމަށާއި ދިވެހިންނަށް އެ ހެލިކޮޕްޓަރުތަކުގެ ސަބަބުން ލިބެނީ ފައިދާ ކަމަށެވެ. ހެލިކޮޕްޓަރުތައް ބޭނުން ކުރާނީ ގެއްލޭ މީހުން ހޯދުމަށާއި ބަލި މީހުން އުފުލުން ފަދަ އިންސާނީ ހިދުމަތްތަކަކަށް ކަމަށް މާރިޔާ ވިދާޅުވި އެވެ.\nއަރުޝީފަށް ނެގީ 27/01/2020 09:21\nއެންމެފަހުން އަޕްޑޭޓްކުރީ 27/01/2020 09:21


ޕޭރެންޓިންގ ސްކިލްސް ޓްރެއިނިންގ އޮފް ޓްރެއިނަރސް ޕްރޮގްރާމް ނިމިއްޖެ\nޕޭރެންޓިންގ ސްކިލްސް ޓްރެއިނިންގ އޮފް ޓްރެއިނަރސް ޕްރޮގްރާމް ނިމުމުގެ ރަސްމިއްޔާތު ބާއްވައިފިއެވެ. މިރަސްމިއްޔާތު އޮތީ ސޯޝަލް ސެންޓަރުގެ ސެމިނަރ ރޫމްގައެވެ. ރަސްމިއްޔާތުގައި ބައިވެރިންނަށް ސެޓްފިކެޓް ދެއްވީ ޑެޕިއުޓީ މިނިސްޓަރ މުޙަންމަދުސަލީމެވެ.\n10 އޮކްޓޯބަރ 2012\nމިމިނިސްޓްރީން އިންތިޒާމްކޮށްގެން ބާއްވާ "ކުލަބް ޖަމްޢިއްޔާތަކުގެ ޤައުމީ މަޙާސިންތާ" ރ. މީދޫގައި ބާއްވާގޮތަށް ހަމަޖައްސައިފި.\nމިމިނިސްޓްރީން އިންތިޒާމްކޮށްގެން ބާއްވާ "ކުލަބް ޖަމްޢިއްޔާތަކުގެ ޤައުމީ މަޙާސިންތާ" ރ. މީދޫގައި ބާއްވާގޮތަށް ހަމަޖައްސައިފި. ކުލަބް ޖަމްޢިއްޔާތަކަށް އަމާޒުކޮށްގެން ކުރިއަށް ގެންދާ މި މަހާސިންތާ ބޭއްވުމަށް ހަމަޖެހިފައިވަނީ މިއަހަރުގެ ނޮވެމްބަރު މަހުގެ 18 ން 20 ށް.\nސާރކް ޤައުމުތަކުގެ ދާޚިލީ ވަޒީރުންގެ5ވަނަ ބައްދަލުވުން ރަސްމީކޮށް އިފްތިތާހްކޮށްފި\nސާރކް ޤައުމުތަކުގެ ދާޚިލީ ވަޒީރުންގެ5ވަނަ ކޮންފަރެންސް ރަސްމީކޮށް ރާއްޖޭގައި މިއަދު އިފްތިތާހްކޮށްފިއެވެ. ސާރކްގެ 8 ޤައުމަކުން 65 މަންދޫބުން ބައިވެރިވެވަޑައިގެންނެވި މި ބައްދަލުވުން ރަސްމީކޮށް އިފްތިތާހު ކުރުން އޮތީ މިއަދު ހެނދުނު ބަނޑޮސް އައިލެންޑް ރިސޯޓް އެންޑް ސްޕާ ގައެވެ.\nޕޭރެންޓިންގ ސްކިލްސް ޓްރެއިނިންގ އޮފް ޓްރެއިނަރސް ޕްރޮގްރާމް ފެށިއްޖެ\nޕޭރެންޓިންގ ސްކިލްސް ޓްރެއިނިންގ އޮފް ޓްރެއިނަރސް ޕްރޮގްރާމް މިއަދު ފެށިއްޖެއެވެ. މިޓްރޭނިންގ ޕްރޮގްރާމުގެ މައިގަނޑު މަޤްޞަދަކީ ކުޑަކުދިން ތަރުބިއްޔަތުކުރުމާއި މައްސަލަތައް ހައްލުކުރުމުގެ ހުނަރުތައް ދަސްކޮށްދިނުމެވެ.\n|< < 121 122 123 124 125 126 > >|


އަދީބާއި ޒިޔަތާއި އެކު ހަދާފައިވަނީ ގާނޫނު ނުދަންނަ ސިއްރު އެއްބަސްވުންތަކެއް: ޖަމީލް | Sangu News\nއަދީބާއި ޒިޔަތާއި އެކު ހަދާފައިވަނީ ގާނޫނު ނުދަންނަ ސިއްރު އެއްބަސްވުންތަކެއް: ޖަމީލް\n15 ޑިސެމްބަރ 2020 - 16:33\nކުރީގެ ނައިބު ރައީސް އަހުމަދު އަދީބު، ކުރީގެ ރައީސް އަބްދުﷲ ޔާމީން އަދި އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތު --- ފޮޓޯ: ވަން\nކުރީގެ ރައީސް ޔާމީން އަބްދުލް ގައްޔޫމްގެ މައްސަލައިގައި ތާފާތުގޮތަކަށް އަމަލު ކުރަމުންދާއިރު، ހިޔާނާތުގެ މައްސަލައިގައި ހުކުމް އިއްވާފައިވާ ފަރާތްތަކާއި އެކު އެކުލަވާލާފައިވަނީ ގާނޫނު ނުދަންނަ ސިއްރު އެއްބަސްވުންތަކެއް ކަމަށް ކުރީގެ ނައިބު ރައީސް އަދި ރައީސް ޔާމީންގެ ގާނޫނީ ވަކީލް ޑރ. މުހައްމަދު ޖަމީލް ވިދާޅުވެއްޖެ އެވެ.\nވެރިކަމުގައި ހުންނަވައިގެން މަނީ ލޯންޑާރ ކުރެއްވިކަމުގެ ކުށުގައި ކުރީގެ ރައީސް އަބްދުﷲ ޔާމީން މައްޗަށް ފަސް އަހަރުގެ ޖަލު ހުކުމެއް ކްރިމިނަލް ކޯޓުން އިއްވާފައިވަނީ މިދިޔަ އަހަރުގެ ނޮވެމްބަރު މަހުގެ ތެރޭގައެވެ.\nއެމްއެމްޕީއާރުސީގެ ބޮޑު ހިޔާނާތުގެ އެންމެ އިސް މީހުންނަށް ޖަލު ހުކުމް އިއްވުމުން ވެސް ގޭގައި ބައިތިއްބާތީ އެކަމަށް ރައީސް ޔާމީންގެ ގާނޫނީ ޓީމުން މީގެ ކުރިން ވެސް ފާޑުކިޔާފައި ވެއެވެ.\nއެމްއެމްޕީއާރުސީގެ ހިޔާނާތުގެ މައްސަލައިގައި ކުރީގެ ނައިބް ރައީސް އަހުމަދު އަދީބުގެ މައްޗަށް ބޮޑެތި ތުހުމަތުތަކެއް ކުރެވުނެވެ. އަދި ކްރިމިނަލް ކޯޓުގައި އަދީބުގެ މައްޗަށް އުފުލި ދައުވާތަކަށް، ކުށުގެ އިއުތިރާފު އެއްބަސްވުމެއް އެކުލަވާލުމުގެ ދަށުން މައްސަލައިގައި އޭނާގެ މައްޗަށް އައިސްފައިވަނީ ކުޑަ ހުކުމެކެވެ. އަދި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ މައްޗަށް އުފުލި ދައުވާތަކުގައި ވެސް އިއުތިރާފު އެއްބަސްވުމެއް އެކުލަވާލިއިރު އޭނާގެ މައްޗަށް އިއްވާފައިވަނީ 11 އަހަރުގެ ޖަލު ހުކުމެކެވެ.\nއަދީބާއި، ޒިޔަތުގެ މައްޗަށް އިއްވި ހުކުމަށް ވަރަށް ބޮޑަށް ފާޑުވިދާޅުވެ ޑރ. ޖަމީލް ވިދާޅުވީ، މިއީ ގާނޫނު ނުދަންނަ ސިއްރު އެއްބަސްވުންތަކެއް ކަމަށެވެ. އަދި އެ ދެ މީހުންނަކީ ވެސް މައްސަލައިގެ އެންމެ ބޮޑު ދެ މުޖްރިމުން ކަމަށް ވިދާޅުވިއެވެ. ޑރ. ޖަމީލް ވިދާޅުވީ އެ އެއްބަސްވުންތަކުން އަދީބާއި، ޒިޔަތަށް ބޮޑު ލުއިތަކެއް ދީފައިވާ ކަމަށާއި، މައްސަލައިގައި ރައީސް ޔާމީންގެ މައްޗަށް ދައުވާތަށް އުފުލާ އެމަނިކުފާނު ޖަލުގައި ބަހައްޓަންވީ ކޮން އަސާސެއްގެ ދަށުން ތޯ ސާފުކޮށްދޭން ޖެހޭ ކަމަށެވެ.\nކުރީގެ ނައިބް ރައީސް އަދީބު ގޭ ބަންދުގައި ހުންނަވަނީ ސިއްހީ ހާލަތަށް ރިއާޔަތް ކުރުމަށްފަހު އެވެ. އަދި ނިދުމަށް ބޭނުންވާ މެޝިންއެއްގެ ސަބަބުން ކަމަށް ހޯމް މިނިސްޓްރީއިން ވަނީ ބުނެފައެވެ. އެހެން ނަމަވެސް އެކަމަށް ފާޑުވިދާޅުވެ ޑރ. ޖަމީލް ވިދާޅުވީ މުޖްރިމުން ގޭގައި ބެހެއްޓުމަށް ދައްކާ "އުޒުރުތަކާއި ބަހަނާތައް" ރައްޔިތުން ގަބޫލެއް ނުކުރާނެ ކަމަށެވެ.\nރައީސް ޔާމީނާއި މެދު އަމަލު ކުރަމުން ދަނީ، ގާނޫނުގައި ބަޔާންކޮށްފައިވާ އުސޫލުތަކާއި ހިލާފަށް ކަމަށާއި ސަރުކާރުން މަސައްކަތް ކުރަނީ ރައީސް ޔާމީން ޖަލުގައި ބަންދުކޮށްގެން ގައުމު ހިންގުމަށް ކަމަށް ޑރ. ޖަމީލް ވިދާޅުވިއެވެ. އަދި ރައީސް ޔާމީންގެ މައްޗަށް އުފުލާފައިވާ ދައުވާތަކަށް ދައުލަތުން ލިޔެކިއުންތައް ފޯރުކޮށްދޭން ޖެހޭއިރު، އެ ލިޔުންތައް ދޫކުރުމަށް ދައުލަތުން ދެކޮޅު ހަދަމުން ދާ ކަމަށް އޭނާ ވިދާޅުވިއެވެ.\nރައީސް ޔާމީނަށް ވަކީލުންނާއި ބައްދަލު ކުރުމުގެ ފުރުސަތު ނުދެއްވާކަން ފާހަގަކުރައްވާ ޑރ. ޖަމީލް ވިދާޅުވީ، އެ ހައްގަށް ތަކުރާރުކޮށް ހުރަސް އަޅަމުން ގެންދަވަނީ ހޯމް މިނިސްޓަރު އިމްރާން އަބްދުﷲ ކަމަށެވެ. އޭގެ އިތުރުން ރައީސް ޔާމީންގެ މައްސަލައިގައި އެންމެ ފަހުން ކްރިމިނަލް ކޯޓުގައި ކުރިޔަށް ގެންދިޔަ އަޑުއެހުމުގައި ވެސް ބޭނުންވާ ލިޔުންތައް ފޯރުކޮށްދީ، ވަކީލު ބައްދަލުވުންތައް ކުރިޔަށް ގެންދެވޭނެ އިންތިޒާމުތައް ހަމަޖައްސަން ޝަރީއަތުން އެންގި ނަމަވެސް ދައުލަތުން އެ އެންގުންތަކަށް އަމަލު ނުކުރާ ކަމަށް ޑރ. ޖަމީލް ތަކުރާރުކޮށް ވިދާޅުވިއެވެ.\nއެ މައްސަލައިގައި ޝަރީއަތަށް ގިނަ ޝަކުވާތަކެއް ހުށަހަޅުއްވާ ޖަމީލް ވަނީ، މައްސަލައަށް ރަނގަޅަށް ތައްޔާރުވެ ދައުލަތުން ހުށަހަޅާ ކަންކަމަށް ރައްދު ދެވެން އޮތީ ވެސް ލިޔެކިއުންތައް ލިބިގެންކަން ފާހަގަ ކުރައްވާފައެވެ. ދައުލަތުން މި ލިޔެކިއުންތައް ހިފަހައްޓަނީ ގަސްތުގައި ކަމަށާއި، މައްސަލައިގައި ރަނގަޅަށް ޖަވާބުދާރީ ވެވޭނެ ގޮތެއް ހަމަޖައްސައި ދެއްވުމަށް ޖަމީލް އެދިވަޑައިގެންނެވި އެވެ.\nޖަމީލް ވިދާޅުވީ ނުދީ ހިފަހައްޓާފައި ވަނީ މުހިންމު ލިޔެކިއުންތަކެއް ކަމަށެވެ.\nމި ބައްދަލުވުންތަކަށް ހުރަސް އަޅާފައިވަނީ ކޮވިޑުގެ ސަބަބުން ރައްކާތެރި ފިޔަވަޅެއްގެ ގޮތުގައި ކަމަށް ހޯމް މިނިސްޓްރީއިން ބުނާއިރު ކޮވިޑުގެ ހާލަތު ގޯސްވީ ކުއްލިއަކަށް ތޯ ޑރ. ޖަމީލް ސުވާލު އުފެދެއްވިއެވެ. އޭނާ ވިދާޅުވީ ރައީސް ޔާމީނާއި ވަކީލުންނަށް ބައްދަލު ކުރެވޭނީ ޕީސީއާރު ޓެސްޓެއް ހަދައިގެން ކަމަށް އަންގާފައިވާ ކަމަށެވެ.\nރައީސް ޔާމީންގެ މައްޗަށް ކްރިމިނަލް ކޯޓުގައި އުފުލާފައިވާ ރިޝްވަތު ގަބޫލު ކުރުމާއި މަނީ ލޯންޑްރިންގެ ދައުވާގެ އަޑުއެހުމުގައި އެމަނިކުފާނު ވިދާޅުވީ، ދައުވާތަކަށް ތައްޔާރުވާން އެކަށީގެންވާ ފުރުސަތު ލިބިފައި ނުވާ ކަމަށެވެ. އަދި ދައުލަތުން ހުށަހަޅާ ކަންކަމަށް ވަކީލުންނާއި މަޝްވަރާކޮށް ވާހަކަ ދައްކަން ވެސް ބޭނުންވާނެ ކަމަށާއި، އެހެން ކަމުން އެއްތަނެއްގައި ތިބެގެން ޝަރީއަތް ކުރިޔަށް ގެންދިއުމަށް ރައީސް ޔާމީން އެދިފައި ވެއެވެ. މައްސަލައިގެ އަޑުއެހުމެއް ދެން އޮންނާނީ 2021 ވަނަ އަހަރުގެ ޖެނުއަރީ މަހުގެ 07 ވަނަ ދުވަހުއެވެ. އެއީ އިބްތިދާއީ އަޑުއެހުމެކެވެ. އަދި އޭގެ ކުރިން ލިޔެކިއުން ނުލިބޭނަމަ، ކޯޓަށް ހުށަހަޅަން ގާޒީ ވިދާޅުވިއެވެ.\nމަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށްލާން ކުރި ހުކުމް އެމަނިކުފާނުގެ ފަރާތުން އިސްތިއުނާފް ކޮށްފައިވާއިރު، އަޑުއެހުންތައް ނިމި މައްސަލަ މިހާރު އޮތީ ހުކުމް އިއްވުން މަރުހަލާގައެވެ.\nރައީސް ޔާމީން ކަފާލާތުން މިނިވަންވުން މިވަގުތު މުހިންމެއް ނޫން: ޖަމީލް\nއެންމެ ފަހުން މަހުލޫފަށް އިންތިހާބުގައި ވާދަކުރުމުގެ ފުރުސަތު!\nވަޒީރަކަށް ހުރެ، އދ ގެ އާއްމު މަޖިލީހުގެ ރައީސްކަން ޝާހިދަށް ނުކުރެވޭނެ: ޑރ. ޖަމީލް


02 hours 28 mins agoޕުޓިން އިސްތިއުފާ ދިނުމަށް ގޮވާލައި ގިނަ ބައަކު މުޒާހަރާކޮށްފި02 hours 32 mins agoއުތުރު ކޮރެއާގެ ރައީސް އުޅެނީ ދުނިޔެ ނިންމައި ޤިޔާމަތްކުރަން: ރޮޑްރިގޯ ވަގަށް ނަގާ ސައިކަލްތައް ދެނެގަނެވޭނެ ގޮތްތަކެއް ހޯދުމަށް ސައިކަލް ވިއްކާ ކުންފުނިތަކާއެކު މަޝްވަރާކޮށްފި\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 11 ސިކުންތު ސައިކަލް ވަގަށް ނަގައިގެން ހުށަހެޅޭ މައްސަލަތައް އިތުރުވަމުންދިއުމާއި ގުޅިގެން އެފަދަ މައްސަލަތައް ހުއްޓުވުމަށް ބާރުއެޅުމަށާއި އަދި ވަގަށް ނަގާ ސައިކަލްތައް ފަސޭހައިން ހޯދައިގަނެވިދާނެ ގޮތްތަކާއިގުޅޭ ގޮތުން މޯލްޑިވްސް ޕޮލިސް ސަރވިސްގެ ޖެނެރެލް އިންވެސްޓިގޭޝަން ޑިޕާރޓްމަންޓްގެ އިސްވެރިންނާއި ސައިކަލް ވިއްކާ ކުންފުނިތަކުގެ އިސްވެރިންނާއެކު މަޝްވަރާ ބައްދަލުވުމެއް ބާއްވައިފިއެވެ.\nމިބައްދަލުވުމުގައި އޭލިއާ އިންވެސްމެންޓް ޕްރައިވެންޓް ލިމިޓެޑްއާއި އޭލިއާ ކޮންސްޓްރަކްޝަން ޕްރައިވެންޓް ލިމިޓެޑްއާއި ބުރަދާސް މޮޓޯ ކޮންޕެނީ ޕްރައިވެންޓް ލިމިޓެޑްއާއި ލިޓަސް މޯލްޑިވްސް ޕްރައިވެންޓް ލިމިޓެޑްއާއި ލިފާން މޯލްޑިވްސް ޕްރައިވެންޓް ލިމިޓެޑްގެ އިސްވެރިންނާއި ޖެނަރަލް އިންވެޓިގޭޝަން ޑިޕާޓްމަންޓުގައި މަސައްކަތްކުރާ ފުލުހުންވަނީ ބައިވެރިވެފައެވެ. ކޮމެންޓް ކުރެއްވުމަށް


Myanmar ge Rakhine state gai huri askariyyaage general magaamun dhurukohfi Raajje.mv | Connecting the dots...\nމިޔަންމާގެ ރަކައިން ސްޓޭޓުގައި ހުރި އަސްކަރިއްޔާގެ ޖެނެރަލް މަގާމުން ދުރުކޮށްފި\nރޮހިންޖާ މުސްލިމުންނާ ދެކޮޅަށް އަސްކަރިއްޔާ އިން ހިންގާ ލާއިންސާނީ އަމަލުތަކާ ހެދި އަސްކަރިއްޔާ އަށް ވަނީ ބޮޑެތި ފާޑުކިޔުންތައް އަމާޒުވެފައި\nކ. މާލެ | އަހުމަދު އަނޫޝު | 14 ނޮވެންބަރު 2017 | އަންގާރަ 20:12 | IamAhmedAnoosh | ދުނިޔެ | 721\nއެތައްހާސް ރޮހިންޖާ މުސްލިމުންނެއް ވަނީ ގައުމު ދޫކޮށްދާން ޖެހިފައި -- ފޮޓޯ:ޓްވިޓަރ\nމިޔަންމާގެ އަސްކަރިއްޔާ އިން ރަކައިން ސްޓޭޓަށް ކަނޑައަޅާފައިވާ އަސްކަރިއްޔާގެ ޖެނެރަލް މަގާމުން ދުރުކޮށްފިއެވެ.\nރަކައިން ސްޓޭޓަށް ކަނޑައަޅާފައިވާ އަސްކަރިއްޔާގެ ޖެނެރަލް މައުންގް މައުންގް ސޮއެ މަގާމުން ދުރުކުރި ކަމަށް އަސްކަރިއްޔާގެ މީޑިއާ އޮފިޝަލަކާ ހަވާލާދީ މީޑިއާ ރިޕޯޓުތައް ބުނާއިރު މިޔަންމާގެ އަސްކަރިއްޔާ އިން މިދިޔަ އޯގަސްޓް މަހުން ފެށިގެން ރޮހިންޖާ މުސްލިމުންނާ ދެކޮޅަށް ފެށި އޮޕަރޭޝަނާ ގުޅިގެން މިހާތަނަށް އަވަށްޓެރި ބަންގްލަދޭޝް އަށް ވަނީ 600،000 އަށް ވުރެ ގިނަ ރޮހިންޖާ މުސްލިމުން ހިޖުރަ ކޮށްފައެވެ.\nރަކައިން ސްޓޭޓަށް ކަނޑައަޅާފައިވާ އަސްކަރިއްޔާގެ ޖެނެރަލް މައުންގް މައުންގް ސޮއެ މަގާމުން ދުރުކުރި ވަކި ސަބަބެއް ހާމަކޮށްފައި ނުވެއެވެ. އަދި އިތުރު މަގާމެއް ހަވާލުނުކޮށް "ރިޒާވް" ގައި ބަހައްޓާފައިވާ ކަމަށް ވެސް ރިޕޯޓުތައް ބުނެއެވެ.\nއޯގަސްޓް މަހު ފަހުކޮޅުން ފެށިގެން މިޔަންމާގެ އަސްކަރިއްޔާ އިން ވަނީ މިޔަންމާގެ ރޮހިންޖާ މުސްލިމުންނާ ދެކޮޅަށް އާ އޮޕަރޭޝަނެއް ފަށާފައެވެ. މިޔަމަންމާގެ މުސްލިމުންނާ ދެކޮޅަށް އެގައުމުގެ ސަރުކާރުން ބާރުދީގެން، އަސްކަރިއްޔާއިން ދަނީ ބާރުގެ ބޭނުންކޮށް، މުސްލިމުން ގެދޮރުން ފައްސާލައި، ބައެއް މީހުން މަރައި، އަދި އަންހެން ކުދިންގެ އިއްފަތް ފޭރިގަންނަމުންނެވެ.


ނަރަކައިން ސަލާމަތްވުމަށް އޮތް އެންމެ ޔަޤީން މަގު މިއޮތީއެވެ! މިމަގުން ބާރަށް ކުރިއަށްދާންފަށާށެވެ!\n"މީހަކު ހަމަ ފާފަކުރަނީއެވެ. ފާފަކުރެވޭއިރަށް ތައުބާވެ އިސްތިޣްފާރުކުރަނީ އެވެ. އެފަދަ މީހަކަށް މަލާއިކަތުން ހެކިކުރައްވަވައި އޭނާގެ ފާފަތައް ފުއްސަވައި ދެއްވެވިއެވެ. އެއީ ކީއްވެގެން ހެއްޔެވެ؟ އެއީ ފާފަ ކުރެވުނު ނަމަވެސް އޭނާގެ ނިކަމެތިކަމާއި ހުރިހާ ބާރުތަކެއް ލިބިވޮޑިގެންވަނީ ﷲ ތަޢާލާއަށްކަން އޭނާއަށް ޔަޤީންކުރެވޭތީއެވެ. އެހެންވެ އެކަން ޤަބޫލުކޮށް ފާފަ ފުއްސަވައި ދެއްވެވުން އެދި ތަކުރާރުކޮށް ﷲ ތަޢާލާގެ ޙަޟްރަތުގައި ދަންނަވަމުން ގެންދާތީއެވެ!"\nމީސްތަކުންނޭވެ! ފާފަކުރުމަކީ ﷲ ތަޢާލާ ރުހިވޮޑިގަންނަވާ ކަމެއް ނޫނެވެ. ނަމަވެސް ތައުބާވުމުން ފާފަފުއްސަވައި ދެއްވެވުމަށް ﷲ ތަޢާލާ ލޯބިވެވޮޑިގެންވެއެވެ. ﷲ ތަޢާލާ އިންސާނުން އުފެއްދެވީވެސް ތައުބާވުމުން ފާފަތައް ފުއްސަވައި ދެއްވެވުމަށް ލޯބިވެވޮޑިގަންނަވާތީއެވެ!\nކުރެވޭ ކޮންމެ ފާފައެއްގެ ސަބަބުން ނަރަކަ އާއި ގާތަށް ދެވެއެވެ. ތައުބާވެ އިސްތިޣްފާރުކުރުމުން ސުވަރުގެއާއި ގާތަށް ގެންދަވަތެވެ! ވީމާ ތައުބާވުމާއި އިސްތިޣްފާރުކުރުމަކީ ގުޅި ލާމެހިފައިވާ ދެކަމެކެވެ.\nކުރެވޭ ކޮންމެ ފާފައެއްގެ ސަބަބުން މީހާ އާއި ﷲ ތަޢާލާ އާއި ދުރުކުރުވައެވެ. މީހާ އާއި ﷲ ތައާލާ އާއި ދުރުވެގެންދެއެވެ. މި އާއި ޚިލާފަށް ތައުބާގެ މާނައަށް ބެލި ނަމަވެސް އެއީ އެނބުރި އައުމެވެ. ވީމާ ފާފައެއް ކުރެވުނު ނަމަވެސް ތައުބާވާނަމަ އެމީހަކަށް ދާނީ ﷲ ތަޢާލާ އާއި ކުއްތަންވެވެމުންނެވެ.\nތައުބާގެ އަސްލު ޙަޤީޤަތަށް ބަލައިލަމާ ހެއްޔެވެ؟ ތައުބާވުމުގެ ޝައުޤުވެރިކަމަކީ ހިތުތެރޭގައި އުފެދޭ އެއްޗެކެވެ. ތައުބާވެވޭނީ ކުރެވޭ ފާފަތަކަށް ހިތް ބިރުގަންނަ ނަމައެވެ. ތައުބާވުމަށް ހިތް ބުނާނަމައެވެ. އެކަމަށް ހިތް އެދޭނަމައެވެ. ތައުބާވި ނަމަވެސް ތައުބާމަތީގައި ދެމި ނުހުރެވެނީ ހިތުގެ އަޑިން އެކަން ޤަބޫލު ނުކުރެވޭތީއެވެ. ހިތުގެ އަޑިން އެކަން ޤަބޫލުކުރެވޭނަމަ ފާފަކުރަން ގަންނާނެއެވެ!\nތައުބާވުމަކީ ވުމާއި ނުވުން އެއްވެސް ޙާލެއްގައި ޖާއިޒު ކަމެއް ނޫނެވެ. އެއީ ކުރަން މަޖުބޫރު ކަމެކެވެ. ފާފަތައް ފުއްސަވައި ދެއްވެވުން އޮތީ ގިނަގިނައިން ތައުބާވީ މިންވަރަކުންނެވެ. ފާފަތައް ފުއްސަވައި ނުދެއްވަވައިފިނަމަ ނަރަކައިން ސަލާމަތެއް ނުވެވޭނެއެވެ! ސުވަރުގެ ޙާޞިލެއް ނުކުރެވޭނެއެވެ. ވީމާ ތައުބާވުމާއި ނުވުމަކީ އެއްވެސް ޙާލެއްގައި އިޚްތިޔާރީ ކަމެއް ނޫނެވެ. އެއީ ވާޖިބު ކަމެކެވެ. އަދި ތައުބާވުމަކީ ﷲ ތަޢާލާގެ އަމުރުފުޅެކެވެ.\nއުފާވެރިކަމަކީ ތައުބާ ނުވެވޭނެ ފާފައެއް ނެތްކަމެވެ. އިޚްލާޞްތެރިކަމާއިއެކު ތައުބާވާން ބޭނުންވާ މީހާ އާއި ﷲ ތަޢާލާ އާއި ދެމެދަށް އެއްވެސް މީހަކަށް ނުވަދެވޭނެއެވެ. އިޚްލާޞްތެރިކަމާއިއެކު ތައުބާވެއްޖެ ނަމަ އެމީހާގެ ތައުބާ ޤަބޫލުފުޅު ކުރައްވަވާނެ ކަމުގެ ޔަޤީންކަން ﷲ ތަޢާލާ ވަނީ ދެއްވަވައިފައެވެ. ކީރިތި ޤުރްއާނުގެ އެތައް އާޔަތެއްގައެވެ.\nމީސްތަކުންނޭވެ! ނަރަކައިން ސަލާމަތް ކުރަން ކުރެވެން އޮތް އެންމެ ބާރުގަދަކަމަކީ ގިނަގިނައިން ތައުބާވެ އިސްތިޣްފާރުކުރުމެވެ. އަދި ނަރަކައިން ސަލާމަތްވުމަށް އޮތް އެންމެ ޔަޤީން މަގަކީވެސް ހަމަ އެއީއެވެ. ނަރަކައިން ސަލާމަތްވެ ސުވަރުގެ އެދޭމީހާ އެކަމުގައި ސާބިތުވާށެވެ!\nނަމާދު އަޅައި އާމްދަނީ ހޯދަން މަސައްކަތްކުރާ މީހުންނަކީ ފައިދިގުމަކުނުތަކެއް ފަދަ ބައެއްކަން ޤުރްއާނުން!: ބިލާލް އައްސަދު\nމަލާމާތާ ފުރައްސާރަކުރުމުގެ ކުށަސް ތައުބާ ނުވިނަމަ ﷲ ގެ ޙަޟްރަތުގަ އެމީހަކީ އަނިޔާވެރިއެއް! ބިރުވެތިވޭ!


Maamendhoo court ge megistrate isthiufaa dhehvaifi\nމާމެންދޫ ކޯޓުގެ މެޖިސްޓްރޭޓް އިސްތިއުފާ ދެއްވައިފި\nޖޭއެސްސީ ހިންގާ އިމާރާތް: މާމެންދޫ ކޯޓުގެ މެޖިސްޓްރޭޓް އިސްތިއުފާ ދެއްވައިފި-- -- އަވަސް ފައިލް ފޮޓޯ\nބޮޑެތި ތުހުމަތު ތަކާއެކު ފަނޑިޔާރު ކަމުން ވަކި ކުރަން ނިންމާފައިވާ ގއ. މާމެންދޫ މެޖިސްޓްރޭޓް ކޯޓުގެ އިސް މެޖިސްޓްރޭޓް އަހުމަދު ޝުކޫރު އިސްތިއުފާ ދެއްވައިފި އެވެ.\nޝުކޫރު އިސްތިއުފާ ދެއްވާފައިވަނީ އޭނާ މަގާމުން ދުރުކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ)އިން ރައްޔިތުންގެ މަޖިލީހަށް ހުށަހަޅާފައިވާ މައްސަލަ މަޖިލީހުގެ ޖުޑީޝަރީ ކޮމިޓީން ބަލާ އޭނާ ވަކި ކުރަން ނިންމާފައިވަނިކޮށެވެ.\nރައްޔިތުންގެ މަޖިލީހުގެ ޖުޑީޝަރީ ކޮމިޓީން މި މައްސަލަ ބަލާ އޭނާ ވަކި ކުރަން ނިންމާފައިވަނީ އިއްޔެ އެވެ. ނަމަވެސް އޭނާ ވަނީ މިއަދު އިސްތިއުފާގެ ސިޓީ ޖޭއެސްސީ އަށް ހުށަހަޅާފަ އެވެ.\nރައްޔިތުންގެ މަޖިލިސް ޖޭއެސްސީ


SunOnline: Nabee Beykalun ge Binthah4- Hoodh gefaanu 1\nނަބީ ބޭކަލުންގެ ބިންތައް4- ހޫދުގެފާނު 1\nއިޔާޒު ނަސީމް 09 May 2019, 14:35\nޔަމަނުގެ ޙަޟްރަމައުތުގައި ހުންނަ ހޫދުގެފާނުގެ މަޤްބަރާ ކަމަށް ބުނެވޭ މަޤްބަރާ --\nއިންސާނީ ތާރީޚުގެ ވަރަށް ކުރީގެ މަރުޙަލާއެއްގައި އަރަބި ބައްރުގެ ދެކުނުގައި އޮންނަ އަޙްޤާފޭ ކިޔޭ ސަރަޙައްދުގައި ޢާދު ބާގައިގެ ގަބީލާތައް ދިރިއުޅުނެވެ. މި މީހުންނަކީ ބޯދާ އަރަބީން ނުވަތަ ބާއިދާ އަރަބީންގެ ތެރޭގައި ހިމެނޭ ބައެކެވެ.\nއެމީހުންނަކީ ހަށިގަނޑު ވަރުގަދަ ގަދަފަދަ ބައެކެވެ. އެމީހުން ވަޒަނަކީ ގަސްގަހާގެހި ގިނަ އަދި ރީތި ތަނެކެވެ. އެހެންނަމަވެސް އެމީހުން ﷲ އަށް އުރެދުނެވެ. ﷲ އެމީހުންނަށް ދެއްވި ނިޢުމަތްތަކަށް ޓަކައި އެމީހުން ޝުކުރުވެރިއެއް ނުވިއެވެ. އަދި އެމީހުން ﷲ އާ ޝަރީކު ކުރިއެވެ. ދެން އެމީހުންނަށް ތައުޙީދުގެ މަގަށް ގޮވައިލެއްވުމަށް ޓަކައި، ﷲ އެމީހުންގެ ގާތަށް، އެއިލާހުގެ ނަބިއްޔާ ހޫދު ޢަލައިހިއްސަލާމު ފޮނުއްވިއެވެ.\nއެހެންނަމަވެސް އެމީހުން އެކަލޭގެފާނާ ތަބައެއް ނުވިއެވެ. ދެން އެމީހުންގެ މައްޗަށް އުގޫބާތެއްގެ ގޮތުގައި ﷲ ފޮނުއްވީ ވެލީގެ ޠޫފާނެކެވެ. އަދި ވެލީގެ ތެރޭގައި އެމީހުން އަބަދުގެ އަބަދަށް ވަޅުލެވިގެން ދިޔައެވެ. އެމީހުންގެ ގެދޮރުތަކުގެ އަސަރު ވެސް ބިން މަތީން ފިލައިގެން ދިޔައެވެ. އަދި މިކަމުގައި އެހެން ރައުޔެއް ވެސް އެބަ އޮތެވެ. އެ ރައުޔު ބުނާ ގޮތުން ޢާދު ބާގައިގެ މީހުންގެ ވަޒަނަކީ ހަމަ ސަމޫދު ބާގައިގެ މީހުންގެ ވެސް ވަޒަނެވެ. އެއީ އަރަބި ބައްރުގެ އުތުރުގައި މިހާރުގެ ގޮތުން ނަމަ ޢުލާއޭ ކިޔޭ ހިސާބެވެ. މަދާއިން ޞާލިޙު ވަނީ އެ ތަނުގައެވެ. މި ރައުޔު ބުނާ ގޮތުން ކީރިތި ޤުރުއާނުގައި ނަންގަނެވިފައި ވާ އަޙްޤާފު މި ލަފްޒުން އިޝާރާތް ކުރަނީ ވެލީގެ ބިންތަކަށެވެ. ކަނޑައެޅިގެން ވާ ވަކި ޖުގުރާފީ ސަރަޙައްދަކަށް ނޫނެވެ.\n"ޤުރުއާނުގައި އަޙްޤާފާ ބެހޭ ގޮތުން އައިސްފައި ވަނީ އަޙްޤާފުގައި ޢާދު ބާގައިގެ މީހުން އުޅުނު ވާހަކަ. އަޙްޤާފަކީ ވެލި. ޢަރަބި ބައްރުގެ ހުރިހާ ހިސާބެއްގައި ވެސް ވެލި އެބަ ހުރި. ޤުރުއާން ބާއްވައިލެއްވީ އިންސާނުންގެ ބަހުން. ޢަރަބި ބައްރުގެ އުތުރުގައި އަޙްޤާފު އެބަ ވޭ. އަދި ޢަރަބި ބައްރުގެ ހުޅަނގާއި ދެކުނުގައި ވެސް އަޙްޤާފު އެބަ ވޭ. އަޅުގަނޑަށް ފެންނަ ގޮތުގައި ޢާދު ބާގައިގެ މީހުން ވަނީ ޢަރަބި ބައްރުގެ ދެކުނަށް ވުރެ މާ ބޮޑަށް އަރަބި ބައްރުގެ އުތުރުގައި ފެތުރިފައި." ސަޢޫދީ ޢަރަބިއްޔާގެ އިލްމުވެރިއެއް ކަމަށް ވާ ޑރ. ޢަބްދުއްރަޙްމާން އަލްއަންޞާރީ ވިދާޅުވިއެވެ.\nއެހެންނަމަވެސް ތާރީޚު ޢިލްމުވެރީން އެންމެ ބޮޑަށް ބުރަވެވަޑައިގަންނަވަނީ ޔަމަނުގެ ޙަޟްރަމައުތާއި، އޮމާނުގެ ޒުފާރޭ ކިޔޭ ހިސާބާއި މިހާރުގެ ސަޢުދީ ޢަރަބިއްޔާގެ ދެކުނުގައި އޮތް ރުބުޢުލްޚާލީއޭ ކިޔޭ ސަހަރާ އޮތް ހިސާބަކީ އަޙުޤާފުގައި ﷲ ގެ ނަބިއްޔާ ހޫދު ޢަލައިހިއްސަލާމު އެބައެއްގެ ތެރެއަށް ފޮނުވުނު ޢާދު ބާގައިގެ މީހުންގެ ވަޒަންކަމަށެވެ. ކީރިތި ޤުރުއާނުގައި ޢާދު ބާގައިގެ މީހުންގެ ވާހަކަ ވާރިދުވެފައިވެއެވެ. އެމީހުންގެ ތަފްޞީލުތައް ވަނީ ޣައިބުގައެވެ. ﷲ ނޫން ފަރާތަކަށް އެ ތަފްޞީލުތަކެއް ނޭނގޭނެއެވެ. އެހެނީ އެމީހުންނަށް ޢުޤޫބާތެއްގެ ގޮތުން ފޮނުއްވި ވެލީގެ ޠޫފާނުން ވަނީ އެމީހުންނާއި އެމީހުންގެ އާސަރުތައް މުޅީން ނައްތައިލައިފައެވެ.\n"އަޙްޤާފަކީ ޣަރަޤުކޮށްލަނިވި ވެލި. ޢާދު ބާގައިގެ މީހުން އުޅުނީ މިފަދަ ވެލީގެ ސަރަޙައްދެއްގައި. އެއީ ރުބުޢުލްޚާލީގެ ސަހަރާގެ ސަރަޙައްދު. ރުބުޢުލްޚާލީގެ ސަރަޙައްދާއި ޢަދަނުން ފެށިގެން އޮމާނުގެ ޒުފާރު ހިމެނޭ ގޮތުން އޮތް ސަރަޙައްދަކީ ޢާދު ޤައުމުގެ ވަޒަން. ޢާދު ބާގައިގެ މީހުންގެ ވަޒަން އޮތް ސަރަޙައްދަކީ މިހާރުގެ ސަޢުދީ ޢަރަބިއްޔާގެ ދެކުނާއި ޔަމަނުގެ އިރުމައްޗާއި އޮމާނުގެ ހުޅަނގު ގުޅޭ ސަރަޙައްދު." އަޒްހަރު ޔުނިވަރސިޓީގެ އުސްތާޒެއް ކަމުގައިވާ ޑރ. މަބްރޫކް ޢަޠިއްޔާ ވިދާޅުވިއެވެ.\n"އެމީހުންނަކީ ޙައްޤު ދީން ދޫ ކޮށްލައި މަގު ފުރެދިގަތް ބައެއް. ﷲ އެއްކައުވަންތަ ކުރުމުގެ ބަދަލުގައި ޝިރުކު ކުރި ބައެއް. އަދި ބުދުތަކަށް އަޅުކަން ކުރި ބައެއް. ދެން ﷲ އެމީހުންނަށް ދީނަށް ގޮވައިލެއްވުމަށް އެމީހުންގެ އަޚު ހޫދު ޢަލައިހިއްސަލާމު ފޮނުއްވި. އެކަލޭގެފާނު އެމީހުންނަށް ޙައްޤުގެ މަގަށް ގޮވައިލެއްވި ނަމަވެސް އެމީހުންގެ ތެރެއިން ވަރަށް މަދު ބަޔަކު މެނުވީ އީމާނެއް ނުވި." މަދީނާގެ އިސްލާމިކް ޔުނިވަރސިޓީގެ އުސްތާޒެއް ކަމުގައިވާ ޑރ. ޢަބްދުﷲ އަބޫސައިފް ވިދާޅުވިއެވެ.\nރުބުޢުލްޚާލީ ކައިރީގައި ވާ ޙަޟްރަމައުތަކީ ވަރަށް ކުރީއްސުރެ އިންސާނުން ދިރިއުޅޭން ފަށައިފައިވާ ބިމެކެވެ. އިންސާނުން ދިރިއުޅުމަށް ބޭނުން ވާ އަސާސީ ކަންތައްތަކަށް މަގު ފަހި ވެފައި އޮތް ބިމެކެވެ. އިންސާނާގެ ހަށިގަނޑު ވަރުގަދަކޮށް ބެހެއްޓުމަށް ޓަކައި ބޭނުންވާ މާއްދާތައް އެބިމުން ލިބޭން ހުށްޓެވެ. ޢާދު ބާގައިގެ މީހުންނަށް ބަލާ އިރު، އެމީހުންނަކީ ވެސް ހަށިގަނޑުގެ ގޮތުން ވަރުގަދަ ބައެކެވެ.\n"ޢާދު ބާގައިގެ މީހުން އަޅުކަން ކުރި ބުދުތަކުގެ ތެރޭގައި ބޮޑު ތިން ބުދެއް ވޭ. އެއީ ޞައްދު ނަމަކަށް ކިޔޭ ބުދަކާއި، ޞަމޫދު އޭ ކިޔޭ ބުދަކާއި، ހަރް ނުވަތަ ހަބާ އޭ ބުދެއް. ﷲ ގެ ނަބިއްޔާ ހޫދު ޢަލައިހިއްސަލާމު ޢާދު ބާގައިގެ މީހުންނަށް ދީނަށް ގޮވައިލެއްވި. ބުދުތަކަށް އަޅުކަން ކުރުން ދޫކޮށްލުމަށް ނަސޭހަތްތެރިވެ ވަޑައިގަތް. ފާފަ ފުއްސެވުން އެދި ﷲ އަށް އަސްތަޣުފާރު ދެންނެވުމަށް އެދިވަޑައިގަތް." ޝާމުކަރައިގެ އިލްމުވެރިއެއް ކަމުގައިވާ ޝައިޚް ޙައިދަރު ޒުހައިރު ވިދާޅުވިއެވެ.\nމިއަދުގެ ޙަޟްރަމައުތުގެ ސަރަޙައްދުގައި ކުރީގެ ޤަދީމީ އެތައް ޝަހަރެއް ހިމެނިގެންވެއެވެ. އެތަންތަނަށް ބަލައިލުމުން އެތަންތަނުގެ ދޮށިކަމާއި ތާރީޚުގައި އެތަންތަނަށް ލިބޭން ޖެހޭ ޙައްޤު މަގާމު ވަޒަން ކުރެވެއެވެ. ޙަޟްރަމައުތާއި ޢާދު ބާގައިގެ މީހުންގެ ވެރިރަށް ކަމުގައިވާ އިރަމް އޮތް ތަނާ ވަރަށް ގާތެވެ. އެއީ އޭރު ދުނިޔޭގައި އިމާރާތް ކުރެވުނު އެންމެ ފުރިހަމަ ބިނާތައް ބިނާ ކުރެވުނު ރަށެވެ.\n"މި ރަށް ހަގީގަތުގައި ބިނާ ކުރެވުނީ ސައްޔިދުނާ ހޫދު ޢަލައިހިއްސަލާމަށް ތަޙައްދީ ކުރުމުގެ ގޮތުން. އެކަލޭގެފާނު އެމީހުންނަށް އުފާވެރިކަމުގެ ޚަބަރު ދެއްވި ސުވަރުގެ އެމީހުން ބޭނުން ނޫން ކަމަށާއި އެމީހުންނަށް ވެސް ރީތި މޮޅު އަދި ހިތްހަމަ ޖެހޭ ދިރިއުޅުމަކަށް ބޭނުންވާ ހުރިހައި ކަމެއް ފުރިހަމަ ޝަހަރެއް ނުވަތަ ސުވަރުގެއެއް ބިނާ ކުރެވިދާނެކަން ދެއްކުމުގެ ގޮތުން. އެމީހުން ބުނަމުން ދިޔައީ މަރުވުމަށް ފަހު ލިބޭ ސުވަރުގެއެއް ބޭނުން ނޫން ކަމަށް." އުރުދުންގެ އިލްމުވެރިއެއް ކަމުގައިވާ އަދި ކުރީގެ ވަޒީރުލްއައުޤާފް ޑރ. ޢަލީ އަލްފަޤީރް ވިދާޅުވިއެވެ.\nޙަޟްރަމައުތުގެ ބިމުގައި ހުރި ޝަހަރުތަކަށް ބަލާއިރު، އަދިވެސް އެތަންތަނުން މި ޒަމާނުގެ އިމާރާތް ކުރުމުގެ ވައްޓަފާޅި އާއި ފަރުމާތައް ނުފެންނަކަން ފާހަގަ ކުރެވެއެވެ. ޙަޟްރަމައުތުގެ ކޮންމެ ދިމާއަކަށް ބަލައިލިޔަސް ފެންނަނީ ގަދީމީ އަސަރުތަކެވެ. އިންސާނީ ތާރީޚުގެ ކުރީކޮޅުގައި އޮތް ޙަޟާރަތާއި މި ޒަމާނުގެ ޙަޟާރަތާ ބައްދަލުވާ ހިސާބުގައި، އެހެންނަމަވެސް ކުރީކޮޅުގެ ސިފަތައް ގިނަ ތަނެއްގެ ގޮތުގައެވެ. މި ޒަމާނުގައި އިމާރާތް ކުރުމަށް ބޭނުން ކުރާ ވަސީލަތްތަކުގެ ބަދަލުގައި މަށްޓާއި އީޓު ފަދަ އެންމެ ގަދީމީ ވަސީލަތްތައް ބޭނުންކޮށްގެން ކޮށްފައިވާ އިމާރާތްތަކެވެ.\nމި ރަށާ މާ ދުރު ނޫން ހިސާބެއްގައި ބަރްހޫޠު ނަމަކަށް ކިޔޭ ވާދީއެއް އޮވެއެވެ. އެ ވާދީގެ އެއްފަރާތުގައި ސައްޔިދުނާ ހޫދު ޢަލައިހިއްސަލާމުގެ ނަންފުޅުން ނަންދެވިފައިވާ އަވަށެއް އޮވެއެވެ.\n"ހޫދު ނަބީ ކަލޭގެފާނުގެ މަގްބަރާ ހުންނަނީ ހޫދު އަވަށުގައި. ހޫދު ނަބީ ކަލޭގެފާނަކީ ގުރުއާނުގައި ނަންގަނެވިފައިވާ ނަބިއްޔެއް. އެކަލޭގެފާނު ފޮނުއްވުނީ އެކަލޭގެފާނުގެ އަޚުންގެ ގާތަށް. އާދު ބާގައިގެ މީހުންގެ ގާތަށް. ހޫދު ޢަލައިހިއްސަލާމު ޢާދު ބާގައިގެ މީހުންނަށް ގޮވައިލެއްވީ ﷲ އެއްކައުވަންތަ ކުރުމަށް. އެއިލާހާ އެއްވެސް ފަރާތަކާ ޝަރީކު ނުކުރުމަށް." ޔަމަނުގެ ތަރީމުގެ އިލްމުވެރިއެއް ކަމުގައިވާ ޝައިޚް ޔަޙްޔާ ޒައިދު ވިދާޅުވިއެވެ.\n"އެ ނުލަފާ ޖައްބާރު ގައުމުގެ މީހުން ﷲ ގެ މިނަބިއްޔާގެ ދަޢުވަތު ދޮގު ކުރި. އެކަލޭގެފާނު އެމީހުންނަށް ވިދާޅުވީ ތިޔަބައިމީހުން ތިމަންކަލޭގެފާނުގެ ވާހަކަތައް ދޮގުކުރުމުން ދޮގު ކުރެވެނީ ﷲ ގެ ހަޒުރަތުން އައި ހައްގު ބަސްފުޅު ތަކޭ. އަދި މީގެ ނަތީޖާއެއްގެ ގޮތުން ﷲ ގެ އަޒާބާ ތިޔަބައިމީހުންނަށް ކުރިމަތިލާން ޖެހޭނެޔޭ. އެކަލޭގެފާނު އިންޒާރު ދެއްވި ފަދައިން ﷲ ގެ އަޒާބު އައިސް އެމީހުންނާ ބައްދަލު ކުރި." ޝައިޚް ޙައިދަރު ޒުހައިރު ވިދާޅުވިއެވެ.\n"އެއީ ހަށިގަނޑު ވަރުގަދަ ބައެއް. އެމީހުން ﷲ ގެ އަމުރުފުޅުތަކަށް އުރެދި ﷲ ގެ ނަބިއްޔާ ދޮގު ކުރުމުން އެމީހުންގެ މައްޗަށް ވަޔާއި ވެލީގެ ޠޫފާނެއް ފޮނުއްވި. މި ޠޫފާން ހަތް ރެޔާއި އަށްޑުވަހުގެ މުއްދަތަކަށް ދެމިގެން ދިޔަ. މި ޠޫފާން ނިމިގެން ދިޔަ އިރު އެ ޤައުމު ވަނީ ނެތިގެން ގޮސްފައި. އެމީހުންގެ އަސަރެއް ވެސް ފެންނާން ނެތް. ކީތިރި ޤުރުއާނުގައި ވާ ފަދައިން ސުވާލު ކޮށްލަމާ ހިނގާ. ކޮބައިތޯ އެމީހުންގެ އަސަރެއް؟" ޑރ. ޢަބްދުﷲ އަބޫސައިފް ވިދާޅުވިއެވެ.\nﷲ ގެ ނަބިއްޔާ ހޫދު ޢަލައިހިއްސަލާމުގެ މަގްބަރާގެ ކައިރީގައި ވާ މި ފަރުބަދަތަކުގައި ވާ އަސަރުތަކުން އަޅުގަނޑުމެންނަށް ޔަގީންވޭ މިއީ ވަރުގަދަ ޙަޟާރަތެއް އޮތް ތަނެއް ކަމެވެ. ﷲ ގެ ނަބިއްޔާ ހޫދު ޢަލައިހިއްސަލާމުގެ މަގުބަރާ މި ބިމުގައި ހުންނަތާ ހަތަރު ހާހަށް ވުރެ ގިނަ އަހަރު ވެއްޖެއެވެ. މި ތަނާ ކައިރީގައި ނަހްރުލް ޙަފީފޭ ކިޔޭ ފެން ކޯރެއް އޮވެއެވެ. ޙަޟްރަމައުތުގެ މީހުން ގަބޫލު ކުރާ ގޮތުގައި މިއީ މުގައްދަސް ތަނެކެވެ. އަދި މި ކޯރުގެ ފެނަކީ ވެސް މުގައްދަސް ފެނެކެވެ.\n"ﷲ ގެ ނަބިއްޔާ ހޫދުގެފާނުގެ އަވަށުގެ ކޯރަށް ނަހްރުލް ޙަފީފޭ ވެސް އަދި ނަހްރުލް ޙަޤީފޭ ވެސް ކިޔާ. ހޫދުގެފާނުގެ އަވަށަށް ޒިޔާރަތް ކުރާ ކޮންމެ މީހަކު ވެސް އެންމެ ފުރަތަމަ އަންނާނީ މި ކޯރުގެ ކައިރިއަށް. އެއީ ޒަމާނުއްސުރެ އެކަން ހިނގަމުން އަންނަ ގޮތް. އެންމެ ފުރަތަމަ މި ކޯރަށް ފައިބައި ހިނައި ތާހިރުވެ، މި ކޯރުގެ ފެނުން ފެން ބޯނެ. ނުވަތަ އެންމެ ކުޑަ މިނުން މި ކޯރުގެ ފެނުން ވުޟޫ ކުރާނެ. ދެން މި ކޯރުގެ ކައިރީގައި ހުންނަ މިސްކިތަށް ދާނީ. މި ކޯރުން ވުޟޫ ކުރުމާއި އަދި މިތާ ކައިރީގައި ހުންނަ ޙަޞާތު ޢުމަރުގެ ނަމުން މަޝްހޫރުވެފައިވާ މިސްކިތަށް އެރުމާއި މިކަންކަމަކީ، މިއީ ދީނުގެ ތެރެއިން ވާ ކަންކަމެއް ނޫން. އެހެންނަމަވެސް މިއީ މި ތަނަށް ޒިޔާރަތް ކުރާ މީހުން ޒަމާނުއްސުރެ އަމަލު ކުރަމުން އަންނަ ގޮތް. އެންމެން ވެސް މި ތަނަށް ޒިޔާރަތް ކުރުމުގައި އަމަލު ކުރަމުން އަންނަ ތަރުތީބަކީ މިއީ." ޝައިޚް ޔަޙްޔާ ޒައިދު ވިދާޅުވިއެވެ.\nހޫދު ނަބީ ކަލޭގެފާނުގެ މަގުބަރާއަށް ވާޞިލު ވުމުގެ ކުރީގައި ބައްދަލުވާ ވަޅަކީ ކީރިތި ޤުރުއާނުގައި ނަންގަނެވިފައިވާ ބިއުރުލްމުޢައްޠަލާ ކަމަށް ބުނެވެއެވެ. މި ވަޅަށް ބިއުރުއްތަސްލީމޭ ވެސް ކިޔައެވެ.\n"އަޅުގަނޑުމެން މިހާރު މި ތިބީ ބިއުރުއްތަސްލީމްގެ ނަމުން މަޝްހޫރުވެފައިވާ ބިއުރުލްމުޢައްޠަލާގެ ކައިރީގައި. މި ވަޅަށް ބިއުރުއްތަސްލީމޭ ކިޔަނީ މި ތަނަށް ޒިޔާރަތް ކުރާ މީހުން މިތަނުގެ ކުރިމަތީގައި ތިބެ ﷲ ގެ ނަބިއްޔުންނަށް ސަލާމް ދަންނަވާތީ ކަމަށް ބުނެވޭ." ޝައިޚް ޔަޙްޔާ ޒައިދު ވިދާޅުވިއެވެ.\nޒަމާނުއްސުރެ ޙަޟްރަމައުތުގައި ކަން ހިނގަމުން އަންނަ ގޮތަށް ބަލާ އިރު، ﷲ ގެ ނަބިއްޔާ ހޫދު ޢަލައިހިއްސަލާމުގެ މަގުބަރާއަށް ޒިޔާރަތް ކުރުމުގެ މޫސުމަކީ ޝަޢުބާން މަހެވެ. މި ތަނަށް ޒިޔާރަތް ކުރާ މީހުން ދެކޭ ގޮތުގައި މި ތަނުގައި އޮންނަ ކޯރުން ހިނައި ތާހިރު ވުމުން އެމީހުންގެ ފާފަތައް ވެސް ފޮހެވެއެވެ. އެހެންނަމަވެސް އަޅުގަނޑުމެން ދެނެގަންނާންވީ މިއީ ދީނީ ގޮތުން ބަލާ އިރު އެއްވެސް އަޞްލެއް ނެތް ޚުރާފީ އަގީދާތަކެއް ކަމެވެ. އަޅުގަނޑުމެން ﷲ ގެ ނަބިއްޔުންގެ މަގުބަރާތަކަށް ޒިޔާރަތް ކުރާން ޖެހޭނީ ހަމަ އެކަނި ޒިކުރާ އާކުރުމުގެ ގޮތުންނެވެ. ޖާހިލިއްޔަ ޒަމާނުއްސުރެ މަޝްހޫރުވެފައި އޮންނަ ބާޒާރެއް ވެސް މި ސަރަޙައްދުގައި އޮވެއެވެ.\n"ހޫދު ނަބީކަލޭގެފާނު އަވަށުގެ ބާޒާރު މިއީ ކީރިތި މާތް ރަސޫލާގެ ޒަމާނުގެ ކުރީއްސުރެ ވެސް މި ސަރަހައްދުގައި ގާއިމުވެފައިވާ ބާޒާރެއް. މި ގޮތުން މި ބާޒާރުގެ ވާހަކަ ތާރީޚުގެ ފޮތްފޮތުގައި އައިސްފައިވޭ. މި ބާޒާރަކީ ކޮންމެ އަހަރެއްގެ ވެސް ޝައުބާން މަހު ގާއިމު ކުރެވޭ ބާޒާރެއް. މި ބާޒާރު މި ގޮތަށް ފެށުނީ ކޮން ޒަމާނެއްގައި ކަން ބުނާކަށް ނޭނގޭ. އެނގެނީ ވަރަށް ކުރީއްސުރެ މި ބާޒާރު ގާއިމުވެފައިވާ ކަން. އެންމެ ކުރީގެ ތާރީޚު ފޮތްތަކުގައި ވެސް މި ބާޒާރުގެ ވާހަކަ އައިސްފައި ހުރޭ." ޝައިޚް ޔަޙްޔާ ޒައިދު ވިދާޅުވިއެވެ.\nހޫދު ނަބީ ކަލޭގެފާނުގެ މަގުބަރާއަށް ދާ މަގާއި މި ހިސާބުގެ އެހެން ތަންތަނަށް ވެސް އެތައް ޒަމާނެއްގެ ތެރޭގައި ވެސް މާ ބޮޑެތި ބަދަލުތަކެއް ނާދެއެވެ. މި ސަރަޙައްދުގެ ވަށައިގެން އާދައިގެ އަވަށެއްގައި ހުންނަ ކަހަލަ ގެތައް އެބަ ހުށްޓެވެ. މީހުން މާ ގިނައެއް ނޫނެވެ. އިމާރާތްތަކަށް މާ ބޮޑެތި ބަދަލުތަކެއް ނާދެއެވެ.\n"އަޅުގަނޑުމެންނަށް އެ ފަރާތުން މިހާރު އެ ފެންނަނީ މި އަވަށުގެ ގެތައް. މި އަވަށުގެ އިމާރާތްތައް. އަޅުގަނޑުމެންނަށް ފެނިގެންދަނީ މީގެ ތެރެއިން ގިނަ ބިނާތައް މަށީން ހެދިފައިވާ ތަން. ޙަޟްރަމައުތުގެ ގިނަ ޢިމާރާތްތަކަކީ މަށީން ހެދިފައިވާ ޢިމާރާތްތައް. ކުރީގައި މި ޢިމާރާތްތައް ހުންނަނީ ވަރަށް ކުދިކޮށް. އެހެންނަމަވެސް އިމާރާތްތަކުގައި ދިރިއުޅޭ މީހުންގެ އަދަދާއި ޒަމާނަށް އަންނަ ބަދަލުގެ އަސަރު މަޑުމަޑުން މި ސަރަހައްދުގެ އިމާރާތް ކުރުމުގެ ވައްޓަފާޅިއަށް އަންނަމުންދާ ކަން ފާހަގަ ކުރެވޭ. އަޅުގަނޑުމެން މިހާރު މި ތިބީ ﷲ ގެ ނަބިއްޔާ ހޫދު ޢަލައިހިއްސަލާމުގެ ޤަބުރުފުޅުގެ ކުރިމަތީގައި. މި ތަނުން ފެށިގެން މި ގުއްބުގެ ބޭރާ ހަމަޔަށް މި މަހާނަފުޅު ދެމިގެން ވޭ. ޒިޔާރަތްކުރާ މީހުން މި މަހާނަފުޅުގެ ކުރިމަތީގައި ހުއްޓިތިބެ، ހޫދު ނަބީ ކަލޭގެފާނަށް ސަލާމް ދަންނަވާ. އެއީ ކީރިތި މާތް ނަބިއްޔާގެ ޒިޔާރަތްފުޅަށް ގޮސް އެތަނުގައި އެކަލޭގެފާނަށް ވެސް ސަލާމް ދަންނަވާ ބީދައިން. ﷲ ގެ ނަބިއްޔާ ހޫދު ޢަލައިހިއްސަލާމުގެ މަގުބަރާއަކީ މިއީ ކަން ތާރީޚު ދިރާސާ ކުރާ އެއްވެސް ފަރާތަކަށް އޮޅިފައެއް ނޯންނާނެ. މުސްލިމުންގެ މުއައްރިޚުންގެ ތެރެއިން އިބްނު ހިޝާމާއި އިބްނު ކަސީރާއި ޠަބަރީ ފަދަ ބޭފުޅުން މި ތަނުގެ ވާހަކަ ދައްކަވައިފައިވޭ. މިއީ ޖާހިލިއްޔަ ޒަމާނުއްސުރެ މިއަދާ ހަމަޔަށް ވެސް ތަވާތުރުގެ މަގުން ހޫދު ޢަލައިހިއްސަލާމުގެ މަގުބަރާކަމަށް އެނގިފައިވާ މަގުބަރާ. އެހެންކަމުން މިކަމުގައި ޝައްކު ކުރާނެ ތަނެއް އޮތް ކަމަކަށް ނުފެނޭ." ޝައިޚް ޔަޙްޔާ ޒައިދު ވިދާޅުވިއެވެ.\nމި މަގުބަރާގެ މަތީގައި ހެދިފައިވާ ގުއްބަކީ ފަހުގެ ތަނެކެވެ. އެހެންނަމަވެސް ހޫދުގެފާނުގެ މަހާނަފުޅު އެންމެ ކުރީއްސުރެ މީހުން ދަނެއެވެ. އިސްލާމް ދީން އައިސް ކީރިތި ޤުރުއާނުގައި ހޫދު ނަބީ ކަލޭގެފާނުގެ ވާހަކަ ބަޔާން ކުރެއްވުމުގެ ކުރީގައި ވެސް މި ސަރަޙައްދުގެ މީހުން މިއީ ހޫދުގެފާނުގެ މަހާނަފުޅު ކަމަށް ދިޔައީ ބުނަމުންނެވެ. އެމީހުންނަށް ހޫދު ނަބީ ކަލޭގެފާނުގެ ވާހަކަ އޭރުއްސުރެ ދައްކާން އެނގޭނީ މި ކަމުގައި ހަގީގަތެއް އޮތީމައެވެ. ދެން މި ތާ ކައިރީގައި މި ވާ ބޮޑު ހިލައިގެ ހަގީގަތަކީ ކޮބައިބާވައެވެ؟\n"މި ބޮޑު ހިލަޔަށް ކިޔަނީ ނާޤާ. ނާޤާ އަކީ އަންހެން ޖަމަލަށް ވެސް ކިޔާ ނަން. ބައެއް މީހުން ގަބޫލު ކުރާ ގޮތުގައި އަންހެން ޖަމަލަކާ މި ހިލައާ ގުޅުމެއް ވޭ. މީހުން އައިސް މި ހިލައިގެ ކައިރީގައި ހިލައިގެ ހިޔަލުގައި އިށީނދެގެން ތިބޭ. ފަހުން މި ވަނީ މި ހިލައިގެ ވަށައިގެން ވެސް ބިނާތަނެއް ހެދިފައި. މި ތަންތަނުގައި އިށީނދެ ތިބެ މީހުން ހޫދު ނަބީ ކަލޭގެފާނުގެ ވާހަކަ ކިޔައި ހަދާ. އަދި ދީނުގެ ވާހަކަތަކާއި އެ ނޫން ވެސް ދުނިޔަވީ ވާހަކަތައް ވެސް ދައްކައި ހަދާ." ޝައިޚް ޔަޙްޔާ ޒައިދު ވިދާޅުވިއެވެ.\nމި މަހާނަފުޅުގެ ދިގު މިނާއި ކީރިތި ޤުރުއާނުގައި ހޫދުގެފާނުގެ ގައުމުގެ މީހުންގެ ހަށިގަނޑުގެ ވަރުގަދަކަމުގެ ވާހަކަ ގެންނަވާފައި އޮންނަ އޮތުމާ ގުޅުމެއްވާ ކަމަށް ބުނާކަށް އަޅުގަނޑުމެންނަކަށް ނޭނގެއެވެ. ކުރީގެ އެހެން ނަބީބޭކަލުންގެ ގަބުރުފުޅުތަކަށް ބަލާ އިރު ވެސް އެ މަހާނަފުޅުތަކުގެ ދިގުކަން ވެސް 10 ވަރަކަށް މީޓަރަށް ދެމިފައިވާ ކަން ފާހަގަ ކުރެވެއެވެ. ކުރީގެ އިންސާނުންގެ އިސްކޮޅު މިހާރުގެ އިންސާނުންގެ އިސްކޮޅަށް ވުރެ ދިގު ވުމަކީ ވެސް އެކަށީގެންވާ ކަމެކެވެ.\n"އަޅުގަނޑުމެން މިހާރު މިތިބީ މަހާނަފުޅު ނިމޭ ހިސާބުގައި. ގުއްބުގެ ތެރެއިން މަހާނަފުޅު ފެށެނީ. ދެން އައިސް މި ހިސާބަށް މި ނިމެނީ." ޝައިޚް ޔަޙްޔާ ޒައިދު ވިދާޅުވިއެވެ.\nޙަޟްރަމައުތުގައި ވާ ހޫދު ނަބީ ކަލޭގެފާނުގެ މަހާނަފުޅަކީ މި ނަބިއްޔާގެ އަސަރުތަކުގެ ތެރެއިން ފެންނާން ހުރި ހަމަ އެކަނި އަސަރެއް ނޫނެވެ. ޝާމު ކަރައިގައި ވެސް ހޫދުގެފާނަށް ނިސްބަތް ކުރެވޭ އެފަދަ އަސަރުތައް އެބަ ހުށްޓެވެ. މި ގޮތުން ސޫރިޔާ އާއި އުރުދުންގައި ހުރި އަސަރުތައް ޚާއްޞަ ގޮތެއްގައި ފާހަގަ ކުރެވެއެވެ. މިއީ އެކަލޭގެފާނު ޒިޔާރަތް ކުރެއްވި އަދި އެކަލޭގެފާނުގެ ޙަޔާތްޕުޅުގެ ކޮންމެވެސް ހިސާބެއްގައި އުޅުއްވި ތަންތަން ކަމަށް ވުމަކީ އެކަށީގެންވާ ކަމެކެވެ.\nމި ސިލްސިލާގައި ދެން ގެނެސްދޭނީ އެ ތަންތަނާ ގުޅޭ މައުޅޫމާތެވެ.


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)8 – DhiSalafiyyah\nމަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)8\n05/09/2014 އަޚްލާޤް, ދީންއަލްއަޙް ޢައުފް ޢަބްދުއްސައްތާރު\nމި ބަރަކާތްތެރި މިސްކިތާ ބެހޭގޮތުން ފާހަގަކޮށްލަންޖެހޭ މުހިންމު ނުކުތާތަކެއް:\nނަމާދުގެ ޘަވާބު ގިނަވެ އިތުރުވެގެން ދާނެކަމަށް އައިސްފައިވަނީ ހަމައެކަނި ފަރުޟުނަމާދުތަކެއްނޫނެވެ. ނުވަތަ ސުންނަތްނަމާދު އެކަންޏެއްވެސް ނޫނެވެ. ނަމަވެސް ފަރުޟުނަމާދުތަކާއި އަދި ސުންނަތް ނަމާދުތަކަށްވެސްމެއެވެ. ހަދީޘްގައި އައިސްފައިވަނީ ” صلاة” މި ލަފްޒެވެ. މިލަފްޒު ސުންނަތްނަމާދު އަދި ފަރުޟުނަމާދަށްވެސް ނިސްބަތްވެއެވެ. އެހެންކަމުން ކޮންމެ ފަރުޟުނަމާދެއް އެއްހާސް ފަރުޟުނަމާދަށް ވުރެ ހެޔޮކަން ބޮޑެވެ. އަދި ކޮންމެ ސުންނަތްނަމާދެއް އެއްހާސް ސުންނަތްނަމާދަށްވުރެ ހެޔޮކަން ބޮޑެވެ.\nހަދީޘްގައި ވާރިދުވެފައިފާ ޘަވާބު ގިނަގުނައަށް އިތުރުވުން ޚާއްޞަވެގެންވަނީ ރަސޫލުﷲ ޞައްލަﷲ ޢަލައިހިވަސައްލަމްގެ ޒަމާނުގައި އެމިސްކިތްހުރި ބިންކޮޅުގައި އެކަންޏެއްނޫނެވެ. އެމިސްކިތައް އިތުރުކުރެވިފައިވާ ކޮންމެ ބައެއްވެސް އޭގެތެރޭގައި(އެބަހީ:ޘަވާބާއި ދަރުމައިގެތެރޭގައި) ހިމެނެއެވެ. މިކަމަށް ދަލީލު ލިބޭކަމަކީ ޚުލަފާއުއްރާޝިދީންގެ ތެރެއިން ދެ ބޭކަލުންކަމުގައިވާ ޢުމަރު ބުނުލް ޚައްތާބާއި ޢުޘްމާން ބިން ޢައްފާން رضى الله عنهما ވަނީ މިސްކިތުގެ ޤިބްލައާވީފަރާތް ބޮޑުކުރައްވާފައެވެ. ފާޅުކޮށް އެނގެން އޮތްކަމަކީ [މިހާރު] އިމާމުމީހާ ހުންނަތަނާއި އަދި އިމާމުމީހާއާ ވިދިގެންއޮންނަ ސަފުތަކަކީ ރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައިހުރި މިސްކިތްކޮޅަށްވުރެ ބޭރަށް އޮތްބައެކެވެ. މިސްކިތަށް އިތުރުކުރެވޭބަޔަކީވެސް މިސްކިތުގެ ތެރެއިން ހިމެނޭ މިސްކިތުގެ ޙުކުމް ނުހިނގާނެބައެއްކަމުގައިވާނަމަ އެދެޚަލީފާއިން މިސްކިތް އެދިމާލުން ބޮޑުނުކުރެއްވީހެވެ. އަދި މިސްކިތް ބޮޑު ކުރެވުނު އިރު އެތައް ޞަޙާބީންނެއް ދުނިޔޭގައި ތިއްބެވިއެވެ. އެއިން އެއްވެސް ބޭކަލަކު އެކަމާ ރުހިވަޑައިނުގެން އެއްޗެއް ވިދާޅުވެފައެއްނުވެއެވެ. މިއީ ޘަވާބު ގުނަގުނަވެ އިތުރުވުން ވަނީ ރަސޫލުﷲ ޞައްލަﷲ ޢަލައިހިވަސައްލަމްގެ ޒަމާނުގައި މިސްކިތް ހުރިބިންކޮޅަށް އެކަނި ނޫންކަން ދޭހަކޮށްދޭ ކަމެކެވެ.\nމިމިސްކިތުގައި ސުވަރުގޭގެ ބަގީޗާތަކުން ބަގީޗާއެއްކަމުގައި، ރަސޫލުﷲ ޞައްލަﷲ ޢަލައިހިވަސައްލަމް ސިފަކުރައްވާފައިވާ ސަރަޙައްދެއް ވެއެވެ. އެޙަދީޘްގައި ޙަދީޘްކުރައްވާފފައިވަނީ:\n((مَا بَيْنَ بَيْتِي وَمِنْبَرِي رَوْضَةٌ مِنْ رِيَاضِ الجَنَّةِ)) رواه البخارى و مسلم\nމާނައީ : “ތިމަންކަލޭގެފާނުގެ ގެކޮޅާއި ތިމަންކަލޭގެފާނުގެ މިންބަރުކޮޅާއި ދެމެދުގައިވާ ތަނަކީ ސުވަރުގޭގެ ބަގީޗާތަކުން ބަގީޗާއެކެވެ.”\nއެސަރަޙައްދު މިގޮތަށް ސިފަކުރައްވާފައި ވުމީ މިސްކިތުގެ އެހެން ހިސާބުތަކަށްވުރެ އެތަން މާތްކުރެވިގެންވާކަމާއި ފާހަގަކުރެވިގެންވާކަމުގެ ދަލީލެކެވެ. އެތަނުގައި ސުންނަތް ނަމާދުތައް އަދާކުރުން ހުށްޓެވެ. ހަމަ މިފަދައިން އެތަނުގައި ﷲތަޢާލާ ޛިކުރުކުރުމާއި ޤުރުއާން ކިޔެވުން ހުށްޓެވެ. އެއީ އެއްވެސް މީހަކަށް ގެއްލުމެއްނުދީ އެތަނުގައި އެކަންކުރެވޭނަމައެވެ. އަދި އެތަނަށް ދިޔުމުގައިވެސްމެއެވެ.\nފަރުޟުނަމާދުތައްކުރުމާމެދު ދަންނައެވެ. އެންމެ ރަނގަޅީ މިސްކިތުގެ ކުރީ ސަފުތަކުގައި ކުރުމެވެ. އެހެނީ ރަސޫލުﷲ ޞައްލަﷲ ޢަލައިހިވަސައްލަމް ޙަދީޘް ކުރައްވާފައިވަނީ :\n((خَيْرُ صُفُوفِ الرِّجَالِ أَوَّلُهَا، وَشَرُّهَا آخِرُهَا)) رواه مسلم\nމާނައީ:”ފިރިހެނުންގެ ސަފުތަކުގެ ތެރެއިން އެންމެ ހެޔޮކަންބޮޑީ ކުރީ ސަފުތަކެވެ. އަދި އެންމެ ނުބައިކަން ބޮޑީ ފަހަތު ސަފުތަކެވެ.”\nއަދިވެސް ޙަދީޘްކުރައްވާފައި ވެއެވެ.\n((لَوْ يَعْلَمُ النَّاسُ مَا فِي النِّدَاءِ وَالصَّفِّ الْأَوَّلِ، ثُمَّ لَمْ يَجِدُوا إِلاَّ أَنْ يَسْتَهِمُوا عَلَيْهِ ، لاَسْتَهَمُوا عَلَيْهِ )) رواه البخارى ومسلم\nމާނައީ:”މީސްތަކުންނަށް ބަންގި ގޮވުމާއި، ފުރަތަމަ ސަފުގެ މާތްކަން އެނގޭނަމަ (އެކަންކުރުމަށްޓަކައި) އެބައިމީހުންގެ މެދުގައި ގުރުއަތުލުން ފިޔަވާ އެހެންގޮތެއް ނެތްނަމަ ގުރުއަތުލައިގެންވެސް އެކަންތައް ކުރީހެވެ.”\nމަސްޖިދުއްނަބަވީ ފުރިފައިވަނިކޮށް، މިސްކިތަށް ލަހުން އާދެވިއްޖެމީހާ މިސްކިތުގެ ބޭރުގައި މިސްކިތުގެ ޤިބްލައާވީފަރާތް ނޫން އަނެއް ތިންފަރާތުގެ މަގުމަތީގައި ނަމާދުކުރުން ހުށްޓެވެ. އެފަދަމީހަކަށް ޖަމާޢަތުގެ ނަމާދުގެ ޘަވާބުވާނެއެވެ. ނަމަވެސް ޙަދީޘްގައި އެވާ އެއްހާސް ނަމާދަށްވުރެ ގިނަނަމާދުގެ މިންވަރަށް ޘަވާބު ގުނަވެގެން ދިޔުން އޭނާއަކަށް ނުވެއެވެ. އެހެނީ ނަބިއްޔާ ޞައްލަﷲ ޢަލައިހިވަސައްލަމް ޙަދީޘް ކުރައްވާފައިވަނީ:\n((صَلاَةٌ فِي مَسْجِدِي هذَا، خَيْرٌ مِنْ أَلْفِ صَلاَةٍ فِيمَا سِوَاهُ. إِلاَّ الْمَسْجِدَ الْحَرَامَ)) رواه البخاري ومسلم\nމާނައީ:”ތިމަންކަލޭގެފާނުގެ މިސްކިތްކޮޅުގައި(މަސްޖިދުއްނަބަވީގައި) ކުރާނަމާދު އެހެން މިސްކިތްތަކުގައި ކުރާ އެއްހާސްނަމާދަށްވުރެ ހެޔޮކަންބޮޑު ވެގެން ވެއެވެ. މަސްޖިދުލް ޙަރާމްގައި ކުރާނަމާދު ފިޔަވައެވެ.”\nމިސްކިތުންބޭރުގައި (މަގުމަތީގައި) ނަމާދުކުރާ މީހާ ނަމާދު ކުރަނީ އެކަލޭގެފާނުގެ މިސްކިތްކޮޅަކުއެއް ނޫނެވެ. އެހެންކަމުން ޙަދީޘްގައި އެވާ ދަރުމަ އޭނާއަކަށް އެޙާލަތުގައެއް ޙާޞިލެއްނުވާނެއެވެ.\nމަދީނާ އަށް ޒިޔާރަތްކުރާ މީހުންގެ މެދުގައި ފެތުރިފައިވާކަމެއް ވެއެވެ. އެއީ މަދީނާއަށް ޒިޔާރަތްކުރާ ކޮންމެ މީހަކު ރަސޫލާ ޞައްލަﷲ ޢަލައިހިވަސައްލަމް ގެ މިސްކިތްކޮޅުގައި ސާޅީސް ނަމާދު ކުރުމެވެ. އެބައިމީހުންގެ ދަލީލަކީ މުސްނަދު އިމާމް އަޙްމަދުގައި އަނަސް رضى الله عنه ގެކިބައިން ރިވާވެގެން އައިސްފައިވާ ޙަދީޘެކެވެ. ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމް ޙަދީޘްކުރެއްވިކަމުގައި އެކަލޭގެފާނު ރިވާކުރެއްވިއެވެ.\n((مَنْ صَلَّى فِي مَسْجِدِي أَرْبَعِينَ صَلَاةً، لَا يَفُوتُهُ صَلَاةٌ، كُتِبَتْ لَهُ بَرَاءَةٌ مِنَ النَّارِ، وَنَجَاةٌ مِنَ الْعَذَابِ، وَبَرِئَ مِنَ النِّفَاقِ))\nމާނައީ: “އެއްވެސް ނަމާދެއް ދޫކުރުމެއްނެތި ސާޅީސް ނަމާދު ތިމަންކަލޭގެފާނުގެ މިމިސްކިތްކޮޅުގައި ކޮށްފި މީހާގެމައްޗަށް ނަރަކައިން ސަލާމަތްވުމާއި ޢަޛާބުން ނަޖާވުން ލިޔެވިގެންދެއެވެ. އަދި ނިފާޤުކަމުން އޭނާ ބަރީއަވެގެން ވެއެވެ. “\nމިއީ ޟަޢީފް(ބަލިކަށި) ޙަދީޘްއެކެވެ. މިޙަދީޘުން ޙުއްޖަތެއް ނުނެގޭނެއެވެ. އަދި ކިއެއް ހެއްޔެވެ. އެއީ ވަރަށް ތަނަވަސްކަން އޮތް ކަމެކެވެ. މަދީނާއަށް އަންނަ ކޮންމެ މީހަކަށް ވަކިނަމާދުތަކެއްކުރުމެއް ނުވެއެވެ. އަދިކިއެއްތަ އޭނާ މަސްޖިދުއްނަބަވީގައި ކުރާ ކޮންމެ ނަމާދަކީ އެއްހާސްނަމާދަށްވުރެ ހެޔޮކަންބޮޑުވެގެންވާ ނަމާދެކެވެ. އެކަމުގައި ވަކި ޢަދަދެއް ނުވަތަ ނަމާދުތަކެއް ކަނޑައެޅުމެއް ނުވެއެވެ.\nވަރަށް ގިނަ އިސްލާމީ ރަށްތަކުގައި ކުރިމަތިވެފައިވާ މުޞީބާތެއްވެއެވެ. އެއީ ޤަބުރުތަކުގެ މަތީގައި މިސްކިތް ބިނާކުރުމެވެ. ނުވަތަ މިސްކިތުގެ ތެރޭގައި މީހުން ވަޅުލުމެވެ.\nގޮތްދޫނުކުރާ ބައެއްމީހުން، އެއީ ހުއްދަކަމެއްކަމުގައި ދެއްކުމަށްޓަކައި ރަސޫލުﷲ ޞައްލަﷲ ޢަލައިހިވަސައްލަމްގެ ޤަބުރުފުޅު އެކަލޭގެފާނުގެ މިސްކިތްކޮޅުގައިވުމުން ދަލީލުނަގައެވެ. މިޝުބުހައަށް ރައްދު ދިނުމުގެ ގޮތުން ދަންނަވާލަން އޮތީ :\nރަސޫލުﷲ ޞައްލަﷲ ޢަލަހިވަސައްލަމް އެކަލޭގެފާނުގެ މިސްކިތްކޮޅު ބިނާކުރައްވާ އެތަނުގެ ކައިރީގި އެކަލޭގެފާނުގެ އަނބިއަނބިކަނބަލުން ތިއްބަވާނެ ގެކޮޅު ބިނާކުރެއްވިއެވެ. އޭގެތެރޭގައި އެކަލޭގެފާނު ފަސްދާނުލެވިފައިވާ ތަންކަމުގައިވާ ޢާއިޝާ رضى الله عنها ގެ ގެކޮޅުވެސް ހިމެނިގެންވެއެވެ. އެގޮތުގައި މިގެކޮޅުތައް މިސްކިތްކޮޅުން ބޭރުގައި އަލްޚުލަފާއުއްރާޝިދޫންގެ ދުވަސްވަރާއި މުޢާވިޔާ رضى الله عنه ގެ (ޚަލީފާކަމުގެ) ދުވަސްވަރާއި އަދި އެކަލޭގެފާނަށްފަހު ވަޑައިގެން ޚަލީފާިއންގެ ދުވަސްވަރުވެސް އޮތެވެ.\nބަނީ އުމައްޔާގެ ޚަލީފާކަމުގެ ދުވަސްވަރުގައި މަސްޖިދުއް ނަބަވީ ބޮޑުކުރެވުނެވެ. އެބޮޑުކުރި ކުރުމުގައި ޢާއިޝާ رضى الله عنها ގެ ގެކޮޅުވެސް ވަނީ މިސްކިތަށް އިތުރުވި ބައިގެތެރޭގައި ހިމެނިފައެވެ.\nރަސޫލުﷲ ޞައްލަﷲ ޢަލައިހިވަސައްލަމްގެ އަރިހުން، ޤަބުރު ހުންނަ ތަންތަން މިސްކިތްގޮތުގައި ހެދުމުގެ ޙަރާމްކަމާ ބެހޭގޮތުން މުޙްކަމް ޙަދީޘްތައް އައިސްފައިވެއެވެ. އެއީ މަންސޫޚުވާނޭ ޙަދީޘްތަކެއް ނޫނެވެ. އޭގެތެރެއިން ޖުންދުބް ބުން ޢަބްދުﷲ އަލްބަޖަލީ رضى الله عنه ރިވާކުރައްވާފައިވާ ޙަދީޘްވެއެވެ. އެކަލޭގެފާނު (އެބަހީ ޖުންދުބް) ވިދާޅުވިއެވެ. ތިމަންކަލޭގެފާނު ރަސޫލުﷲ ޞައްލަﷲ ޢަލައިހިވަސައްލަމް އަވަހާރަވުމުގެ ފަސްރޭކުރިން އެކަލޭގެފާނު ޙަދީޘްކުރެއްވި އަޑުއެއްސެވީމެވެ. އެކަލޭގެފާނު ޙަދީޘްކުރެއްވިއެވެ.\n((إِنِّي أَبْرَأُ إِلَى اللهِ أَنْ يَكُونَ لِي مِنْكُمْ خَلِيلٌ، فَإِنَّ اللهِ تَعَالَى قَدِ اتَّخَذَنِي خَلِيلًا، كَمَا اتَّخَذَ إِبْرَاهِيمَ خَلِيلًا، وَلَوْ كُنْتُ مُتَّخِذًا مِنْ أُمَّتِي خَلِيلًا لَاتَّخَذْتُ أَبَا بَكْرٍ خَلِيلًا، أَلَا وَإِنَّ مَنْ كَانَ قَبْلَكُمْ كَانُوا يَتَّخِذُونَ قُبُورَ أَنْبِيَائِهِمْ وَصَالِحِيهِمْ مَسَاجِدَ، أَلَا فَلَا تَتَّخِذُوا الْقُبُورَ مَسَاجِدَ، إِنِّي أَنْهَاكُمْ عَنْ ذَلِكَ)) رواه مسلم فى صحيحه\nމާނައީ : ” ތިޔަބޭކަލުންކުރެ ބޭކަލަކު ތިމަން ކަލޭގެފާނުގެ ޚަލީލަކުކަމުގައިވުމުން، ތިމަން ކަލޭގެފާނު ﷲގެ ޙަޟްރަތުގައި ބަރީއަވަމެވެ. ފަހެ ހަމަކަށަވަރުން ﷲ ތަޢާލާ، ތިމަންކަލޭގެފާނު އެއިލާހުގެ ޚަލީލެއްގެ ގޮތުގައި ލައްވައިފިއެވެ. އެއީ އިބްރާހީމުގެފާނު ޚަލީލެއްގެ ގޮތުގައި ލެއްވި ފަދައިންނެވެ. ތިމަންކަލޭގެފާނުގެ އުންމަތުން ޚަލީލަކު (ގާތް އެކުވެރިޔަކު) އިޚްތިޔާރުކުރައްވާނަމަ ތިމަންކަލޭގެފާނު އިޚްތިޔާރު ކުރައްވާނީ އަބޫބަކުރެވެ. ދަންނާށެވެ! ތިޔަބައިމީހުންގެ ކުރީގެ އުންމަތްތަކުގެ މީހުން އެބައިމީހުންގެ ނަބިއްޔުންނާއި ޞާލިޙް އަޅުވެރިންގެ ޤަބުރުތައް މިސްކިތެއްގެ ގޮތުގައި ހެދިއެވެ. ފަހެ ތިޔަބައިމީހުން ޤަބުރުތައް އެއީ މިސްކިތް ކަމުގައި ނަހަދާށެވެ. ތިމަންކަލޭގެފާނު ތިޔަބައިމީހުންނަށް އެކަންތައް ނަހީ ކުރަމެވެ.”\nއަދި ކިއެއްތޯއެވެ. އެކަލޭގެފާނުގެ އެންމެ ފަހު ހިނދުކޮޅުގައިވެސް ޤަބުރުމަތީގައި މިސްކިތްބިނާކުރުމުން ރައްކާތެރިވުމަށް އިންޛާރުދެއްވިއެވެ. ޞަޙީހުލް ބުޚާރީ އަދި މުސްލިމްގައި ޢާއިޝާ رضى الله عنها އާއި އިބްނު ޢައްބާސް رضى الله عنه ގެކިބައިން ރިވާވެގެން ވެއެވެ.\n((لَمَّا نزَلَ بِرَسُولِ اللَّهِ طَفِقَ يَطْرَحُ خَمِيصَةً لَهُ عَلَى وَجْهِهِ، فَإِذَا اغْتَمَّ كَشَفَهَا عَنْ وَجْهِهِ، فَقَالَ وَهُوَ كَذَلِكَ: «لَعْنَةُ اللَّهِ عَلَى اليَهُودِ وَالنَّصَارَى، اتَّخَذُوا قُبُورَ أَنْبِيَائِهِمْ مَسَاجِدَ)) يُحَذِّرُ مَا صَنَعُوا\nމާނައީ : “ރަސޫލު ﷲ صلى الله عليه وسلم އަވަހާރަވުމުގެ އާލާސްކަންފުޅުުގައިި، އެކަލޭގެފާނުގެ މޫނުފުޅުގެ މަތީގައި ޚަމީޞާއެއް (އެޒަނާމުގެ މީހުން ލާން ގެންގުޅުނު ހެދުމުގެ ވައްތަރެއް) އަޅުއްވައެވެ. ފަހެ ހޫނުގަދަވުމުން މޫނުފުޅުގެ މަތިން އެ ނަންގަވާފައި އެޙާލުގައި ޙަދީޘްކުރެއްވިއެވެ. “ޔަހޫދީންނާއި ނަޞާރާއިންނަށް ﷲ ތަޢާލާގެ ލަޢުނަތް ހުށްޓެވެ. އެބައިމީހުން އެބައިމީހުންގެ ނަބިއްޔުންގެ ޤަބުރުފުޅުތައް އަޅުކަންކުރާ ތަންތަންކަމުގައި ހެދިއެވެ.” “\nއެބައިމީހުން ކުރިކަންތައްކުން ރައްކާތެރިވުމަށް އަންގަވަނީއެވެ.\nމިޙަދީޘް އާއި އިސްވެދިޔަ ޖުންދުބް رضى الله عنه ގެޙަދީޘް އެއްވެސް ޙާލެއްގައި އަޅުގަނޑުމެނަށް ޢަމަލުނުކޮށް ދޫކޮށްނުލެވޭނެއެވެ. އެހެނީ ޖުންދުބް رضى الله عنه ގެ ޙަދީޘް އެއީ އެކަލޭގެފާނުގެ އެންމެފަހުގެ ދުވަސްތަކުގައި ކުރައްވާފައިވާ ޙަަދީޘްއެކެވެ. އަދި ޢާއިޝާ رضى الله عنها އާއި އިބްނު ޢައްބާސް رضى الله عنه ގެ ޙަދީޘް އެއީ އެކަލޭގެފާނުގެ އެންމެ ފަހުނޭވާގައި ކުރައްވާފައިވާ ޙަދީޘްއެކެވެ. އެއްވެސް މުސްލިމަކަށް – ފަރުދަކުވިޔަސް އަދި ޖަމާޢަތަކަށްވިޔަސް – ޞައްޙަ މުޙްކަމު ޙަދީޘް އަކުން ޙުކުމް އައިސްފައިވާ ކަމަކަށް ދެކޮޅުވެރިވުމެއް ނެތެވެ. އަދި ދޫކޮށްލުމެއްވެސްނެތެވެ. އެހެންކަމުން އުމަވީ ޚިލާފަތުގައި ހިނގިކަމެއް އޭގެ ބޭރުފުށަށް ބަލާ ، އެކަމުން މިސްކިތްތައް ޤަބުރުމަތީގައި ބިނާކުރެވޭނަކަމަށް ނުވަތަ މިސްކިތު ތެރޭގައި މަރުވެފައިވާ މީހުން ވަޅުލެވޭނަކަމަށް ދަލީލުނަގާ ޢަމަލުކުރުން ހުއްދަ ނުވާނެއެވެ.


Ooredoo ge hissaa gathumuge furusath 29 may aa hama ah ithurukoffi\nއުރީދޫގެ ހިއްސާ ގަތުމުގެ މުއްދަތު އިތުރުކޮށްފި\nވިއްކަން ހުށަހަޅާފައި ވަނީ ދޫކޮށްފައިވާ އާންމު ހިއްސާގެ 15 ޕަސެންޓު\nހިއްސާ ވިއްކަނީ 30 ރުފިޔާގެ ރޭޓުން\nކ. މާލެ 28 މެއި 2017 | އާދީއްތަ 17:40 1,291\nއުރީދޫ މޯލްޑިވްސް - ރާއްޖެ އެމްވީ\nއުރީދޫގެ ހިއްސާ ގަތުމުގެ ފުރުސަތު މެއި 29 އަށް އިތުރުކޮށްފައިވާ ކަމަށް އެ ކުންފުނިން ހާމަކޮށްފި އެވެ.\nއުރީދޫއިން ބުނީ7މެއި 2017 ވީ އާދީއްތަ ދުވަހަކީ ރަސްމީ ބަންދު ދުވަހެއް ކަމުގައި ކަނޑައެޅުމާއެކު، އުރީދޫ ޙިއްޞާ ގަތުމުގެ މުއްދަތު ނިމޭ ތާރީޚު ކަމުގައި މިހާރު ހަމަޖައްސާފައިވަނީ 29 މެއި 2017 ވާ ހޯމަދުވަސް ކަމަށެވެ. މި ބަދަލު ގެނެސްފައިވަނީ، އުރީދޫއިން ޝާއިޢު ކޮށްފައިވާ ޙިއްޞާގެ ހުށަހެޅުމުގައި ބަޔާންކުރެވިފައިވާ ފަދައިން، ރަސްމީ ބަންދު ނޫން 20 ދުވަހުގެ ނިޔަލަށް ޙިއްޞާ ގަތުމުގެ މުއްދަތު ހުޅުވާލުމުގެ މަޤްޞަދުގައި ކަމަށް އެކުންފުނިން ބުންޏެވެ.\nހިއްސާއަކަށް 30ރ. ގެ ރޭޓުން، އެންމެ ފުރަތަމަ ވިއްކަން ހުށަހަޅާފައި ވަނީ ދޫކޮށްފައިވާ އާންމު ހިއްސާގެ 15 ޕަސެންޓެވެ. އެއީ 22,170,060 ހިއްސާ އެވެ. ދޫކޮށްފައިވާ އާންމު ހިއްސާގެ 15 ޕަސެންޓަށްވުރެ ގިނަ ހިއްސާ ގަންނަން ހުށަހަޅައިފި ނަމަ، ގިނަވެގެން 40 ޕަސެންޓް ވިއްކާނެ އެވެ. އެއީ 59,120,160 އާންމު ހިއްސާ އެވެ.\nމިގޮތުން 29 މެއި 2017 ވާ ހޯމަ ދުވަހުގެ ރޭގަނޑު 11.00 ގެ ނިޔަލަށް، ހިއްސާ ގަންނަން ބޭނުންވާ ފަރާތްތަކަށް ފަސޭހަކޮށްދިނުމުގެ ގޮތުން ރާއްޖޭގެ އެކި ހިސާބުތަކުގައި އެޕްލިކޭޝަން ފޯމް ބަލައިގަތުމަށް ކަލެކްޝަން ޕޮއިންޓްތައް ގާއިމުކޮށްފައިވާ ކަމަށް އުރީދޫން ބުނެ އެވެ. އޭގެ ތެރޭގައި އުރީދޫ އެކްސްޕީރިއަންސް ސެންޓަރުތަކުގެ އިތުރުން، އުރީދޫ ބިޒްނަސް ޕާޓްނާ ޝޮޕްތަކާއި، ޕޯސްޓް އޮފީސް، ސްޓޭޓް ބޭންކް އޮފް އިންޑިޔާގެ ގޮފިތަކާއި، މޯލްޑިވްސް އިސްލާމިކް ބޭންކްގެ ގޮފިތައް، އަދި ލައިސަންސް ލިބިފައިވާ ޑީލިންގް ކުންފުނިތަށް ހިމެނޭ ކަމަށް ވެސް އެ ކުންފުނިން ބުންޏެވެ.\nއުރީދޫއިން ބުނީ އުރީދޫ މޯލްޑިވްސްގެ ވެބްސައިޓް، (http://ooredoo.mv/investors) ނުވަތަ މޯލްޑިވްސް ސެކިއުރިޓީޒް ޑެޕޮސިޓްރީގެ ވެބްސައިޓް (https://infinity.depository.mv) އަށް ޒިޔާރަތްކޮށްގެން އުރީދޫގެ ހިއްސާ ގަންނަން ބޭނުންވާ ފަރާތްތަކުން، ކޮންމެ ވަގުތަކު ވެސް، ފަސޭހަކަމާއެކު ޑެޕޮސިޓްރީ އެކައުންޓް ހުޅުވައި، ހިއްސާ ގަނެވޭނެ ކަމަށެވެ.


އެޑްމިން – Page 266 – Liyuntheringe Gulhun\nVisitors online  233:users  0guests  205bots  28The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nއުރުދޫބަހުން ފެއްޓެވި ލިޔުންތެރިކަން ދިވެހިއަދަބިއްޔާތުގެ އެންމެ ފުނަށް\n20 ސެޕްޓެމްބަރު 2012ބަހާއި އަދަބު, ޝަޚްޞިއްޔަތުއެޑްމިން\nކިޔާފައިވާ ޢަދަދު: 10362\nބަސްދީގަތުން އަދި ރިޕޯޓް: ޢަބްދުﷲ ނަޢީމް އިބްރާހީމް\nޙަސަން ޝާކިރު މުޙައްމަދު ލިޔުންތެރިކަމަކީ ވަކި ޢުމުރަކަށް ޚާއްޞަ ކަމެއް ނޫނެވެ. ޅަފަތުއްސުރެ ޙަޔާތުގެ ބައްތި ނިވެންދެން ގަލަން ދޫކޮށްނުލާ ލިޔުންތެރީން ނަކީ މަދުބަޔެކެވެ. އެހެން ނަމަވެސް އެއީ އެމީހެއްގެ ޠަބީޢަތާއި ޝަޚުޞިއްޔަތުގައި ލިޔުންތެރިކަން އަށަގެންފައި ވާ މީހުންނެވެ. މި ފަދަ ލިޔުންތެރިން ދިވެހި ޖައްވުން ފެންނަ ކަމީ އަޅުގަނޑުމެން ފަޚުރުވެރިވާ ކަމެކެވެ. މި ފަދަ އެއް ލިޔުންތެރިޔަކީ މއ. މާންދޫވިލާ އަންނަބީލާ ޙަބީބާ ޙުސައިން ޙަބީބު ނ.ދ.ޝ.ޢ. އެވެ.\nމަގު އިންފާރަކީ ބަންޑާރަ ފާރެއް ނޫނެވެ.\n19 ސެޕްޓެމްބަރު 20125 ޚިޔާލުޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 4259\nބަންޑާރަ ގޯއްޗެއް ވިޔަސް، އަމިއްލަ ގޯއްޗެއް ވިޔަސް، ގޯތީގެ މަގު އިންފާރުގެ މިލްކުވެރިކަމާމެދު ސުވާލު އުފެއްދުމަކީ އަޅުގަނޑުމެންގެ ތެރޭގައި ވަރަށޭ ބުނެވޭ ވަރަށް ވެސް ޢާއްމުވެފައިވާ ކަމެކެވެ. މާލޭ މުނިސިޕަލިޓީގައި އަޅުގަނޑު އުޅުނު ދުވަސްވަރު މި ކަން ފާހަގަކުރެވިފައި ވަނީ، އެ ތާނގައި ނޫޅޭ ބަޔަކަށް އިހުސާސް ވެސް ނުކުރެވޭ މިންވަރަށެވެ. ކޮންމެ ސަބަބަކާ ހުރެ ނަމަވެސް، މައްސަލަ އަކީ ވަރަށް ބޮޑަށް އޮޅުން އަރައިފައިވާ، އަދި ޙައްލުކުރަން ދަތިވި ކިތަންމެ ކަންތައްގަނޑަކާ ކުރިމަތިވި މައްސަލައެކެވެ. ދިވެހިރާއްޖޭގެ، ލޯކަލްކައުންސިލުގެ ނިޒާމު (4)\n19 ސެޕްޓެމްބަރު 20121 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 6280\n“އަޅުގަނޑުގެ މި ބަޔާންތަކާމެދު ކިއުންތެރީން އުފައްދާނެ ސުވާލަކީ، ގިނަ ވާހަކަތައް ހަމަ އެކަނި ހުވަދުއަތޮޅަށް އަމާޒުކުރަނީ، ކީއްވެގެންތޯ އެ ސުވާލެވެ. އަޅުގަނޑު ދަންނަވާނީ، ފުރަތަމަ ސަބަބަކީ، ސިޔާސީ ކަންކަމާއި، ގުޅުންހުރި، ގިނަ މަޢުލޫމާތު އަޅުގަނޑަށް ލިބިފައިވަނީ، އެ އަތޮޅާއި ބެހޭގޮތުން ކަމަށްވުމާއި، ސިޔާސީ ގޮތުން ބަލާއރު ހުވަދުއަތޮޅަކީ (މާލެ ފިޔަވައި) ސިޔާސީ ވަރަށްގިނަ ކަންތައްތަކެއް ހިންގާފައިވާ އަތޮޅެއްކަމަށްވާތީ އެވެ.” ދިވެހިރާއްޖޭގެ ލޯކަލްކައުންސިލުގެ ނިޒާމު (3)\n18 ސެޕްޓެމްބަރު 2012ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 5968\n(18 ސެޕްޓެމްބަރ 2012 (އަންގާރަ) ގުޅޭ) ދިވެހިރާއްޖޭގައި ޢާއްމުކޮށް ވޯޓުގެ ވާހަކަ ދެކެވެން ފެށީ “ރާއްޖޭގައި އޮންނަން ފެންނަނީ ރަސްކަމެއްތޯ ނުވަތަ ޖުމްހޫރިއްޔަތެއްތޯ” މި ސުވާލާ ހިސާބުން ނެވެ. (އެއީ މުޙައްމަދު ޝަމްސުއްދީނު ރަސްކަމުން ޢަޒުލު ކުރުމަށްފަހު އެވެ. އެ ރަދުން ރަސްކަމުން ޢަޒުލުކުރީ 1934 ވަނަ އަހަރު އެވެ.) “ރަސްކަމެއްތޯ / ޖުމްހޫރިއްޔަތެއްތޯ” މި ނަމުގައި ފެއްޓި ކެމްޕޭނުގައި ބޭނުންކުރެއްވީ ތަރިއަކާއި، ދިވެހި ރުކެކެވެ.\nވާނުވާ ނޭނގި ގެއްލެނީ…………\n18 ސެޕްޓެމްބަރު 20121 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 3848\nމުޙައްމަދު ޔާސިރު، ހއ.އުލިގަން\nކުޑައިރުއްސުރެ، އަހަރެންގެ މާމަޔަކީ ބަރަބޮލަށް ވަރަށް ވަރުހުންނަ މީހެކެވެ. ބަރަބޮލުގެ ތަފާތު ބާވަތްތަކަށެވެ. ބަރަބޮލުގެ ރިހަޔަކީ މާމަޔަށް އެންމެކަމުދާ ރިހަ އެވެ. މަސްހުންޏެއް ކާން ބޭނުންކަމުގައި ވިޔަސް ބަރަބޮލުގެ މަސްހުންޏެއް ނޫން މަސްހުންޏަކަށް ހިތް ހަމަޔެއް ނުޖެހޭނެ އެވެ. ބަރަބޮލުގެ ފުށުގައި ތައްޔާރުކުރާ ހެދިކާގެ ބާވަތްތަކަކީ މާމަގެ މެދުގައި އެންމެ މަޤުބޫލު ކާނާގެ ބާވަތްތަކެވެ. ދިވެހި ބަސް ކުރިއަރުވަން ބޭނުންނަމަ ތަރުޖަމާ ކުރަން ފަށަންވީއެވެ.\n18 ސެޕްޓެމްބަރު 20126 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 13512\nއައްޝައިޚް ޙުސެން ރަޝީދު އަޙްމަދު ދާދި ފަހުން ތަރުޖަމާ ކުރެއްވި ޙަދީޡް ފޮތެއް ޗާޕުވެގެން ފޮތްފިހާރަތަކުން މިހާރު ގަންނަން ލިބެން ހުރިވާހަކަ އަޅުގަނޑުމެން މި ބައްދަލުވާ ވެބްސައިޓުގައި ޝާއިޢު ކުރެވުނެވެ. ހަމަ އެދުވަހު، މި އިސްކިރީނުގެ މެދެއްހާ ހިސާބުން، ކަނާތް ފަރާތުގައި އެވާ ކުޑަކުޑަ ” ހޮޅުވަށި” ގޮޅީގައި ކިޔުންތެރިއަކު ލިޔުނެވެ. ” ދިވެހި ބަހަށް އެ ފޮތް ތަރުޖަމާ ކުރުމުގެ ބޭނުމަކީ ކޮބައިތޯއެވެ؟ ހަމަ އެ މަސައްކަތް އިންޓަނެޓުގައި އިނގިރޭސިބަހަށް ތަރުޖަމާކުރެވިފައި މިހާރުވެސް އެބަހުއްޓެވެ.” ހަމަ ސީދާ މި އިބާރާތުން ނޫންނަމަ، މި މާނަ ދޭހަވާ ގޮތަށެވެ.\nކިޔާފައިވާ ޢަދަދު: 4222\nޒައިނާ ޢަބްދުލް ޚާލިޤު، އަލިނޫރު، ހއ.އިހަވަންދޫ\nއައިޝާ އިނީ އޭނާއަށް އަލަށް ލިބުނު ދޮން ކުލައިގެ ޑިސްކޯއިން ފުރިގެންވާ ބުރުގާ އިސްތިރިކުރާށެވެ. އެއީ އޭނާގެ މަންމަ މާލެއިން ފޮނުވި ކަޅު ބުރުގާއެކެވެ. އިއްތިފާގުން އޭނާގެ އޮފީހުގެ އަހަރީ ދުވަހުގެ ޕާޓީއަށް ފެހި ހެދުމާ ވެސް އެބުރުގާ ވަރަށް ގުޅެ އެވެ. އިސްތިރިކޮށް ނިންމައިލުމަށްފަހު، ދެން އައިޝާ ދިޔައީ އަވަހަށް ފެންވަރާށެވެ. އޭނާއަކީ ފެންވެރުމަށް މަދުވެގެން 30 މިނެޓު ބޭނުންވާ މީހެކެވެ.\nއާ ރިފިއްޔެއް ގެނޭށޭ ބުނޫމާ އާ ރިފިއްޔެއްގެ ބަދަލު އާރިފު ސޭޓު ކޯޓަށް\n18 ސެޕްޓެމްބަރު 20124 ޚިޔާލުބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 4307\nފާޠިމާ އަމްނާ ޢަޒީޒު (2011)\nނޯޓް: މިއީ ތަފާތު ބަހުރުވައިގެ މުއްސަނދިކަން ދައްކައިލުމުގެ ގޮތުން ހައްދުންމަތީ ބަހުރުވައިން އަޅުގަނޑު ލިޔުނު ސަމާސާ އަދަބުގެ ލިޔުމެކެވެ. ހައްދުންމަތީ ކޮންމެ ރަށެއްގައިވެސް ބަހުރުވައިގެ ކުދިކުދި ތަފާތު ހުންނާތީ އެ ނުކުތާއަށް ވިސްނެވުން ހުއްޓެވެ. މި ލިޔުން ބިނާވެފައި ވަނީ މާވަށު މީހުން ވާހަކަދައްކާ ބަހުރުވައިގެ މައްޗަށެވެ.\nދިވެހިރާއްޖޭގައި، ލޯކަލްކައުންސިލްތަކުގެ ނިޒާމު (2)\n17 ސެޕްޓެމްބަރު 2012ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 5986\n(17 ސެޕްޓެމްބަރ 2012 (ހޯމަ) ގުޅޭ)\nފުރަތަމަ ބައިގައި ވާނީ، އަތޮޅުކޮމިޓީތައް އުފަންވެ އަދި ކަފުންކުރެވުނު ހިސާބަށް ލިޔެފަ އެވެ. އަދި ހަމައެފަދައިން އެ މޮމިޓީތައް އުވާލަންޖެހުނު ސަބަބުތައް ވެސް (ކުރުގޮތަށް) ލިޔެފައިވާނެ އެވެ. ވުމާއެކު، އެދުވަސްވަރު (ގދ.އަތޮޅުގައި) ހިނގާފައިވާ ބައެއް ޙާދިޘާތައް (ތާރީޚަށްޓަކައި) ޚުލާޞާކޮށްލުން އެއީ ވެސް އެންމެ ރަނގަޅުކަމެއްކަމުގައި އަޅުގަނޑު ދެކެމެވެ. އެހެންނަމަވެސް އެވާހަކަތައް ދިއުމުގެ ކުރިން ކޮންމެ ފާހަގަކޮށްލަންޖެހޭ ވަރަށް މުހިންމު އެހެން ކަންކައްތަކެއް ވެސް އެބަހއްޓެވެ.\n17 ސެޕްޓެމްބަރު 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 4643\nމަރިޔަން ފުޅުގެ ރައްޓެހި އަންހެނުންތަކެއް އައިސް ސުވީތާގެ ކާވެނީގެ ވާހަކަ ފަށައިފި އެވެ. އަދި ގެޔަށް އަތްބަލައި ފާލުބަލާ މީހަކު ވެސް ގެނަސްފިއެވެ. އެ މީހާ އެ އަންހެންވެރިންގެ އަތް ބަލައި ކަންހިނގި ގޮތާއި ހިނގާނެ ގޮތް ކިޔައިދެއެވެ. ބައެއް ވާހަކަތައް ދިމާވާ ވަރުން އެކަކު ކަންބޮޑުވިއެވެ. އެއީ އެމީހާ ކިޔައިދިން ގޮތަށް ކަންތައް ހިނގާފައި ވާތީއެވެ. އަނެކަކަށް ވީ މަޖަލަކަށެވެ. އޭނާ ބުނި އެކައްޗެއްވެސް ދިމާ ނުވީމައެވެ.